আহক ৰাইজ! উদযাপন কৰো, বিশ্ব পৰিৱেশ দিৱস.... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসমীয়া প্ৰতিদিন ৰ দ্বাৰা Jun 5, 2020 ত শেষ সম্পাদনা কৰা হৈছে\nশুকুৰবাৰে বিশ্ব পৰিৱেশ দিৱস। আগতীয়াকৈ ৰাজ্যৰ মুখ্যমন্ত্ৰীয়ে সকলোকে বন ধ্বংস নকৰিবলৈ আহ্বান জনাই পৰিৱেশ সংৰক্ষণৰ কথা কৈছে। কিন্তু যোৱা প্ৰায় ৪ মাহত চৰকাৰখনে পৰিৱেশ ধংস নে সংৰক্ষণ কৰিলে! ডিম্পুল বৰগোহাঁইৰ এক বিশেষ প্ৰতিবেদন..\nশুকুৰবাৰে আকৌ উদযাপিত হ’ব বিশ্ব পৰিৱেশ দিৱস। কোৰোনাকেন্দ্ৰিক বিশ্ব পৰিস্থিতিত পাৰিপাশ্বিকতাৰ বিষয়টো অতি স্বাভাৱিকভাৱে বিগত প্ৰায় ৪মাহত সৰ্বাধিক চৰ্চিত বিষয়ত পৰিণত হৈছে। কোনোবাই কোৰোনা ভাইৰাছৰ সমান্তৰালভাৱে আমফান, নিসৰ্গ আদি বিষয়ক লৈ সমগ্ৰ বিশ্বৰে পৰিৱেশবিদসকলে প্ৰদূষণসৃষ্টিকাৰী দেশসমূহকে পৰিৱেশজনিত সংকটৰ বাবে জগৰীয়া কৰিছে।\nইফালে কোৰোনাক প্ৰতিৰোধ কৰিবলৈ বিশ্বজুৰি বলবত কৰিবলৈ বাধ্য হোৱা লকডাউনৰ ফলত নিম্নগামী হোৱা প্ৰদূষণৰ ফলস্বৰূপে অজন লেয়াৰত সৃষ্টি হোৱা ভাৰসাম্যতাক লৈ উৎসাহিতও হৈছে একেখিনি পৰিৱেশবিদ। তেওঁলোকৰ মতে, লকডাউন সুস্থিৰ পাৰিপাশ্বিক অৱস্থাৰ সৃষ্টিৰ দিশত এক আৰ্শীবাদ হব পাৰে।\nঅৱশ্যে অধঃপতিত অৰ্থনীতিৰ পুনৰ নিৰ্মাণৰ বাবে উদ্যেগ খণ্ডৰ পুণৰ উৎপাদনী কাৰ্য আৰম্ভ নহলে বিশ্বৰ অৰ্থনীতি কেনে নেতিবাচক প্ৰভাৱ পৰিব সেয়া সহজেই অনুমেয়। উদ্যোগ খণ্ড বন্ধ হৈ পৰা বাবেই ইতিমধ্যে বিশ্বত কোটি কোটি লোকে সংস্থাপন হেৰুৱাইছে।দ্ৰুতগতিত হ্ৰাস পাইছে অত্যাৱশকীয় সামগ্ৰী, যন্ত্ৰ-পাতি।\nসেয়েহে পৰিৱেশ সুৰক্ষাৰ স্বাৰ্থত যে, উন্নত বিশ্বৰ কোনো দেশেই তীব্ৰ হাৰত প্ৰদৃষণ সৃষ্টিকাৰী উদ্যোগ বন্ধ কৰাৰ চিন্তা নকৰে, সেয়া এক নিৰ্মম সত্য। তথাপিও কেন্দ্ৰ-ৰাজ্য চৰকাৰৰ দৰে উন্নত দেশসমূহৰ মুৰব্বীয়েও পৰিৱেশ দিৱসৰ প্ৰাকক্ষণত পূৰ্বৰ দৰেই পৰিৱেশ সুৰক্ষাৰ শ্লগান আওৰাইছে। বনাঞ্চল ধ্বংসকাৰী, প্ৰদূষণ সৃষ্টিকাৰীৰ কঠোৰ শাস্তি বিধানৰ হুংকাৰো দিছে।\nআমাৰ মুখ্যমন্ত্ৰীয়েও ছপা মাধ্যমত দিয়া বিজ্ঞাপন আৰু ইলেক্টনিক মাধ্যমত লাইভ ভাষণত পৰিৱেশ সুৰক্ষা আৰু বনাঞ্চল ধ্বংসৰ বিৰুদ্ধে ৰাইজক সজাগ, সৰ্তক থাকিবলৈ, নিজাকৈ বৃক্ষ ৰোপন কৰাৰ লগতে পাৰিপাশ্বিকতাৰ সুৰক্ষাৰ বাবে দীঘলীয়া আবেদন জনাইছে।\nকিন্তু ৰাইজৰে দুৰ্ভাগ্য যে, বিগত দিনবোৰত পৰিবেশ ধ্বংসৰ বিভিন্ন কামৰ বাবে অনুমতি প্ৰদান কৰা চৰকাৰখনে আজি পৰিৱেশ সুৰক্ষাৰ বাবে আবেদন জনাইছে। আৰু আমি সেই আবেদন শুনিব লগা হৈছে।\nবিগত কেইটামান মাহত ৰাজ্যত চৰকাৰী পৃষ্ঠপোষকতাত পৰিৱেশ ধ্বংসৰ কেইটামান নমুনাঃ\nশেহতীয়াকৈ যদিও দিহিং পাটকাইক লৈ ৰাজ্যৰ লগতে সমগ্ৰ দেশত তীব্ৰ প্ৰতিক্ৰিয়াৰ সৃষ্টি হৈছে, দৰাচলতে এনে এক পৰিৱেশ কেইবাটাও বছৰৰ পূৰ্বেই সৃষ্টি হব লাগিছিল। কিয়নো বৰ্ষাৰণ্যখনক লৈ হঠাতে যিদৰে তীব বিৰোধিতা আৰম্ভ হৈছে, তেনেদৰে হঠাতে তাত অবাধ কয়লা খনন আৰম্ভ হোৱা নাই। বিগত কেইবাটাও বছৰে অবাধ কয়লা খননে উকা কৰিলে দিহিং পাটকাইৰ বুকু।\nৰাষ্ট্ৰীয় ব্যনপ্ৰাণী ব’ৰ্ডে(NBWL) দিহিং পাটকাই বৰ্ষাৰণ্যৰ অন্তৰ্গত হস্তীৰ বাবে সংৰক্ষিত বনাঞ্চলৰ ৯৮.৫৯ হেক্টৰ ভূমিত ক’ল ইণ্ডিয়া লিমিটেডৰ কয়লা খননৰ বাবে দিয়া প্ৰস্তাৱক সেউজ সংকেট প্ৰদান কৰাৰ পাছতে লাগিছিল এই হাহাঁকাৰ। কিন্তু ইয়াৰ আগতেই দিহিং পাটকাইৰ প্ৰায় ৫৮ হেক্টৰ মাটিত চলিছিল অবৈধ কয়লাখনন।\nএয়া হঠাতে হোৱা ঘটনা নহয়, কয়লা খননৰ ইতিহাস দীঘলীয়া\nপ্ৰতিটো দিনতে হাজাৰ হাজাৰ গাড়ীৰে দিহিং পাটকাইৰ বুকু উকা কৰি আৰক্ষীৰ সন্মুখেৰেই চলিছিল অবৈধ কয়লাৰ মুক্ত বেহা। অতদিনে চলি অহা এই অবৈধ বেহাক শেহতীয়াকৈ চৰকাৰে কেৱল মান্যতাহে প্ৰদান কৰিলে। দিহিং পাটকাইৰ কয়লা খননত পূৰ্বে জৰিত থকা সকলো মাফিয়াক দোষমুক্ত কৰাত সহায় কৰিলে এই পদক্ষেপে।\nলক্ষ্যণীয়ভাৱে, সেউজ ন্যায়ধীকৰণে এই সন্দৰ্ভত দিয়া এক ৰায়ৰ অজুহাতত চৰকাৰৰ লগতে দুই-এক ৰহস্যজনক প্ৰকৃতি সংগঠনেও অঞ্চলটোত কয়লাৰ মুক্ত খনন চলা নাই বুলি দাবী কৰিছে।ইয়াৰ বিপৰীতে যদি, কোনো লোকে যদি আজিৰ সময়ত দিহিং পাটকাই ভ্ৰমণ কৰে, ইয়াৰ বিপৰীত এখন ছবিহে দেখিবলৈ পাব।\nঅৱশ্যে চৰকাৰে স্বীকাৰ নকৰিলেও শেহতীয়াকৈ এই কাৰ্য বন্ধ কৰাৰ দাবীৰে অসমৰ বহুকেইটা সংস্থা-সংগঠনে ৰাষ্ট্ৰপতিৰ লগতে এই কাৰ্যৰ বিৰুদ্ধে জনমত গঠন কৰিবলৈ আন্তৰাষ্ট্ৰীয় পৰিৱেশ বিষয়ক বহুকেইটা সংস্থালৈ পত্ৰ প্ৰেৰণ কৰিছে।\nশেহতীয়াকৈ দিহিং পাটকাইৰ অবৈধ খনন বন্ধ কৰিবৰ বাবে অধিবক্তা শান্তুনু বৰঠাকুৰেও গুৱাহাটী উচ্চ ন্যায়ালয়ত দাখিল কৰিছিল এখন ৰাজহুৱা স্বাৰ্থজনিত আবেদন। এই আবেদনক লৈ বিশ্ব পৰিৱেশ দিৱসৰ আগদিনাই (৪জুন) ন্যায়ালয়ে আবেদন গ্ৰহণ কৰি পৰৱৰ্তী তাৰিখ নিৰ্ধাৰণ কৰে। ন্যায়ালয়ে দুয়োপক্ষৰে যুক্তি শুনাৰ পাছত এই গোচৰতো জুলাই মাহত পুনৰ গ্ৰহণ কৰা হব বুলি নিৰ্দেশ জাৰি কৰে।\nদিহিং পাটকাইৰ ভিতৰৰ পৰিৱেশৰ বিষয়ে জানিবলৈ পঢ়িব পাৰে আমাৰ এই ক্ষেত্ৰভিত্তিক প্ৰতিবেদন– দিহিং-পাটকাইত প্ৰকৃতিৰ ধ্বংসলীলাঃ মই কি দেখিলো…https://www.asomiyapratidin.in/dihing-patkai-mur-mot-apurba-ballav-guwasami/\nদিহিং পাটকাইৰ পাছতে বন ঘোঁৰা পোৱা একমাত্ৰ স্থান ডিব্ৰু-চৈখোৱাত বন্যপ্ৰাণী আইনক অংগুষ্ঠ প্ৰদৰ্শনেৰে ৭টাকৈ তেলৰ খাদ নিৰ্বাচিত কৰি তেল খনন কৰাৰ ব্যৱস্থা কৰিছে অইল ইণ্ডিয়াই৷ অসমৰ ৰাজ্যিক চৰাই, আপুৰুগীয়া দেওহাঁঁহৰ আৱাসভূমি, ৰাজ্যিক জলজ পশু হিচাপে স্বীকৃতি দিয়া লুপ্তপ্ৰায় শিহু, কেইবাটাও প্ৰজাতিৰ মাছ, সাপ, ভেকুলী, পখিলা, বনৰীয়া ম’হৰ বাসস্থান ডিব্ৰু-চৈখোৱাত মাটিৰ তলৰে পাইপ বহুৱাই অত্যন্ত সংগোপনে তৈল খান্দি নিয়াৰ পৰিকল্পনাক লকডাউনৰ মাজত চৰকাৰীভাৱে অনুমতি প্ৰদান কৰা হয় বুলি অভিযোগ উত্থাপিত হৈছে।\nসম্প্ৰতি ৰাষ্ট্ৰীয় উদ্যানখনৰ গাতে লাগি থকা বাঘজান এলেকাত তৈল খাদৰ পৰা অহৰহ জ্বলি থকা তথা মেচিনৰ শব্দই যথেষ্ট প্ৰদূষণৰ সৃষ্টি কৰিছে৷ ইয়াৰ ফলত, ডিব্ৰু-চৈখোৱাৰ জৈৱতন্ত্ৰত ভয়াবহ প্ৰভাৱ পৰিব বুলিও জনা গৈছে৷\nপৰিৱেশতন্ত্ৰৰ ক্ষতি হ’ব পৰা প্ৰতিটো কাম বন্ধ কৰাৰ আহ্বানেৰে ডিব্ৰু-চৈখোৱাৰ বাঘজানত উপস্থিত কিছুদিনৰ পূৰ্বে উপস্থিত হৈছিল ৰাজ্যসভাৰ সাংসদ অজিত কুমাৰ ভূঞাৰ নেতৃত্বৰ এটা দল৷ এই দলটোত আছিল জ্যেষ্ঠ সাংবাদিক মনজিত মহন্ত, গুৱাহাটী উচ্চ ন্যায়ালয়ৰ অধিবক্তা শান্তনু বৰঠাকুৰ, চি পি আই (এম এল) নেতা বিবেক দাস, কংগ্ৰেছৰ মুখপাত্ৰ কমল কুমাৰ মেধি, কা বিৰোধী নেত্ৰী মীৰা বৰঠাকুৰ, বিশিষ্ট চিন্তাবিদ পৰেশ মালাকাৰ, জীপাল কৃষক-শ্ৰমিক সংঘৰ উপদেষ্টা সোণেশ্বৰ নৰহ, সম্পাদক প্ৰণৱ দলে।\nএই দলটোৱে সমগ্ৰ পৰিৱেশ অধ্যয়ন কৰি চৰকাৰী পৃষ্ঠপোষকতাত এয়া ধ্বংস কৰিবলৈ ওলোৱাটো গৰিহণা দিছিল৷ আনহাতে, জনগণৰ দ্বাৰা নিৰ্বাচিত চৰকাৰ এখনক ৰাইজে আহ্বান জনাবলগীয়া হোৱাটো দুৰ্ভাগ্যজনক আখ্যা দি ডিব্ৰু-চৈখোৱাৰ পৰিৱেশতন্ত্ৰ ধ্বংস কাৰ্য বন্ধ কৰিবলৈ মুখ্যমন্ত্ৰী সোণোৱালক আহ্বান জনাইছিল দলটোৱে।\nউল্লেখ্য যে, ব্ৰিটিছৰ দিনতে ১৮৯০ আৰু ১৯২৯ চনত ডিব্ৰু আৰু ছৈখোৱা বনাঞ্চলক সংৰক্ষিত বনাঞ্চল ঘোষণা কৰা হৈছিল। পৰৱৰ্তী সময়ত ১৯৯৫ চনত দুয়োখন সংৰক্ষিত বনাঞ্চলৰ লগতে কিছু পাৰ্শ্বৱৰ্তী এলেকা সামৰি ডিব্ৰু-ছৈখোৱা অভয়াৰণ্য ঘোষণা কৰাৰ পাছত ১৯৯৭ চনত ৩৪০ বৰ্গ কিঃমিঃ অঞ্চলক ক’ৰ জ’ন আৰু ইয়াৰ কাষৰীয়া ৩৮খন ৰাজহ গাঁও তথা সংলগ্ন অন্য এলেকাক বাফাৰ জ’ন হিচাপে লৈ ৭৬৫ বৰ্গ কিঃমিঃ অঞ্চলক ডিব্ৰু-ছৈখোৱা সংৰক্ষিত জৈৱ মণ্ডল হিচাপে ঘোষণা কৰা হয়।\nএই স্থানৰ গুৰুত্ব বুজিয়েই ১৯৯৯ চনত ৩৪০ বৰ্গ কিঃমিঃৰ অভয়াৰণ্যক ৰাষ্ট্ৰীয় উদ্যানলৈ উন্নীত কৰি ডিব্ৰু-ছৈখোৱা ৰাষ্ট্ৰীয় উদ্যানৰ স্বীকৃতি প্ৰদান কৰা হৈছিল। ততসত্বেও আজি চৰকাৰ পৃষ্ঠপোষকতাতে এয়া ধ্বংস কৰিবলৈ অনুমতি দিয়া কাৰ্যক পৰিৱেশৰ বাবে সচাকৈয়ে চিন্তনীয়।\nকেইবাখনো নদ-নদীৰ অবাধ ধ্বংসঃ\nবৃহত নদীবান্ধৰ যে প্ৰকৃতিৰ বিৰুদ্ধে গৈ কৰা এটা কাম, সেইয়া বিগত সময়ৰ কেইবাখনো প্ৰতিবেদনৰ তথ্যই পোহৰলৈ আনিছে। শেহতীয়াকৈ ধাৰবাহিক বৃষ্টিপাতৰ ফলত ফেনে ফুটুকাৰে অহা বাঢ়নী পানীয়ে খহাঁই পেলাইছিল বান্ধটোৰ গাৰ্ড ৱাল। কেইবাখনো জিলাৰ জনতাৰ জীৱনলৈ ভাবুকি নমাই আনিব পৰা প্ৰকৃতিবিৰোধী এই বান্ধক লৈ আজিও নিমাত চৰকাৰ।\nএফালে পাহাৰৰ কোমল মাটি আনফালে তীব্ৰ বেগত বৈ অহা নদীৰ পানী ভেটা দি নিৰ্মাণ কৰা এই বান্ধে কি অৱস্থাৰ সৃষ্টি কৰিব সেই কথা পূৰ্বতে ইয়াৰ বিৰুদ্ধে প্ৰতিবাদ কৰা চৰকাৰ নেতৃবৰ্গই পৰিৱেশ দিৱসৰ দিনাই উপলদ্ধি কৰা উচিত।\nকেৱল এয়াই নহয়, চোৰাং কাঠ, কয়লাৰ সমান্তৰালভাৱে লকডাউনৰ সময়চোৱাত গোলাঘাটত মুকলিকৈ চলিছে বালিৰ চোৰাং বেহা। চোৰাং বালি মাফিয়াই বন বিভাগৰ লোকৰ সৈতে মিলি লকডাউনৰ সময়ত দৈগ্ৰোং নদীত ব্যাপক হাৰত চলাই আছে বালিৰ অবাধ খনন।\nলকডাউনৰ মাজতো গোলাঘাটত বালি মাফিয়াৰ লুন্ঠন অব্যাহত\nস্থানীয় লোকৰ মতে, বন বিভাগৰ লোকৰ পৃষ্ঠপোষকতাতে চলা বালি মাফিয়াৰ এই খননৰ ফলত দৈগ্ৰোং নদীখনৰ প্ৰতি তীব্ৰ ভাবুকিৰ সৃষ্টি হৈছে। কেৱল এইখন নদীয়ে নহয়, গোলাঘাটৰ কেইবাখনো নদীত চোৰাঙকৈ মাফিয়াই চলাই আছে বালি খনন। টি পি নথকাকৈ বালিসমূহ সৰবৰাহ কৰে এই বন মাফিয়াসকলে। গোলাঘাটৰ ডি এফ অ, ৰেঞ্জাৰ, বিট অফিচাৰক মেনেজ কৰি চলি আছে এই চোৰাং বালি বেহা।\nপ্ৰকৃতিপ্ৰেমী অপূৰ্ব বল্লভ গোস্বামীয়ে এই সন্দৰ্ভত প্ৰতিক্ৰিয়া ব্যক্ত কৰি কয়, চোৰাং বালি মাফিয়াৰ এইদৰে অবৈধ বালি খননৰ ফলত নদীখনৰ প্ৰতি ভাবুকি আহিছে।তেওঁ বনমন্ত্ৰী পৰিমল শুক্লবৈদ্যক বিষয়টো হস্তক্ষেপ কৰি ব্যৱস্থাগ্ৰহণৰ বাবে দাবী জনায়। কিদৰে নদীখনৰ পাৰত গাঁত খান্দি বালি খনন কৰিছে সেয়া বনমন্ত্ৰীক নিজে প্ৰত্যক্ষ কৰিবলৈ উক্ত স্থান ভ্ৰমণৰ দাবী তুলিছিল।\nকেৱল এয়াইনে, প্ৰাকৃতিকভাৱে অতিকৈ চহকী অসমৰ কেইবাখনো নদীৰ বুকু এনেদৰেই খান্দি উকা কৰা হৈছে। পৰিৱেশ দিৱসৰ প্ৰাকক্ষণত যোৱা কেইটামান মাহত চৰকাৰৰ সিদ্ধান্তৰ লগতে তেওঁলোকৰ পৰিৱেশ বিৰোধী স্থিতি বিষয়েহে এই প্ৰতিবেদনত উল্লেখ কৰা হল। চকুৰ আগতে সকলো দেখিও কোনো বাধা নিদিয়া, পৰিৱেশ বিনষ্টকাৰী সিদ্ধান্ত গ্ৰহণ কৰি নীৰৱে বহি থকা চৰকাৰখনৰ নেতৃত্ব আৰু মন্ত্ৰীৰ বিশ্ব পৰিৱেশ দিৱসৰ শুভেচ্ছা দিয়াৰ নৈতিক অধিকাৰ আছেনে।\nমৰিশালীৰ নিস্তব্ধতাৰ মাজতে নগাঁও কাগজ কলত সোণালী জয়ন্তী…


চৰকাৰৰ অন্যায়ৰ প্ৰতীক অখিল ! – NewsFile Online (Oxomiya)\nHome / Region / Assam / চৰকাৰৰ অন্যায়ৰ প্ৰতীক অখিল !\nচৰকাৰৰ অন্যায়ৰ প্ৰতীক অখিল !\nমুখ্যমন্ত্ৰীৰ বিৰুদ্ধে প্ৰতিদ্বন্দিতা আগবঢ়াব অখিল গগৈয়ে\nচৰাইদেউ, ৬ জানুৱাৰী : মুখ্যমন্ত্ৰী সৰ্বানন্দ সোণোৱালে আগন্তুক নিৰ্বাচনত যিটো সমষ্টিৰপৰাই নিৰ্বাচনত প্ৰতিদ্বন্দিতা আগবঢ়াব তাৰপৰাই কৃষক নেতা অখিল গগৈয়ে প্ৰতিদ্বন্দিতা আগবঢ়াব”-এই গুৰুত্বপূৰ্ণ মন্তব্য ৰাইজৰ দলৰ নেতা কমল কুমাৰ মেধিৰ। মৰাণত অনুষ্ঠিত হ’বলগীয়া ৰাইজৰ দলৰ জাতীয় ৰাজনৈতিক অভিৱৰ্তনস্থলীত উপস্থিত হৈ এই মন্তব্য কৰিছে কমল কুমাৰ মেধিয়ে। আমাৰ লগত হোৱা এক সাক্ষাৎকাৰত ৰাইজৰ দলৰ নেতা গৰাকীয়ে কয়, “অখিল গগৈক চৰকাৰে চক্ৰান্তমূলকভাৱে কাৰাগাৰত আৱদ্ধ কৰি ৰাখিছে।\nকৃষক নেতা গৰাকীলৈ ভয় কৰিয়েই যে বিজেপি নেতৃত্বাধীন চৰকাৰখনে এই নিকৃষ্ট ষড়যন্ত্ৰ কৰিছে সেই কথা এতিয়া সকলোৱে বুজি পাইছে। সেয়েহে গণতান্ত্ৰিক অধিকাৰ খৰ্ব কৰা বিজেপি দলৰ চৰকাৰখনক আগন্তুক নিৰ্বাচনত উফৰাই পেলোৱাটো অতি প্ৰয়োজন ৷” আনহাতে, কমল কুমাৰ মেধিয়ে কয “আইনৰ ভয় দেখুৱাই চৰকাৰে ৰাইজৰ কণ্ঠৰোধ কৰিছে যদিও আগন্তুক নিৰ্বাচনত ইয়াৰ প্ৰত্যুত্তৰ পাব বিজেপিয়ে।\nৰাইজ কাৰ লগত আছে, মুখ্যমন্ত্ৰী সৰ্বানন্দ সোণোৱালৰ লগত নে কৃষক নেতা অখিল গগৈৰ লগত আছে নিৰ্বাচনত প্ৰমাণ হ’ব। সেয়ে কৃষক নেতা গৰাকীয়ে মুখ্যমন্ত্ৰী সৰ্বানন্দ সোণোৱালৰ বিৰুদ্ধে আগন্তুক নিৰ্বাচনত প্ৰতিদ্বন্দিতা আগবঢ়াব। ৰাইজৰ দলৰ পৰাও এই সিদ্ধান্ত লোৱা হৈছে৷” মন কৰিবলগীয়া যে, ইটোৰ পিছত সিটো গোচৰ জাপি দি বাৰে বাৰে অখিল গগৈক কাৰাগাৰতে আৱদ্ধ কৰি ৰাখিছে চৰকাৰে। যাৰ ফলত এতিয়া অসম আৰু অসমীয়াক ভালপোৱা প্ৰতিজন স্বাভিমানী অসমীয়াই অসন্তুষ্টি প্ৰকাশ কৰা পৰিলক্ষিত হৈছে।


January 2021 - Nature's Beckon\nধেমাজি জিলাৰ প্ৰাকৃতিক পৰিৱেশ আৰু ‘পবা’ বৰ্ষাৰণ্য\nThe Seed,aNature's Beckon Blog / By nbneindia / January 26, 2021 January 26, 2021\nযুগল সন্দিকৈ অসমৰ উত্তৰ প্ৰান্তীয় সীমান্তৱৰ্তী জিলা ধেমাজি ঠেক সমতলীয় ভূখণ্ডৰে আবৃত৷ ৩২৩৭ বৰ্গ কিল’মিটাৰ মাটিকালিৰে আবৃত এসময়ৰ শস্যে-মৎস্যে ভৰপূৰ তথা প্ৰাণময় জৈৱবৈচিত্ৰ্যৰ প্ৰাণ-প্ৰাচুৰ্যৰে মহীয়ান উত্তৰ অসমৰ অন্যতম এটি অঞ্চল এই ধেমাজি৷ ব্ৰহ্মপুত্ৰ, সোৱণশিৰি, গাই, জীয়াধল, কুমতীয়া, গালি, চিমেন, লালিকে আদি কৰি বিভিন্ন সৰু-বৰ নদীয়ে অঞ্চলটোৰ ভূ-ভাগ জীপাল কৰি ৰাখিছে৷ মুঠৰ ওপৰত নদী তথা জলাহভূমিৰ …\nধেমাজি জিলাৰ প্ৰাকৃতিক পৰিৱেশ আৰু ‘পবা’ বৰ্ষাৰণ্য Read More »\nThe Seed,aNature's Beckon Blog / By nbneindia / January 22, 2021 January 23, 2021\nNovanita Sharma, Editor(The Seed) The fateful year 2020 finally made its exit, the world ushered the new year with renewed hope and enthusiasm. Nothing in this world is permanent, this uncertainty which almost every human being dread is the order of our world. Everything changes, whether desirable or not; the dawn of 2021 is the …\nEditorial-January 2021 Read More »


ঘৰ-সংসাৰ-১২ (প্ৰদ্যুৎজ্যোতি শইকীয়া) - সাহিত্য ডট অৰ্গ\nঘৰ-সংসাৰ-১২ (প্ৰদ্যুৎজ্যোতি শইকীয়া)\nএই কেইদিন আমাৰ বদৰপুৰত তামাম বৰষুণ| আমাৰ পিছফালৰ পুখুৰীটোৰ পাৰত ভেকুলীমখাৰ টোৰটোৰকৈ RA-ONE চিনেমাত গোৱা “একন”ৰ ক্ৰিমিনেল গানটোৰ কৃপাতেই হওক বা আইমাতৃয়ে বিছনাত পৰাৰ সময়ত গেলা গৰমৰ কাৰণে বৰুণ দেৱতাক কৰা আবাহনৰ কাৰণেই হওক|মুঠতে মুষলধাৰ বৰষুণ এজাক হব‍ই হ’ব|কেনিও ওলাব নোৱাৰি তেতিয়া|সেই সুযোগতে হস্পিতালত ৰোগী নোহোৱাৰ চলেৰে শ্ৰীমতীৰ হাতেৰে গৰম গৰম পকৰিৰে সৈতে সাউতকৈ চাহ একাপ খাই যাওঁহি|এই বৰষুণৰ বতৰতে আমাৰ কাষতে থকা বি.পি.এমৰ পৰিয়ালৰ কমাণ্ডাৰ-ইন-চীফ, প্লাটুনটোৰ সৈতে ওলায়হি,মানে শ্ৰীমতী বৰানী তেখেতৰ চাৰিটা চানা-পোনাৰ সৈতে|ইফালে গোটেই চাৰিটা উত্‍পাতাসুৰৰ বংশধৰ|আহিয়েই পাকঘৰত সোমাই লংকা কাণ্ড আৰম্ভ কৰে|আগতে শ্ৰীমতীয়ে হকাবাধা কৰিলেও এইবাৰ শৰীৰে নকয়|মানে ৮ মাহৰ লেঠা|গতিকে আজি কিহে পায় সেই জম্ভাসুৰৰ দলটোক|৯ বছৰীয়া ডাঙৰটোৱে নেতৃত্ব দি গোটেই বিস্কুট,পকৰি,ফলমূল শেষ কৰিলে| শেষৰ দুটাই শৰীৰৰ হালধীয়াখিনি আধাকেজি মানকৈ থৈয়ো গ’ল| মানে ডেৰ কেজিমান হাগি থৈ গ’ল চোতালত কিনকিনীয়া বৰষুণৰ মাজতে|আইমাতৃয়ে বকি বকি ধাৰ নথকা কোৰখনেৰে পেলালে আমাৰ একমাত্ৰ ডাষ্টবিন হিচাপে ব্যবহৃত পিছফালে থকা পুখুৰীটোলৈ|শ্ৰীমতীৰ ওফোন্দা গাল দুখন দেখিয়েই গম পাছিলো একো নোকোৱাকৈ|চুপচাপ সোমাই ভৰিহাত ধুই নিজেই চাহকাপ তৈয়াৰ কৰি খালো|কঁদোৰ গাঁতত হাত নুসুমুৱাটোৱেই বুদ্ধিমানৰ কাম|\nৰাতিলৈ দৈ‌ৱৰ দুৰ্বিপাকত পৰি পুৰণি চোলা এটা পিন্ধাৰ বাবে উঠিল খজুৱতি মানে এলাৰ্জী|১২ মান বজাত খজুৱতিত তত নাপায় শ্ৰীমতীক ক’লো “মাৰ টেবুলটে লেভ’চিন-এম(মানে লেভ’চেট্ৰিজিন টেবলেট) বুলি লিখা এটা টেবলেট আছে লৈ আঁহা”|আনি দিয়াৰ লগে লগে খাই দিলো থপিয়াই শ্ৰী মতীৰ হাতৰ পৰা|খজুৱতি নকমিল, কিন্তু আধা ঘণ্টা মানৰ পাছৰ পৰা ১৫ মিনিট মুৰে মুৰে মু্ত্ৰ বিসৰ্জনৰ প্ৰক্ৰিয়া আৰম্ভ হ’বলৈ ধৰিলে|ইফালে বাথৰুমত পানীও নাই|পাছফালৰ পুখুৰীটোৰ পাৰতে….|পুখুৰীৰ পাৰলৈ অহা যোৱা কৰি কৰি ৰাতি পুৱাল|অহা যোৱাৰ প্ৰ্কোপত পাহৰিয়েই গ’লো যে মোৰ এলাৰ্জী হৈছিল|শ্ৰীমতীয়ে ভুলতে বেলেগ ঔষধ দিয়া নাইতো?নহ’লে এলাৰ্জীৰ টেবলে্টৰ নতুন চাইদ এফেক্ত নহয়্তো?ডাক্তৰী মন সন্দিহান হ’ল|মনটো গোন্ধাই আছিলেই|ৰাতিপুৱা মায়ে কথা এষাৰ কোৱাত সকলো পৰিষ্কাৰ হ’ল|”অকনি অ’ ৰাতি এলাৰ্জীৰ টেবলেট বুলি ভুলতে ৰাতি পুৱা খোৱা টেবলেটতো খুলি পেলাইছিলো|পাচত বাকলি চটা দেখিহে|এলাৰ্জীৰ টেবলে্টতো খাই সেই বাকলিচটাতে সুমুৱাই থৈছিলো ৰাতিপুৱা খাবলগীয়াটো|পিছে এতিয়া বিচাৰি পোৱা নাই দেখোন?বিচাৰি দেচোন”|গোটেই ৰাতি অহা যোৱা কৰাৰ ৰহস্য এতিয়াহে ফাদিল হৈছে|মানে শ্ৰীমতীয়ে ৰাতি মোক দিয়া এলাৰ্জীৰ টেবলেটতো মায়ে ৰাতিপুৱা খোৱা লেচিক্স টেবলেটহে আছিল|ক’তে মৰো?\nআমাৰ গৄহমন্ত্ৰীৰ আকৌ এই এল’পেথিক ঔষধত আস্থা নাই|কিবা হ’লেই মাক আৰু শাহু মাতৄৰ পৰামৰ্শ মতে পটাত পিহি বনদৰৱহে খায়|কাৰবাৰটো বৰ ভাল নহয় যদিও ম‍ইও মাজে মাজে তেখেতক ইম্প্ৰেছ কৰাৰ স্বাৰ্থক কেহা জ্বলাবোৰ টানি থাকিব লাগে|হওক তেও এইবোৰৰ মাজতে মৰম চেনেহবোৰ অটুট আছে|এবাৰতো তেখেতে মোক চিৰতা খোৱাই দিছিল|পটাত পিহি|কি যে অকটা তিতা|মৰমবোৰৰ কথা মনত পৰিলেও মানুহে চিৰতা খাব নোৱাৰে দেই|পিছে অমুকাক খাবলৈ দি শ্ৰীমতীয়ে যিটো চাৱনিৰে চাই আছিল|একেবাৰে শাৰদীয় মহিষমৰ্দিনী ৰূপ|একো চাবলৈ নহ’ল|মাৰি দিছিলো একে চিপতে শেষ কৰি|পিছে তাৰ পাছত যি অৱস্থা হৈছিল ভুক্তভুগীয়েহে জানে|\nআমাৰ এখেতৰ আকৌ বৰ সুন্দৰ চখ এটা আছে, মানে তামাম ৰোমণ্টিক চখ|বৰষুণ দিলেই হ’ল, আধা ঘণ্টামান তিতিব’লে দিব‍ই লাগিব|পিছে এইবাৰ নেচেল|মানে তেৰাৰ ৮ মাহ ৰানিং যে|মোৰ কঠোৰ নিৰ্দেশ|বৰষুণত ভিজা নহ’ব|কামৰ পৰা আহি দেখো গৄহমন্ত্ৰীয়ে চিপচিপীয়া খিড়িকীৰে বৰষুণ জাকলৈ চাই আনমনা হৈ বহি আছে|বেয়াই লাগি গ’ল|নাই আৰু নোৱাৰি|শ্ৰীমতীৰ সপোন ম‍ইয়ে পুৰণ কৰো বুলি নিজকে চিপচিপীয়া বৰষুণ জাকত তিয়াই পেলালো তেখেতৰ আগত|শ্ৰীমতীৰ মলিন মুখখন উজ্জ্বল হৈ উঠিল|কৰিঅ’গ্ৰাফীৰ ডাইৰেকচন কৰাৰ দৰে মোকো ভিতৰৰ পৰাই উল্লাসিত হৈ কৈ থাকিল “এনেকৈ হাত দুখন মেলাচোন,এনেকৈ ওপৰলৈ চোৱাচোন”|মানে বৰষুণ জাক উপভোগ কৰাইছে|পিছে মোৰ ভয় লাগিল সৰুকালৰ পুৰণি এজমাটোলৈহে(হাঁপানী বা ডিঙি বজা ৰোগ)|কিজানি চাঞ্চ পাই হেঁচা মাৰি ধৰে|সেই কাৰণে বৰষুণৰ পৰা প্ৰায়ে তিনিহাতমান দূৰৈত থাকো|তিতি শেষ হোৱাৰ পাচত শ্ৰীমতীয়েই মুৰ টুকি দিলে|মায়ে দেখি চিঞৰি ক’লে “বোপাই ৰাতিলৈ ডি্ঙি বাজিলে গম পাবি”|শ্ৰীমতীয়ে মাক সুধি সুধি আচল কথা উলিয়ালে|মানে গোটেই দিটেইলছত|মাৰ কথাও আধা ফলিয়ালে,ৰাতিলৈ জ্বৰ|ভাগ্য যেনিবা সেই পুৰণি ৰোগফেৰা নহ’ল|পিছে শ্ৰীমতীৰ চিন্তাক্লিষ্ট মুখখনি দেখি বেজাৰেই লাগিল|পিছদিনা আবেলি জ্বৰীয়া গাৰে অফিচৰ পৰা অহাৰ পাছত গৄহমন্ত্ৰীৰ উজ্জ্বল চেহেৰা দেখিয়েই গম পালো আজি কিবা এবিধ বনদৰৱ ফ’ন যোগে আহিছে|মানে আকৌ বনদৰৱৰ অত্যাচাৰ|হয় মোৰ ধাৰণাই ১১০% শুদ্ধ|নে…..হী…..|পিছে শ্ৰীমতীৰ নাচোৰবান্দা অভ্যাসৰ আগত হাৰ মানি খাই দিলো ক’লা ক’লা মাছৰ পিতিকাৰ দৰে শ্ৰীমতীৰ আমোঘ অস্ত্ৰবিধ|বমি মানে গোটেই পেটৰ নাড়ী-ভুৰ ডাং খাই আহিব খুজিছিল বিদ্ৰোহ কৰি|বহুত কষ্ট কৰি ভাৰত চৰকাৰে আন্নাজীক ঠাণ্ডা কৰাৰ দৰে ঠাণ্ডা কৰিলো|কি খোৱালে অ’ চিৰতাতকৈ বেছি তিতা দেখোন|শ্ৰীমতীক সুধিলো কি খোৱালানো? নকয় তেৰাই|বাহিৰ কৰিলো দৰৱৰ ৰেচিপিটো বৰ কষ্ট কৰি|পিছে ৰাইজ নজনা হ’লেই ভাল আছিল নেকি?কি খোৱালে জানে? আমাৰ পাছফালৰ পুখুৰীটোত থকা লালুকী পোৱালিৰ পিতিকা|হাঁপানীৰ মহৌষধ হেনো|কথাষাৰ শুনি চিধাই লৰ ধৰিলো বাথৰুমলৈ|দৌৰি যাওঁতে মনত পৰি গ’ল পুখুৰীটোত পেলোৱা বৰানীৰ উত্‍পাতাসুৰ কেইটাৰ ডেৰ কেজি ওজনৰ হালধীয়াখিনিলৈ…..ৰাতি পুখুৰীত ম‍ই কৰা মূত্ৰ বিসৰ্জন..ভেকুলীৰ সমদল গীতকেইটা….:(|ৰাইজ আৰু কিমান সহিব লাগিল বাৰু? ও….ৱা…..ক|\n← ঘৰ-সংসাৰ-১১ (প্ৰদ্যুৎজ্যোতি শইকীয়া)\nসৰিয়হ ফুল -September Photos →


বৃহৎ পদক্ষেপ! দেশৰ প্ৰাক্তন বিত্ত, বিদেশমন্ত্ৰী তৃণমূল কংগ্ৰেছত - Prag News\nHomeব্ৰেকিং নিউজবৃহৎ পদক্ষেপ! দেশৰ প্ৰাক্তন বিত্ত, বিদেশমন্ত্ৰী তৃণমূল কংগ্ৰেছত\nবৃহৎ পদক্ষেপ! দেশৰ প্ৰাক্তন বিত্ত, বিদেশমন্ত্ৰী তৃণমূল কংগ্ৰেছত\nনতুন দিল্লী : প্ৰাক্তন কেন্দ্ৰীয় মন্ত্ৰী তথা বিজেপিৰ পূৰ্বৰ এগৰাকী অতি প্ৰভাৱশালী নেতা যশোৱন্ত সিনহাই এক বৃহৎ পদক্ষেপ গ্ৰহণ কৰিছে। অটল বিহাৰী বাজপেয়ী চৰকাৰত বিত্তমন্ত্ৰীৰ গুৰুদায়িত্ব বহন কৰা সিনহাই যোগ দিছে তৃণমূল কংগ্ৰেছত। পশ্চিমবংগ বিধানসভা নিৰ্বাচনৰ দিন চমু চাপি অহাৰ সময়তে সিনহাৰ এই পদক্ষেপ দেশৰ ৰাজনীতিৰ বাবে বৃহৎ পদক্ষেপ হিচাপে চিহ্নিত হৈছে।\nআৰু পঢ়িব পাৰিব : উদ্বেগ বৃদ্ধি : শুকুৰবাৰে বছৰটোৰ ভিতৰতে সৰ্বাধিক ক’ভিড পজিটিভ\n৮৩বছৰীয়া নেতাগৰাকীয়ে ২০১৮চনত দলৰ পৰা পদত্যাগ কৰিছিল। আজি দিনৰ ভাগত কলকাতাৰ তৃণমূল ভৱনত সিনহাই তৃণমূল কংগ্ৰেছত যোগ দিয়ে। ডেৰেক অ’ব্ৰায়ান, সুদীপ বন্দোপাধ্যায় আৰু সুব্ৰত মুখাৰ্জীৰ উপস্থিতিত তৃণমূলৰ সদস্যপদ গ্ৰহণ কৰে সিনহাই। তেওঁৰ যোগদান তৃণমূল কংগ্ৰেছৰ বাবে এক গৌৰৱৰ কথা বুলি অভিহিত কৰিছে সুব্ৰত মুখাৰ্জীয়ে।\nউল্লেখ্য যে, ১৯৯০চনত সিনহা দেশৰ বিত্তমন্ত্ৰী হিচাপে নিযুক্ত হৈছিল আৰু ১৯৯১চন পৰ্যন্ত তেওঁ প্ৰধানমন্ত্ৰী চন্দ্ৰ শেখৰৰ নেতৃত্বত এই দায়িত্ব পালন কৰিছিল। অটল বিহাৰী বাজপেয়ীৰ কাৰ্যকালত তেওঁ ১৯৯৮চনৰ পৰা ২০০২চনলৈ তেওঁ দ্বিতীয়বাৰলৈ এই দায়িত্বত ন্যস্ত হয়।\nতাৰ পাছত ২০০৪ চনলৈ তেওঁ দেশৰ বৈদেশিক মন্ত্ৰীৰ দায়িত্বও পালন কৰিছিল। ভাৰতীয় অসামৰিক সেৱাৰ এগৰাকী প্ৰাক্তন বিষয়া সিনহাই ১৯৮৪চনত জনতা পাৰ্টীত যোগদানেৰে ৰাজনৈতিক জীৱন আৰম্ভ কৰিছিল। তাৰ পাছত তেওঁ বিজেপিত যোগ দিয়ে। উল্লেখ্য যে, নৰেন্দ্ৰ মোদী শাসনলৈ অহাৰ সময়ৰে পৰা তেওঁ বিজেপি চৰকাৰৰ কঠোৰ সমালোচকৰ ভূমিকাত অৱতীৰ্ণ হৈ আহিছে।\nex bjp leader\nPrevious articleউদ্বেগ বৃদ্ধি : শুকুৰবাৰে বছৰটোৰ ভিতৰতে সৰ্বাধিক ক’ভিড পজিটিভ\nNext articleপথাৰত উদ্ধাৰ অধ্যাপকৰ মৃতদেহ! অঞ্চলজুৰি চাঞ্চল্য


ইলোৰা ৰায়চৌধুৰী - অসমীয়া ৱিকিপিডিয়া\n১ এপ্ৰিল, ১৯৬৯\n১৫ মে', ২০০৩ (৩৪ বছৰ)\nমৰণোত্তৰ নেত্ৰদান-দেহদান কৰা অসম তথা উত্তৰ-পূৰ্বাঞ্চলৰ প্ৰথম মহিলা\nইলোৰা ৰায়চৌধুৰী (ইংৰাজী: Ellora Roychoudhury) হৈছে মৰণোত্তৰভাৱে নেত্ৰদান আৰু দেহদান কৰা অসম তথা উত্তৰ-পূৰ্বাঞ্চলৰ প্ৰথমগৰাকী মহিলা। তেখেত আছিল এগৰাকী বাঁওপন্থী কৰ্মী আৰু বিশিষ্ট সমাজ সেৱক। অসম কেশৰী অম্বিকাগিৰী ৰায়চৌধুৰীৰ বংশধৰ প্ৰয়াত হেমন্ত ৰায়চৌধুৰী আৰু মাতৃ বিনা ৰায়চৌধুৰীৰ জীয়ৰী ইলোৰা ৰায়চৌধুৰীয়ে ২০০৩ চনৰ ১৫ মে' তাৰিখে দুৰাৰোগ্য কৰ্কটৰোগত আক্ৰান্ত হৈ মৃত্যুমুখত পৰে। মৃত্যুৰ সময়ত তেওঁৰ বয়স আছিল ৩৪ বছৰ। ইলোৰা ৰায়চৌধুৰীৰ মৃত্যুয়ে অসমত এক নতুন আন্দোলনৰ সূচনা কৰে। তেওঁৰ প্ৰথম মৃত্যুবাৰ্ষিকীত (১৫ মে', ২০০৪) ইলোৰা বিজ্ঞান মঞ্চ নামৰ স্বেচ্ছাসেৱী সংগঠনটোৰ প্ৰতিষ্ঠা হয়। ইয়াৰ জৰিয়তে অসমতো মৰণোত্তৰ অংগদান, নেত্ৰদান আৰু চিকিৎসা বিজ্ঞানৰ উৎকৰ্ষ সাধনৰ বাবে দেহদান আৰম্ভ হয়। পৰৱৰ্তী কালত ইলোৰা বিজ্ঞান মঞ্চ অসমত অন্ধবিশ্বাস আৰু কুসংস্কাৰৰ বিৰুদ্ধে বৈজ্ঞানিক মানসিকতা প্ৰসাৰৰ এক অগ্ৰণী অনুষ্ঠানত পৰিণত হয়।\n3 সামাজিক জীৱন\n4 বৈবাহিক জীৱন\n5 শেষ ইচ্ছাপত্ৰত স্বাক্ষৰ আৰু মৃত্যু\nইলোৰা ৰায়চৌধুৰীৰ জন্ম হয় ১৯৬৯ চনৰ ১ এপ্ৰিল তাৰিখে দৰং জিলাৰ মঙ্গলদৈ চহৰত। পিতৃ অসম কেশৰী অম্বিকাগিৰীৰ বংশৰ ৰায়চৌধুৰী পৰিয়ালৰ প্ৰয়াত হেমন্ত ৰায়চৌধুৰী আৰু মাতৃ বিনা ৰায়চৌধুৰী।\nসপ্তম মান শ্ৰেণীলৈ বৰপেটাৰ জুৰোৰাম পাঠক ছোৱালী হাইস্কুলত পঢ়ি ১৯৮২ চনত গুৱাহাটীৰ তাৰিণী চৰণ চৌধুৰী বালিকা উচ্চতৰ মাধ্যমিক বিদ্যালয়ত অষ্টম মান শ্ৰেণীত নাম ভৰ্তি কৰি ১৯৮৫ চনত সুখ্যাতিৰে উচ্চ মাধ্যমিক শিক্ষান্ত পৰীক্ষাত উত্তীৰ্ণ হয়। ইয়াৰে পিছত ১৯ ৮৭ চনত আৰ্য্য বিদ্যাপিঠ মহাবিদ্যালয়ৰ পৰা বিজ্ঞান শাখাত উত্তীৰ্ণ হৈ ১৯৯১ চনত টেক্সটাইল টেকন'লজি ইঞ্জিনীয়াৰিঙৰ তিনিবছৰীয়া পাঠ্যক্ৰমৰ ডিপ্লোমা লৈ পুনৰ ১৯৯৫ চনত সন্দিকৈ ছোৱালী মহাবিদ্যালয়ৰ পৰা স্নাতক ডিগ্ৰী লাভ কৰে।\n১৯৯৩ চনৰ মাৰ্চ মাহত ইলোৰা ৰায়চৌধুৰীয়ে হস্ত-তাঁত আৰু বস্ত্ৰ সঞ্চালকালয়ত প্ৰদৰ্শিকা হিচাপে চাকৰিত যোগদান কৰে।\nইলোৰা ৰায়চৌধুৰী ছাত্ৰাৱস্থাৰ পৰাই প্ৰগতিশীল আৰু গণতান্ত্ৰিক ছাত্ৰ আন্দোলনৰ লগত যুক্ত হয়। ১৯৭৯-৮৫ চনৰ অসম আন্দোলনৰ সময়ছোৱাত উগ্ৰ জাতীয়তাবাদী আৰু বিছিন্নতাবাদী সকলৰ বিভিন্ন নিৰ্যাতনৰ সন্মুখীন হয়। ১৯৮৫ চনত ভাৰতৰ কমিউনিষ্ট পাৰ্টি (মাৰ্ক্সবাদী)ৰ সদস্যপদ লাভ কৰে। বিবাহৰ পিছতে নিখিল ভাৰত গণতান্ত্ৰিক মহিলা সমিতিৰ সৈতে যুক্ত হয়। সমাজৰ দৰিদ্ৰ অংশৰ মহিলা সকলৰ মাজত স্ত্ৰী শিক্ষাৰ প্ৰসাৰৰ বাবে গুৱাহাটীৰ হেদায়ৎপুৰত স্বাক্ষৰতা কেন্দ্ৰৰ জন্ম দি কেন্দ্ৰটো নিয়াৰিকৈ পৰিচালনা কৰি বহু অনাখৰি মহিলাক লিখিব পঢ়িব পৰা কৰিছিল। তেওঁ অসম ৰাজ্যিক কৰ্মচাৰী ফেডাৰেচনৰো সক্ৰিয় কৰ্মী তথা নেত্ৰী আছিল।\n১৯৯৪ চনত সমাজকৰ্মী ইছফাকুৰ ৰহমানৰ সৈতে বিবাহ হয়। ১৯৯৭ চনত পুত্ৰ সন্তান সুস্মিত ইছফাকৰ জন্ম হয়।\nশেষ ইচ্ছাপত্ৰত স্বাক্ষৰ আৰু মৃত্যু[সম্পাদনা কৰক]\nমাত্ৰ ৩৪ বছৰ বয়সতে ইলোৰা ৰায়চৌধুৰী দুৰাৰোগ্য কৰ্কট ৰোগত আক্ৰান্ত হ‍ৈ ২০০৩ চনৰ ১৫ মে' তাৰিখে গুৱাহাটীৰ হেদায়ৎপুৰৰ বাসস্থানত মৃত্যু হয়। নিজৰ চিকিৎসা সংক্ৰান্তত চেন্নাইলৈ অহা যোৱা কৰি থকাৰ মাজতে এবাৰ এখন বাতৰি কাকতত মৰণোত্তৰ দেহদান আৰু অংগ সংস্থাপন সম্পৰ্কে বাতৰি পঢ়ি ইলোৰাই মৃত্যুৰ আগ মুহূৰ্তত ১৭ মাৰ্চ ২০০৩ তাৰিখে শেষ ইচ্ছাপত্ৰত স্বাক্ষৰিত কৰি নিজৰ মৃত দেহটো চিকিৎসা বিজ্ঞানৰ গৱেষণাৰ স্বাৰ্থত গুৱাহাটী চিকিৎসা মহাবিদ্যালয় কৰ্তৃপক্ষক অৰ্পণ কৰি থৈ যায়। তেওঁৰ মৃত্যুৰ কেইঘণ্টামানৰ পিছতে তেখেতৰ চকুযুৰি গুৱাহাটী শংকৰদেৱ নেত্ৰালয়ৰ চিকিৎসকে স্বামী ইছফাকুৰ ৰহমানৰ সন্মতি সাপেক্ষে অস্ত্ৰোপ্ৰচাৰ কৰি ঘৰৰ পৰা লৈ যায়।\n↑ 1.0 1.1 "A life less ordinary ends with noble gesture", The Telegraph,15 May,2003,Guwahati\n↑ 2.0 2.1 Body donor's family carries out last wish, Telegraph, 17 February 2005.\n↑ GMCH leads by Ellora example, The telegraph, 18 October, 2003\n↑ সাক্ষাৎকাৰ : ড° অনিমা গুহৰ দৃষ্টিৰে ড° অমলেন্দু গুহ\n↑ মৰোণোত্তৰ দেহদান\n↑ First Muslim body donor in Assam, The Hindu, 18 May, 2011.\n↑ How to Donate Body For Medical Research,The Sentinel, 31 December 2018\n↑ অনন্যা ইলোৰা',প্ৰকাশক: নিখিল ভাৰত গণতান্ত্ৰিক মহিলা সমিতি, অসম ৰাজ্যিক কমিটি, জুন ২০০৩\n"https://as.wikipedia.org/w/index.php?title=ইলোৰা_ৰায়চৌধুৰী&oldid=277328"ৰ পৰা অনা হৈছে\nএই পৃষ্ঠাখন 15 মে' 2021 তাৰিখে ০১:৫৭ বজাত অন্তিম সংশোধন কৰা হৈছিল।


কংগ্ৰেছৰ দিনত ‘কোৰাণ’ৰ গুণানুকীৰ্তন কৰা হিমন্ত এতিয়া কিয় অত্যাধিক ‘মিঞা-মুছলমান’ বিৰোধী?\nগুৱাহাটী , February 2, 2021 9:22 pm\nকংগ্ৰেছৰ দিনত সংখ্যালঘু মুছলমানসকলৰ বুকুৰ কুটুম আছিল এতিয়াৰ বিজেপিৰ দক্ষ-প্ৰতাপী মন্ত্ৰী ড০ হিমন্ত বিশ্ব শৰ্মা।\nকিয়নো কংগ্ৰেছৰ শাসনকালত শিক্ষা মন্ত্ৰীকে ধৰি বহুকেইটা দপ্তৰৰ মন্ত্ৰী হৈ থকা মন্ত্ৰীগৰাকীৰো বৰ আপোন আছিল ‘মিঞা-মুছলমান’সকল।\nকিয়নো অতীতৰে পৰা চলি অহা এক চৰ্চা মতে কংগ্ৰেছসকল সংখ্যালঘুৰ একপ্ৰকাৰ ত্ৰাণকৰ্তা।\nযি পাত্ৰত থোৱা যায় সেই পাত্ৰৰে ৰং লোৱা ড০ হিমন্ত বিশ্ব শৰ্মাৰো সেই সময়ত ‘মিঞা-মুছলমান’সকল অতিকৈ প্ৰিয় আছিল। কিন্তু এতিয়া সেই একেগৰাকী মন্ত্ৰীয়ে এতিয়া ‘মিঞা-মুছলমানক যিমান পাৰি বেয়াকৈ ক’বলৈয়ো কুন্ঠাবোধ নকৰে বুলি মন্তব্য কৰিব পৰা হ’ল।\nআনকি বিজেপিৰ ৰাজ্যিক সভাপতি ৰঞ্জিত দাসৰ সোঁতৰ বিপৰীতে গৈ ‘মিঞা-মুছলমানে’ বিজেপিক ভোট নিদিয়ে বুলিহে কোৱাৰ সাহস কৰিব পৰা হ’ল মন্ত্ৰী হিমন্ত বিশ্ব শৰ্মাই।\nআনকি, এতিয়া চৰকাৰৰ খৰচৰে ধৰ্মীয় শিক্ষা দিয়া নহ’ব বুলি দাবী কৰা মন্ত্ৰী হিমন্ত বিশ্ব শৰ্মাই মাদ্ৰাছা শিক্ষাৰ প্ৰয়োজনীয়তা সন্দৰ্ভত আধ্যাত্মিক শিক্ষা অতিকৈ প্ৰয়োজনীয় বুলি দাবী কৰিছিল।\nকৰিমগঞ্জৰ মাদ্ৰাছাকেন্দ্ৰিক এক অনুষ্ঠানত ইছলাম ধৰ্মৰ সমৰ্থনত কংগ্ৰেছৰ মন্ত্ৰী হৈ থাকোতে হিমন্তই কৈছিল ‘পৃথিৱীত যিমান ধৰ্ম আছে সেই ধৰ্মসমূহৰ পবিত্ৰ গ্ৰন্থসমূহৰ ভিতৰত শিক্ষাৰ পোহৰ দিয়া গ্ৰন্থ হ’ল পবিত্ৰ কোৰাণ শ্বৰীফ। জ্ঞান আৰু শিক্ষাৰ ওপৰত পবিত্ৰ কোৰাণ শ্বৰীফে শেষ পৃষ্ঠালৈকে গুৰুত্ব দি আহিছে।পবিত্ৰ মাদ্ৰাছাসমূহৰ পৰা জ্ঞান আৰু শিক্ষাৰ পোহৰ সমগ্ৰ সমাজখনত বিয়পোৱাৰ প্ৰয়োজন আছে।‘\nকিন্তু বিজেপিত থকা অৱস্থাত মাদ্ৰাছা বন্ধ কৰিবলৈ গৈ ‘মাদ্ৰাছাত অধ্যয়ন কৰিলে চিকিৎসক হ’ব নেকি?’ বুলিহে প্ৰশ্ন কৰে মন্ত্ৰী হিমন্ত বিশ্ব শৰ্মাই।\nইপিনে, কংগ্ৰেছৰ শাসনকালত ডিঙিৰ শিৰ ফুলাই ফুলাই সংখ্যালঘু(মিঞা-মুছলমান)ৰ উন্নয়নৰ বাবে বিগত কংগ্ৰেছ চৰকাৰে কৰা কামৰ খাতিয়ান দাঙি ধৰা মন্ত্ৰী হিমন্ত বিশ্ব শৰ্মাই এতিয়া ‘মিঞা-মুছলমান’ক চুড়ান্ত অপমান কৰো’ বুলি মন্তব্য কৰিবলৈ ইতিমধ্যে আৰম্ভ কৰিছে।\nকালি সংবাদ মাধ্যমৰ আগত মন্ত্ৰীগৰাকীৰ মন্তব্য আছিল এনেধৰণৰ ‘মই মিঞা-মুছলমানক চুড়ান্ত অপমান কৰো সেইটো কি ডাঙৰ কথা? যিয়ে শংকৰদেৱ কলাক্ষেত্ৰত মিঞা মিউজিয়াম বনাব খোজে তেওঁলোকক মই অপমান কৰোৱেই।‘\nমন্ত্ৰীগৰাকীৰ দুটা শাসনকালত এনে দ্বৈত চৰিত্ৰ সন্দৰ্ভত আমাৰ সাংবাদিকৰ আগত প্ৰতিক্ৰিয়া প্ৰকাশ কৰিছে ন-কংগ্ৰেছী নেত্ৰী মীৰা বৰঠাকুৰে।\n‘মন্ত্ৰী হিমন্ত বিশ্ব শৰ্মাই নিজৰ সুবিধামতেই ৰাজনীতি কৰি আহিছে। নিৰ্বাচনী বৈতৰণী পাৰ কৰিবলৈকে হিন্দু-মুছলমান কৰিবলৈ তেওঁ আৰম্ভ কৰিছে। সেয়েহে তেওঁ মুছলমান বেয়া বা সভ্যতাৰ যুঁজ ইত্যাদি প্ৰসংগৰ কৰা বেছিকৈ উল্লেখ কৰি আছে। গুজৰাটৰ পানীৰ পাইপৰে মুছলমানৰ তেজ বয় বুলি নৰেন্দ্ৰ মোদীক এসময়ত তেওঁৱেই সমালোচনা কৰি থৈছিল।‘ বৰঠাকুৰে এইদৰে কয়।


ৱাং-ছুৰ পাৰে পাৰে – Mahabahoo\nHome/Assam News & Articles/ৱাং-ছুৰ পাৰে পাৰে\n‘কামাখ্যা – পুৰী এক্সপ্ৰেছ’ সাপ্তাহিক ৰেলগাড়ী খন নিৰ্দিষ্ট সময়তে অৰ্থাৎ পুৱতি নিশা চাৰে চাৰি বজাত আলিপুৰদুৱাৰ স্টেশ্যন পালেহি । সময়টো অলপ অসময় হল যদিও তাকে লৈ মই অকণো মূৰ ঘমোৱা নাছিলো । কিয়নো ৰেল বিভাগত কাম কৰা মোৰ বন্ধু এজনৰ অনুৰোধ ক্ৰমে আলিপুৰদুৱাৰ স্টেশ্যনৰ স্টেশ্যন অধীক্ষক বিকাশ গাংগুলী চাহাবে স্টেশ্যনৰ ওপৰ মহলাৰ দুই নম্বৰ ৰিটায়াৰিং ৰুমটো আমাৰ কাৰণেই সংৰক্ষণ কৰি ৰাখিছিল ।\nঅনুসন্ধান কক্ষৰ পৰা ৰুমৰ চাবি লৈ আহি আমি বস্তু বাহানি সহ ৰুমত প্ৰবেশ কৰিলো । ভালেই লাগিল ৰুমটো । বেচ আহল বহল । বিচনা পাতিও পৰিস্কাৰ।\nপুৱতি নিশা সাৰ নাপাম বুলি যোৱানিশা মোৰ চকুৰ টিপ এটাও মাৰা নহল । এতিয়া চকু টানি ধৰিছে। গাটো ধুই উঠি আৰামকৈ এঘূমটি মাৰিবৰ বৰ মন গৈছিল যদিও বহু ভাবি চিন্তি মই সেই বাসনা পৰিত্যাগ কৰিলো । চেপ্তেম্বৰ মাহৰ পৰা ভূটানত পৰ্য্যটকৰ ভীৰ আৰম্ভ হয়। ফুন্টশ্ব’লিঙৰ সৰু ইমিগ্ৰেশ্যন অফিচটোত দীঘল লাইন লাগি যায় । এই লাইনত থিয় হৈ বোন্দাপৰ দি থকাটোৱেই মোৰ বাবে বৰ অসহ্যকৰ কাম । ৰাতিপুৱা সোনকালে গৈ ন বজাত ইমিগ্ৰেশ্যন অফিচ খোলাৰ লগে লগে কাম ফেৰা সমাধা কৰি লব পাৰিলে আৰু কোনো চিন্তা নাই । লগে লগেই টেক্সি এখনেৰে থিম্পুলৈ ৰাওনা হৈ তাতেই হোটেলত আৰাম কৰিব পাৰিম ।\nকথা মতেই কাম । গা ধুই উঠি প্লেটফৰ্মৰ ‘টী স্টল’ত চাহ একোকাপ খাই আমি সাত বজাত যাত্রা আৰম্ভ কৰিলো ফুন্টশ্ব’লিঙ অভিমুখে । ৰাতিপুৱাৰ আলিপুৰদুৱাৰৰ নিৰ্জন ৰাস্তাৰে আমাৰ গাড়ী বেচ দ্ৰুত গতিত আগবাঢ়িল ।\nআলিপুৰদুৱাৰৰ জনবসতি পূৰ্ণ অঞ্চল অতিক্ৰমি এইবাৰ আমাৰ গাড়ী চলিব ধৰিলে দুৱাৰ্চ অঞ্চলৰ মনোমোহা গহীন সেউজ অৰণ্যৰ মাজেদি ।\n-” এই ঠাই খন বৰ চিনাকি চিনাকি লাগিছে নহয়নে”– শ্ৰীমতীয়ে কৈ উঠিল।\n–“চিনাকিয়েই হয়।”– সমৰ্থন কৰি কলো মই-” আমি এতিয়া গৈ আছো বাক্সা সংৰক্ষিত বনাঞ্চলৰ মাজেৰে। ইয়াৰে ভূটান সীমান্তৰ জয়ন্তী নদীৰ পাৰত যোৱা বছৰ আমি থাকি যোৱা নাই জানো !”\nহাচিমাৰা পালো । ইয়াৰ পৰাই আমাৰ গাড়ীয়ে হাইৱে এৰি সোফালে ধাবমান হল ফুন্টশ্ব’লিং অভিমুখে ।\nভাৰত ভূটান সীমান্তৰ ঠিক সিটো পাৰতেই অবস্থিত ফুন্টশ্ব’লিং চহৰ । ভূটানৰ প্ৰবেশ দ্বাৰ। সীমান্তৰ আমাৰ ফালৰ ঠাই খনৰ নাম জয়গাওঁ । ভূটানৰ গেট খনৰ কাষত থিয় হৈ সীমান্তৰ দুয়োফালে চালে দুই খন ঠাইৰ বৈসাদৃশ্য অতি সহজেই চকুত পৰে । জয়গাওঁ খন অতি হুলস্হূলীয়া আৰু অপৰিচ্ছন্ন । ৰাস্তা ঘাটৰ অবস্থা অতীব শোচনীয় । ৰাস্তাৰ মাজে মাজে ঠায়ে ঠায়ে প্ৰকান্ড প্ৰকান্ড পুখুৰী সদৃশ গাত ।\nসীমান্তৰ সিপাৰৰ ফুন্টশ্বলিঙ খন খুবেই পৰিস্কাৰ । যান বাহন আদিৰ চলাচল আৰু নিয়ন্ত্ৰণ সম্পূৰ্ণ শৃংখলাবদ্ধ। ৰাস্তাত ফটা কাগজৰ টুকুৰা এটাও দেখিবলৈ নাই । ৰাস্তা ঘাট বোৰো অতি সুন্দৰ ।\nআশা কৰা মতেই আমি ঠিক অফিচ খোলাৰ সময়তেই আহি পালো । ইমিগ্ৰেশ্যনৰ কাম খিনি সমাধা কৰিবলৈ সেয়ে আমাৰ বেছি সময় নালাগিল। পলম নকৰি টেক্সি এখনেৰে এই বাৰ আমি ৰাওনা হলো ভূটানৰ ৰাজধানী থিম্পু চহৰ অভিমুখে ।\nফুন্টশ্ব’লিঙৰ পৰা থিম্পু পাবলৈ আমাৰ পাচ ঘন্টা সময় লাগিল । ৰাস্তাত গাড়ী মটৰৰ ভীৰ তেনেকৈ নাপালো বুলিয়েই কব পাৰি । ৰাস্তাৰ দুই কাষৰ প্ৰকৃতিৰ নৈসৰ্গিক শোভা উপভোগ কৰি গৈ থাকোতে পাচটা ঘন্টা কেনেকৈ পাৰ হৈ গল গমেই নাপালো ।\nথিম্পু চহৰলৈ মই প্ৰথম আহিছিলো – প্ৰায় দহ বছৰ আগতে । এই দহটা বছৰত বৰ বিশেষ পৰিবৰ্তন হোৱা যেন মোৰ চকুত নপৰিল । ঘৰ বাৰী আৰু ৰাস্তাৰ যান বাহনৰ সংখ্যা অলপ বাঢ়িল অবশ্যে । হলেও একেই আছে ট্ৰেফিক লাইট বিহীন থিম্পুৰ ৰাস্তা ঘাটৰ শৃংখলাবদ্ধ যান বাহনৰ চলাচল। একেই আছে হৰ্ণ নবজোৱাকৈ গাড়ী মটৰ চলাই থকা সংস্কৃতি। আৰু একেই আছে পদচাৰী সকলৰ প্ৰতি সহানুভূতিশীল থিম্পুৰ সদা সচেতন গাড়ী চালক বোৰ । সৰু চহৰ হলেও ইয়াত ‘জেব্ৰা ক্ৰচিঙ’ৰ ওপৰেৰেহে ৰাস্তা পাৰ হোৱাৰ নিয়ম । কোনো লোকে ৰাস্তা পাৰ হব খোজা দেখিলেই দুয়ো ফালৰ পৰা আহি থকা গাড়ী বোৰ চালক সকলে তাৎক্ষণিক ভাবে ৰখাই দিয়ে। লোক জনে সুকলমে ৰাস্তা পাৰ হোৱাৰ পাচতহে গাড়ী বোৰ চলিব ধৰে । এনেকৈয়ে চলি আছে থিম্পু চহৰৰ যান বাহন । ইয়াৰ বাবে কোনো ট্ৰেফিক লাইট বা ট্ৰেফিক পুলিচৰ দৰকাৰেই নহয় । এৰা, মানুহ নিজেই সচেতন আৰু আনৰ প্ৰতি সহানুভূতিশীল হলে ট্ৰেফিক লাইট আৰু ট্ৰেফিক পুলিচৰ প্ৰয়োজনেই বা কি ! ঘৰৰ কাষৰ চুবুৰীয়া দেশ ভূটানৰ পৰা এই বোৰ আমি শিকিবলগীয়া কথা ।\nইন্টাৰনেটৰ জৰিয়তে হোটেল সংৰক্ষণ কৰিলে হোটেল খন গৈ নোপোৱালৈকে মনত চিন্তা এটা সদায় লাগি থাকে –হোটেল খন আচলতে বা কেনেকুৱা ! পইচা পাতিতো আগে ভাগে দিয়া হৈয়েই গল । এতিয়া হোটেল খন অতি নিম্ন স্তৰৰ হলেওতো মোৰ কৰিব লগীয়া একো নাথাকিব ।\nমোৰো মনত তেনেকুৱা চিন্তা এটাই পীড়া কৰি আছিল । কিন্তু ‘Namseling Boutique Hotel’ নামৰ হোটেল খনৰ অভ্যৰ্থনা কক্ষত প্ৰবেশ কৰিয়েই মোৰ মনৰ সকলো সংশয় নিমিষতে উৰি গল । বা: কি সুন্দৰ পৰিবেশ ! ভূটানৰ সংস্কৃতি আৰু স্থাপত্যৰ প্ৰভাব হোটেল খনৰ সৰ্বত্র বিৰাজমান । ৰুমৰ ভিতৰত প্ৰবেশ কৰি আৰু প্ৰফুল্লিত হৈ পৰিল মন । অতি পৰিচ্ছন্ন এটা আহল বহল ৰুম । বিচনা চাদৰ, লেপ, গাৰুৰ কভাৰ আদি ঢকঢকীয়া বগা ।\nমোৰ অবসন্ন দেহটো এই বাৰ এৰি দিলো বগলী পাখি যেন বগা বিচনা খনৰ ওপৰত ।\nদোচুলা গিৰিপথ (Dochula Pass) ।\nথিম্পু চহৰৰ পৰা ভূটানৰ প্ৰাচীন ৰাজধানী পুনাখা চহৰলৈ যাবলৈ হলে এই গিৰিপথ পাৰ হৈ যাব লাগে । ১০২০০ ফুট উচ্চতাৰ এই গিৰিপথৰ পৰা ফৰকাল বতৰত চৌপাশৰ হিমালয়ৰ দৃশ্য অতি মনোমুগ্ধকৰ হৈ ধৰা দিয়ে যদিও তেনে ক্ষণ অতি দুৰ্লভ । কিয়নো প্ৰায় ভাগ সময়েই এই গিৰিপথ ডাঠ কুৱলীৰ আবৰণেৰে আবৃত হৈ থাকে । অন্ধকাৰাচ্ছন্ন ৰাজপথেৰে দিন দুপৰতো লাইট জলাই গাড়ী বোৰ অতি সাবধানে অহা যোৱা কৰে। আজিও তাৰ ব্যতিক্ৰম নহল । কেউফালে বগা পৰ্দা এখন তৰি থোৱা যেনহে অনুভব হল। ঠান্ডাও পৰিছিল খুব । পলম নকৰি গৰম চাহ একোকাপ খাই আমি যাত্রা কৰিলো পুনাখা চহৰ অভিমুখে ।\nফো চু ( Pho Chhu) আৰু মো চু ( Mo Chhu) — এই দুই খন পাহাৰী নদীৰ সংগম স্থলৰ মনোমোহা শস্য শ্যামল উপত্যকাত অবস্থিত পুনাখা চহৰ । থিম্পুৰ তুলনাত এই খন চহৰৰ উচ্চতা ভালেখিনি কম — সমুদ্ৰ পৃষ্ঠৰ পৰা প্ৰায় ৪০০০ ফুট ওপৰত । সেয়েহে ইয়াত ঠান্ডাৰ প্ৰকোপো যথেষ্ট কম ।\nপুনাখাৰ দৰ্শণীয় স্থান সমূহৰ ভিতৰত ওলমা সেতু ( Suspension bridge) অন্যতম । অত্যন্ত খৰস্ৰোতা ফো চু নদীৰ ওপৰৰ এই ওলমা সেতু খনে দুই পাৰৰ গাৱৰ ৰাইজৰ যাতায়তৰ ক্ষেত্রত এক গুৰুত্বপূৰ্ণ ভূমিকা পালন কৰি আহিছে ।\nবহুত তলেৰে ভয়ংকৰ কোবাল সোতেৰে বৈ যোৱা ফো চু নদী খন এই পুৰণি ওলমা সেতুৰে পাৰ হৈ যাবলৈ বৰ ভয় লাগিছিল যদিও বহুত চেষ্টাৰে সাহস গোটাই আমিও পাৰ হলো — অতি সাবধানে, কাষৰ ৰেলিঙত ধৰি ধৰি ।\nকোনো কাম বন নোহোৱাকৈও থিম্পু চহৰত অলস ভাবে কেইটামান দিন সুন্দৰকৈ কটাব পাৰি । আমনি মুঠেই নালাগে । প্ৰদূষণমুক্ত নিৰ্মল ইয়াৰ বাতাবৰণ । কোলাহল একেবাৰেই নাই । মানুহ বিলাকৰো কথা বতৰা, আচাৰ ব্যবহাৰ আদি বৰ শান্ত প্ৰকৃতিৰ। আন নালাগে, উচ্চ স্বৰত কথা কোৱা ব্যক্তি এজনো এই চহৰত মই দেখা নাপালো । দেহ আৰু মনৰ সম্পূৰ্ণ জিৰণি (complete relaxation) লবৰ বাবে এই খন এখন আদৰ্শ চহৰ বুলি মই ভাবো ।\n‘পাৰো’ আৰু ‘পুনাখা’ ভ্ৰমণ কৰাৰ বাহিৰে এই বাৰ আমাৰ কোনো নিৰ্দিষ্ট ভ্ৰমণ সূচী নাছিল । বন্ধু দীপক(ভৰালী)ৰ পৰা ‘বুমথাং’ নামৰ ঠাই খনৰ বিষয়ে অলপ পলমকৈহে গম পালো । বুমথাঙলৈ পিচত এবাৰ সুকীয়াকৈ আহিম বুলি থিৰ কৰি এই বাৰ কেইটামান দিন থিম্পু চহৰতে জিৰাই লোৱাৰ মানস কৰিলো ।\nদহ বছৰ পাচত থিম্পুলৈ আকউ আহিছো । এই দহটা বছৰত থিম্পুত সাংঘাতিক কিবা পৰিবৰ্তন হোৱা যেন মোৰ নালাগিল । ঘৰ বাৰী আৰু ৰাস্তাৰ যান বাহনৰ সংখ্যা কিছু বাঢ়িল অবশ্যে । হলেও একেই আছে ট্ৰেফিক লাইট বিহীন থিম্পু চহৰৰ ৰাজপথৰ শৃংখলাবদ্ধ যান বাহনৰ চলাচল। একেই আছে ট্ৰেফিক নীতি নিয়মৰ প্ৰতি সম্পূৰ্ণ সন্মান প্ৰদৰ্শণ কৰি স্বাচ্ছন্দ্যে গাড়ী মটৰ চলাই ফুৰা হৰ্ণ বৰ্জিত সংস্কৃতি ।( এই সংস্কৃতি মই সউ সিদিনা থাইলেন্ডতো দেখি আহিছো । ) আৰু একেই আছে পদচাৰী সকলৰ প্ৰতি সহানুভূতিশীল থিম্পু চহৰৰ সদা সচেতন গাড়ী চালক সকল । সৰু চহৰ হলেও ইয়াত ৰাস্তা ঘাট পাৰ হবলৈ হলে ‘জেব্ৰা ক্ৰচিঙ’ৰ ওপৰেৰে পাৰ হোৱাৰ নিয়ম । কোনো এজনে ৰাস্তা পাৰ হবলৈ প্ৰয়াস কৰা যেন দেখিলেই দুয়ো ফালৰ পৰা আহি থকা গাড়ী বোৰ চালক সকলে তাৎক্ষণিক ভাবে ৰখাই দিয়ে। লোক জনে সুকলমে ৰাস্তা পাৰ হোৱাৰ পাচতহে গাড়ী বোৰ চলিব ধৰে । থিম্পু চহৰত অনাই বনাই ঘূৰি ফুৰোতে শ্ৰীমতী আৰু মোৰ কেবা বাৰো এনে মধুৰ অভিজ্ঞতা হৈছিল ।\n–” হেৰা, গাড়ী বোৰ দুয়োফালে ৰখাই দিছে। আমাক পাৰ হৈ যাবলৈ কৈছে, দেখা নাই !”–ব্যস্ত ৰাজপথ পাৰ হবলৈ মই ৰৈ থাকোতে শ্ৰীমতীয়ে এনেদৰে সকিয়াই দিয়াতহে মোৰ হুচ আহিছিল ।\nএনেদৰেই চলি আছে থিম্পু চহৰৰ যান বাহন । ইয়াৰ বাবে কোনো ট্ৰেফিক লাইট বা ট্ৰেফিক পুলিচৰ দৰকাৰেই নহয় । থিম্পু চহৰত মই ট্ৰেফিক পুলিচ দেখিছিলো কেবল ব্যস্ত road junction বোৰত । এৰা, মানুহ সচেতন আৰু আনৰ প্ৰতি সহানুভূতিশীল হলে ট্ৰেফিক লাইট বা ট্ৰেফিক পুলিচৰ প্ৰয়োজনেই বা কি ! ঘৰৰ কাষৰ চুবুৰীয়া দেশ ভূটানৰ পৰা এই বোৰ আমি শিকিব লগীয়া কথা নহয়নে ?\nপ্ৰতি সপ্তাহৰ শনি আৰু দেওবাৰে থিম্পু চহৰৰ ৱাং ছু নদীৰ পাৰত সাপ্তাহিক হাট বজাৰ বহে বুলি মই পঢ়িব পাইছিলো। সকলো ধৰণৰ প্ৰয়োজনীয় বস্তু বেচা কিনা কৰাৰ বাবে চহৰৰ উপৰিও দূৰ দূৰণিৰ গাওঁ ভূইৰ ৰাইজ আহি এই বজাৰত ভীৰ কৰেহি । এনে হাট বজাৰৰ প্ৰতি মই তীব্ৰ আকৰ্ষণ অনুভব কৰো। পাঠশালাত মোৰ শৈশব আৰু কৈশোৰৰ কাল ছোৱাত প্ৰতি সপ্তাহৰ মঙল আৰু শনি বাৰে এনে হাট বজাৰ বহিছিল । তেতিয়া আমাৰ ঘৰ খনৰ পানীত হাহ নচৰা অবস্থা । ঘৰ খনক অলপ সকাহ দিবলৈকে মই ঘৰৰ বাৰীৰ কল,তামোল পান, নাৰিকল, শাক পাচলি আদি ৰাতিপুৱাই এই হাট বজাৰলৈ আনি বেচিছিলো । সোনকালেই বস্তু বোৰ বেচি আজৰি হৈ দহ বজাত স্কুল ধৰিব লাগিছিল । সোনকালে বিক্ৰী হোৱাৰ তাগিদাত কেতিয়াবা কম মূল্যতো বস্তু বোৰ এৰি দিব লগা হৈছিল । ভূটান সীমান্তৰ সিপাৰৰ গাওঁৰ ৰাইজেও পাঠশালাৰ এই হাট বজাৰত ভাগ লৈছিলহি । আচহুৱা ধৰণৰ পোছাক পিন্ধা এই লোক সকলক প্ৰথমতে মই দূৰৰ পৰা আলেঙে আলেঙে নিৰীক্ষণ কৰিছিলো । বস্তু বেচা কিনা কৰাৰ সুবাদতে পিচলৈ এই লোক সকলৰ লগত মোৰ এক সদ্ভাব গঢ়ি উঠিছিল ।\nজাৰৰ দিনত এই ভূটীয়া লোক সকলে পাচি ভৰাই বেচিবলৈ আনিছিল কমলা আৰু গৰম কাপোৰ । সস্তা দৰৰ ভূটীয়া ছুৱেটাৰ, শ্বল, কম্বল আদি কিনিবলৈ গাওঁৰ দুখীয়া ৰাইজ খনে উথপ থপ লগাইছিল । সোনকালেই উদং হৈ পৰিছিল ভূটীয়া ককাই হতৰ গৰম কাপোৰৰ ভান্ডাৰ ।\nশনিবৰীয়া এক হাট বজাৰত মোৰ তামোল পানৰ পোহাৰৰ কাষতে কমলা টেঙাৰ পাহাৰ এখন বনাই লৈ বহা ভূটীয়া ককাই এজনে মৰম কৰি মোক কমলা এটা খাবলৈ দিছিল । বেচ ডাঙৰ আকৃতিৰ কমলাটোৰ বাকলি ডাঠ আছিল । ভিতৰৰ সাহটো আপেক্ষিক ভাবে সৰু আছিল যদিও খাবলৈ হলে বৰ মিঠা আছিল ।\nৱাং ছু নদীৰ পাৰৰ সাপ্তাহিক বজাৰ খনত ঘূৰি ফুৰোতে এই পুৰণি কথা বোৰ মনলৈ আহি মোক অলপ আবেগিক কৰি তুলিছিল হবলা। আচলতে বজাৰ খনৰ প্ৰবেশ দ্বাৰৰ কাষতে লাই শাক, কচু, ঢেকিয়া আদিৰ সৰু পোহাৰ এখন লৈ বহি থকা সৰু লৰা এটাই মোৰ দৃষ্টি কাঢ়ি নিছিল । দাৰিদ্ৰ্য পীড়িত এই সৰু লৰাটোৰ নিস্পাপ কৰুণ মুখ খনৰ মাজত মই মোৰ নিজৰ প্ৰতিচ্ছবি দেখিবলৈ পাইছিলো । -“সিও বস্তু বোৰ বেচি উঠি স্কুল ধৰিব লাগিব নেকি ?”—মনে মনে মই ভাবিছিলো ।


Rafale Archives - Factcrescendo Assamese\nআম্বালাৰ ওচৰত ৰাফেল যুঁজাৰু বিমান দুৰ্ঘটনাগ্রস্থ হৈছে বুলি ভুৱা স্ক্ৰীনশ্বট ভাইৰেল!\nSeptember 12, 2020 September 12, 2020 Manjori BorkotokyLeaveaComment on আম্বালাৰ ওচৰত ৰাফেল যুঁজাৰু বিমান দুৰ্ঘটনাগ্রস্থ হৈছে বুলি ভুৱা স্ক্ৰীনশ্বট ভাইৰেল!\nসংৰক্ষিত লিংক শেহতীয়াকৈ এক সন্দেহজনক টুইটৰ স্ক্ৰীনশ্বট ছচিয়েল মিডিয়াত ভাইৰেল হৈ পৰিছে । উক্ত ভাইৰেল স্ক্ৰীনশ্বটটোত দাবী কৰা হৈছে যে এখন ৰাফেল যুঁজাৰু বিমান আম্বালাৰ ওচৰত কাৰিকৰী বিজুতিৰ বাবে দুৰ্ঘটনাগ্রস্থ হৈছে আৰু এজন পাইলটৰ মৃত্যু হৈছে । উক্ত টুইটটো ভাৰতীয় বায়ু সেনাৰ ভেৰিফাইড টুইটাৰ একাউণ্টৰ পৰা কৰা বুলি দাবী কৰা হৈছে যিহেতু টুইটটোৰ স্ক্ৰীনশ্বটটোত ব্লুটিক […]\nএইটো ভাৰতলৈ শেহতীয়াকৈ অনা ৰাফেল বিমান কেইখনত আকাশ মাৰ্গতে ইন্ধন ভৰাই থকা সময়ৰ ভিডিঅ’ নহয়!\nAugust 3, 2020 August 4, 2020 Manjori BorkotokyLeaveaComment on এইটো ভাৰতলৈ শেহতীয়াকৈ অনা ৰাফেল বিমান কেইখনত আকাশ মাৰ্গতে ইন্ধন ভৰাই থকা সময়ৰ ভিডিঅ’ নহয়!\nফেচবুক লিংক । সংৰক্ষিত লিংক যোৱা ২৯ জুলাই, ২০২০ তাৰিখে ফ্ৰান্সৰ পৰা পাঁচখন ৰাফেল বিমান ভাৰতৰ আম্বালা বিমান ঘাটিত আহি উপস্থিত হ’ল । উক্ত বিমান কেইখন ফ্ৰান্সৰ পৰা জুলাই ২৭ তাৰিখে উৰা মাৰিছিল আৰু ৭০০০ কিলোমটাৰ বাট অতিক্ৰম কৰি আহিছে । জনা গৈছে যে উক্ত বিমানকেইখনত আকাশ মাৰ্গতে ইন্ধন ভৰোৱা হৈছিল আৰু শেহতীয়াকৈ এই বিৰল […]\nFACT CHECK: ইণ্ডোনেছিয়াৰ শেহতীয়া বিমান দুৰ্ঘটনাৰ ফটোৰ সৈতে অনুৰূপ পুৰণি ফটো ভূলকৈ প্ৰচাৰ কৰা হৈছে অসম তথা আন আন প্ৰান্তত শ্ৰীৱিজয়া বিমান দুৰ্ঘটনা স... by Manjori Borkotoky


সমাধিস্থ-সপোনত-অংকুৰিত-পোহৰ–(সপ্তম) – Mahabahoo\nHome/Sports News & Articles/সমাধিস্থ-সপোনত-অংকুৰিত-পোহৰ–(সপ্তম)\nমবাইলৰ এলাৰ্মটো বাজি উঠিল। ছয় বাজিল। নিমিশাই মালতীবাইক জগাই দিলে। মাইনাদুজনী এতিয়াও শুই আছে। ৰাতি নিমিশাই মাইনা দুজনীক ৰাধাৰ স্তুন পান কৰাইছিল। ইচ ইহতৰ ভোকেই লাগিছে নেকি? নিমিশাই সোনকালে ফ্ৰেছহৈ আহি মাইনাদুজনীক ৰাধাৰ ওচৰলৈ লৈ গল।\n“উঠা ৰাধা…চোৱা টিকলীদুজনী চাই আছে তোমালৈ”\nৰাধাই চকু মেলি চালে।\nমৰমেৰে দুয়োজনীকে আকোঁৱালি ললে।\nনিমিশাই নিজৰ ৰুমলৈ গল। অনুৰাগ বাথৰুমত। তাই বিচনাত শুই পৰিল। ওপৰৰ ডাৱৰৰ ডিজাইন থকা ফল্ছ চিলিংলৈ চাই ৰল। পৃথিৱীখন বৰ জটিল। তাতোকয়ো জটিল মানুহ বোৰ, মানুহৰ মনবোৰ। তাই যে গৌৰীৰ কথা পাহৰিব পৰা নাই। ইমান কম বয়সত, মাত্ৰ সোতৰ বছৰ বয়সত। কিমান কষ্ট পাইছিল কিজানি। সৰুতে মাক দেউতাকক হেৰুৱাই মাথো চৈধ্য বছৰ বয়সত একমাত্ৰ বায়েকক হেৰাই কেনেদৰে বাৰু নিজকে চম্ভালি লৈছিল মালতীবায়ে ? আৰু তাইৰ শাহুয়েকৰ ? তেওঁ কেনেদৰে সেইজন ব্যক্তিক স্বামী বুলি এতিয়াও সন্মান কৰি আছে ?\n“মোকো মাইনা লাগে। আৰু দেৰি নকৰো দেই”\nবুলি অনুৰাগে নিমিশাক সাবটি ধৰিলে।\nনিমিশা একেথৰে অনুৰাগলৈ চাই ৰল।\nঅনুৰাগে নিমিশাৰ কপালত এটি চুমা আকি দিলে।\nঅনুৰাগ অফিচলৈ গল। নিমিশা নাযায়। ৰাধা সুস্হ হলেহে যাব।\nৰাধাক মনটো মাৰি থকা যেন লাগিল। ৰাধাক নিমিশাই এবাৰ ভালকৈ চালে। “আৰে এইটো কেনেকৈ সম্ভৱ”\nবুলি নিমিশা চিঞৰি উঠিল। ওচৰতে থকা শাহুয়েক দৌৰি আহিল।\n“মা…ৰাধাৰ প্ৰেচাৰ বহুত হাই হৈ গল। ৰাতিপুৱা লৈকে তো ভালেই আছিল। তাই ইহতদুজনীকো খোৱাইছিল”\nনিমিশা টেবলেট এটা উলিয়াই ৰাধাক দিলে।\nৰাধাই নিমিশাৰ হাতত ধৰি কান্দি দিলে।\n“কি হল? কিয় কান্দিছা”\n“ৰুবুলে ফোন কৰিছিল।ছোৱালী হোৱাৰ বাবে বহুত কিবাকিবি কৈছে।মোক বোলে নিব নাহে। মোৰ ছোৱালী কেইজনীৰ কি হব?”\nৰাধাৰ দুগালেৰে তপত অশ্ৰু বৈ গল।\n“আৰে নিনিলে হব নেকি? দুজনীকৈ ছোৱালী …কোনে কি কৰিব?”\nমাকে ৰুবুলক ফোন লগাইছে।\n“মা…এইবোৰ পিছে পৰেও হব। এতিয়া ৰাধাৰ কন্ডিছন ভাল নহয়।”\nনিমিশাই গাড়ীখন ওলালে। মালতীবাইৰ লগত ধৰা ধৰিকৈ ৰাধাক গাড়ীত বহালে। মাকক মাইনাদুজনীক চাবলৈ কৈ হস্পিতালৰ দিশে গতি কৰিলে।\nৰাধাক আই.চি.ইউ ত ভৰ্তি কৰা হল। অনুৰাগ আহিল। নিমিশাই অনুৰাগক ধৰি কান্দি দিলে। এগৰাকী চিকিৎসক হিচাপে তাই বুজি উঠিছে ৰাধাৰ কন্ডিছনৰ কথা। ৰুবুলকো ফোন কৰি জনোৱা হল। কিন্তু নাহিল।\nমালতীবায়েও খুব কান্দিছে। তাই হেৰুৱাব নোখোজে ৰাধাক। গৌৰীদিদিৰ সৃষ্টি ৰাধা।\n“বোৱাৰী… তুমি কিবা এটা কৰা। মোৰ ৰাধাজনীক বছোৱা”\nঅনুৰাগে মালতীবাইক সাবটি ধৰিলে। সি জানে সকলো। তাৰো বেয়া লাগে। ৰাধাৰ বাহিৰে আৰু একোৱে নাই মালতীবাইৰ। এই ৰাধাৰ বাবেই গোটেই জীৱন এনেদৰে কটাই দিলে। অনুৰাগৰ চকু সেমেকি উঠিল।\nনিমিশা আৰু অনুৰাগক হস্পিতাল কৰ্তৃপক্ষই বিচাৰিছে।\n“চাওক ডা.নিমিশা।আপুনি সকলো বুজিছে। পেচেন্টে কিবা এটা সাংঘাতিক মনোকষ্ট পাইছে। যাৰ বাবে হঠাৎ তেওঁৰ প্ৰেছাৰ হাই হৈ গল। আৰু”\nনিমিশাই হস্পিতালৰ পি.আৰ.অ চন্দনা মহন্তৰ ফালে চাই সুধিলে।\n“ৱি আৰ চৰি”\nচন্দনা মহন্তই নিমিশাক হাতত ধৰি কলে।\nঅনুৰাগ ওচৰতে থকা বেন্ছখনত বহি পৰিল। নিমিশা অলপ পৰ থিয় হৈ ৰল।\n“বোৱাৰী কি হল?”\nমালতীবায়ে নিমিশাক সুধিলে।\nনিমিশাই কান্দি কান্দি সকলো কলে।\nমালতীবায়ে কান্দিব পৰা নাই। ওচৰতে থকা ভগৱান শ্ৰীকৃষ্ণৰ মূৰ্তি টোৰ ফালে চালে।\n“ভগৱান তুমি কিয় বাৰে বাৰে এনেকুৱা কৰিছা ? সচাকৈয়ে তুমি শিলৰ।তোমাৰ অন্তৰ নাই। ”\nমাটিত বাগৰি বাগৰি চিঞৰিলে।\nৰাধাক শ্মশানলৈ নিবলৈ সকলো ৰেডি হল। দেউতাক ৰুমতে সোমাই থাকিল। মাক আহি ৰাধাৰ মুখখন এবাৰ চালে। মুখখন হাতত তুলি লৈ মৰমৰ ভৰা চুমা এটি যাচিলে। জীৱিত অৱস্হাত এনেকুৱা এটি তপ্ত চুম্বনৰ বাবে মাকলৈ আগ্ৰহেৰে চাইছিল। মাকৰ মনত নপৰে তাইক কেতিয়াবা সচাকৈয়ে মৰম কৰা। কিন্তু আজি তেওঁ বিচাৰিছে মৰম কৰিবলৈ।\nমাক উচপি উঠিল।\nনিমিশা দেউতাকৰ ৰুমলৈ গল।\n“দেউতা… ৰাধা যাবলৈ হল। আপোনাৰ ছোৱালী য়ে সকলোৰে লগত অভিমান কৰি গুচি গল। এবাৰ আহক তাইক চাই যাওক। কি শান্ত ভাৱে শুই আছে”\nনিমিশাৰ পিছে পিছে শহুৰেক আহিল।\nআজি বিৰেন বৰকটকীয়ে একো কব নোৱাৰিলে। মাথো অশ্ৰুসিক্ত নয়নেৰে চাই ৰল ৰাধাৰ মুখনিলৈ\nThe World of the future will have two Separate Internets


ৰাজ্য কঁপোৱা দুই কিশোৰীৰ ধৰ্ষণ-হত্যাৰ অভিযোগনামা দাখিল : কি হ'ব শাস্তি ? -\nHomeআঞ্চলিকৰাজ্য কঁপোৱা দুই কিশোৰীৰ ধৰ্ষণ-হত্যাৰ অভিযোগনামা দাখিল : কি হ'ব শাস্তি ?\nৰাজ্য কঁপোৱা দুই কিশোৰীৰ ধৰ্ষণ-হত্যাৰ অভিযোগনামা দাখিল : কি হ’ব শাস্তি ?\nকোকৰাঝাৰ : কোকৰাঝাৰ জিলাৰ অভয়াকুটিত সংঘটিত হোৱা দুই জনজাতীয় কিশোৰীৰ লোমহৰ্ষক হত্যাকাণ্ড সন্দৰ্ভত অৱশেষত আৰক্ষীয়ে আজি আদালতত ৮৫০ পৃষ্ঠাৰ অভিযোগনামা দাখিল কৰিছে । যোৱা ১১ জুনত দুই জনজাতীয় নাবালিকাৰ মৃতদেহ ৰহস্যজনক অৱস্থাত উদ্ধাৰ হোৱাৰ পাছত ৰাজ্যজুৰি ব্যাপক প্ৰতিক্ৰিয়াৰ সৃষ্টি হৈছিল। প্ৰথমে ধৰ্ষণ তাৰপিছত হত্যা কৰাটো প্ৰাথমিক তদন্তত ওলাই পৰাত ১২ জুনত জিলাখনৰ অতিৰিক্ত আৰক্ষী অধীক্ষক সুৰজিৎ সিং পানেছাৰৰ অধ্যক্ষতাত এছআইটি গঠন কৰা হয় আৰু এছআইটিয়ে তদন্ত প্ৰক্ৰিয়া আগবঢ়াই নিয়ে ।\nৰাজ্যজুৰি ব্যাপক প্ৰতিক্ৰিয়াৰ সৃষ্টি হোৱাত ১৩ জুনত মুখ্যমন্ত্ৰী হিমন্ত বিশ্ব শৰ্মাই ভুক্তভোগীৰ পৰিয়ালত খবৰ ল’বলৈ উপস্থিত হোৱাৰ লগতে আৰক্ষীক তদন্ত ক্ষীপ্ৰতৰ কৰি তুলিবলৈ নিৰ্দেশ দিছিল। আজি কোকৰাঝাৰ জিলা আৰক্ষী অধীক্ষকৰ কাৰ্যালয়ত আয়োজিত হোৱা এখন সংবাদমেলত বিটিআৰৰ ভাৰপ্ৰাপ্ত আইজিপি ড° এল আৰ বিষ্ণয়ে কয় যে এছআইটিয়ে ক্ষিপ্ৰগতিৰে তদন্ত সম্পন্ন কৰাৰ অন্তত সকলো বিষয় সাঙুৰি আজি আদালতত ৮৫০ পৃষ্ঠাৰ চূড়ান্ত অভিযোগনামা দাখিল কৰে কোকৰাঝাৰ আৰক্ষীয়ে।\nমুল অভিযুক্ত ক্ৰমে জিলাখনৰে শালবাৰীৰ মুজাম্মেল শ্বেখ (২০) , নছিবুল আলি শ্বেখ (১৯ ) আৰু ফৰিজুল ৰহমান(২২)ৰ বিৰুদ্ধে অভিযোগনামা দাখিল কৰাৰ পাছত আইনমতে তেওঁলোকৰ শাস্তি হব বুলি আশা প্ৰকাশ কৰিছে বিটিআৰৰ ভাৰপ্ৰাপ্ত আইজিপি ড° এল আৰ বিষ্ণইৱে।\nতদন্তকালত আৰক্ষীয়ে বৰপেটাস্থিত ফকৰুদ্দিন আলি চিকিৎসা মহাবিদ্যালয়ৰ অভিজ্ঞ চিকিৎসকৰ দলৰ দ্বাৰা ১২ টা বিষয়বস্তুৰ ওপৰত গুৰুত্ব প্ৰদান কৰি মৰণোত্তৰ পৰীক্ষা সম্পাদন কৰিছিল আৰু নাৱালিকা দুগৰাকীক ধৰ্ষণ কৰি হত্যা কৰা বুলি প্ৰমাণিত হৈছিল । ধৰ্ষণৰ বলি হোৱাৰ পিছত কিশোৰীদ্বয়ে পৰিয়াল তথা ৰাইজক সমগ্ৰ ঘটনা অৱগত কৰাৰ ভাবুকি দিয়াত মুল তিনি অভিযুক্তই তাৎক্ষণিক সিদ্ধান্ত গ্ৰহণ কৰি নাৱালিকা দুগৰাকীক হত্যা কৰি আত্মহত্যাৰ ৰূপ দিবলৈ ওৰণি দুফাল কৰি দুয়োজন কিশোৰীকে আমগছত ওলোমাই ৰাখিছিল বুলিও তিনি মুল অভিযুক্তই স্বীকাৰোক্তি প্ৰদান কৰিছিল ।\nPrevious articleসুশান্তৰ মৃত্যুৰ ডেৰ বছৰৰ পাছত মুখ খুলিলে পুত্ৰই !\nNext articleপঞ্জশীৰৰ পতন : তুৰস্কলৈ পলায়ন প্ৰতিৰোধ বাহিনীৰ নেতাৰ!


প্ৰাশ্চুৰ্য্য প্ৰাণলৈ পৰেশ বৰুৱাৰো ফোন... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\n‘গো মাংস মই বহুদিন ধৰি খাই আছো। গুৱাহাটী বিশ্ববিদ্যালয়ত মই যেতিয়া পঢ়িছিলো আৰু লেফট আইড’লজীত বিশ্বাস কৰা কাৰণে, মাক্স মোৰ আদৰ্শ হোৱাৰ বাবে মই উদাৰ নৈতিক চিন্তা ধাৰাৰে পৰিপুষ্ট হৈছো। গতিকে মই গো মাংস মই নিজেই খাওঁ। আজি বহু বছৰ ধৰি খাই আছো। গাহৰি যেনেকৈ খাওঁ, গৰুও মই তেনেকৈ খাওঁ।’- ফেচবুক লাইভত আহি ক্ষোভ আৰু অসন্তুষ্টিৰে এই প্ৰতিবাদী ভাষ্য আগবঢ়াইছিল প্ৰাশ্চুৰ্য্য প্ৰাণ নাথ নামৰ এজন যুৱকে।\nচিৰিয়াখানাৰ বাঘক গৰু খাদ্য হিচাপে দিয়াত প্ৰতিবাদ সাব্যস্ত কৰাৰ বিৰুদ্ধে উদাৰ আৰু যুক্তিসংগতভাৱে বিভিন্ন সময়ত সুস্থ আৰু গণতান্ত্ৰিক প্ৰমূল্যৰ ওপৰত বিশ্বাস ৰখা প্ৰাশ্চুৰ্য্য প্ৰাণ নাথৰ এনে বক্তব্যই একাংশ লোকক আঘাত কৰিছিল।\nতাৰপাছত এই যুৱকজন ধৰ্মীয় গৌড়ামীৰে পৰিপুষ্ট এচাম লোকৰ লক্ষ্য হৈ পৰে। জীৱনৰ প্ৰতি ভাবুকি অহা প্ৰাশ্চুৰ্য্য প্ৰাণৰ নগাঁৱৰ বঢ়মপুৰৰ ঘৰলৈ গৈ কেইজনমান যুৱকে হত্যাৰো ভাবুকি প্ৰদান কৰিলে। কিন্তু সাহসী প্ৰাশ্চুৰ্য্য প্ৰাণে এনে ভাবুকিলৈ ভয় নকৰি পূৰ্বতকৈ অধিক কঠোৰ আৰু দৃঢ়তাৰে সেই সকল ধৰ্মীয় ৰক্ষণশীলতাৰে নিজকে হিন্দু বুলি দাবী কৰা তথাকথিত লোকসকলক প্ৰত্যাহ্বান জনালে।\nপ্ৰাশ্চুৰ্য্য প্ৰাণ এতিয়া ক’ত? তাৰপাছত প্ৰাশ্চুৰ্য্য প্ৰাণে কি স্থিতি লৈছে? সেয়া বহুতৰ বাবে বিচাৰ্যৰ বিষয় নহ’লেও নাটক আৰু সাহিত্যৰ মাজেৰে, আধুনিক চিন্তা চৰ্চাৰে সমাজৰ প্ৰতি দায়ৱদ্ধতাৰে আগবাঢ়িব খোজা এই যুৱকজন আছিল আমাৰ বাবে আন এক আকৰ্ষণৰ কেন্দ্ৰবিন্দু।\nকিছুদিনৰ পূৰ্বে আলফা স্বাধীনৰ সেনা প্রধান পৰেশ বৰুৱাইয়ো তেওঁলৈ ফোন কৰিছিল। বহু কথাই পাতিছিল প্ৰাশ্চুৰ্য্য প্ৰাণৰ সৈতে। সেই কথাও প্ৰাশ্চুৰ্য্য প্ৰাণে ক’লে। তেওঁ পৰেশ বৰুৱাৰ সৈতে পতা সেই কথাখিনিৰ মাজত ধৰ্মীয় চিন্তা চেতনাতকৈ জাতিৰ সত্বাৰে প্ৰগতিশীল এক ধ্যান ধাৰণাৰ মাজত আগবাঢ়িব খোজা মানসিকতাৰ প্ৰতিফলন ঘটিছিল।\nস্পষ্টবাদী প্ৰাশ্চুৰ্য্য প্ৰাণক পৰেশ বৰুৱাই ফোন কৰি কি কথা পাতিছিল সেই কথাও প্ৰাশ্চুৰ্য্য প্ৰাণে ৰাজহুৱা কৰি দিছিল। এই কথা তেওঁ কথোপকথনৰ মাজতেই পৰেশ বৰুৱাক কৈছিল। তেওঁ জনাইছিল ৰাষ্ট্ৰ ব্যৱস্থা আৰু আৰক্ষী তথা নিৰাপত্তা ৰক্ষীয়ে যাতে পৰেশ বৰুৱাই তেওঁলৈ ফোন কৰা কাৰ্যক সন্দেহ কৰিব নোৱাৰে তাৰ বাবে তেওঁৰ সৈতে পতা কথাখিনি ৰাইজৰ আগত তেওঁ প্ৰকাশ কৰিব।\nপ্ৰাশ্চুৰ্য্য প্ৰাণ সৰুৰে পৰাই আছিল অত্যন্ত সাহসী আৰু ধৰ্মীয় চিন্তা চেতনাৰ উৰ্ধলৈ গৈ মানুহৰ বাবে ভাবিব পৰা ধ্যান ধাৰণাৰে পুষ্ট। গুৱাহাটী বিশ্ববিদ্যালয়ত অধ্যয়ন কৰা প্ৰাশ্চুৰ্য্য প্ৰাণে দুটা বিষয়ত স্নাতকোত্তৰ ডিগ্ৰী গ্ৰহণ কৰি, গাঁৱে-ভূঞে ঘূৰি নাটক আৰু আন সামাজিক কাম কাজৰ জৰিয়তে সমাজখনক তুলি ধৰাৰ প্ৰয়াস কৰি আহিছে।\nধৰ্মীয় গ্ৰন্থ আৰু আন আনুসাংগিক গ্ৰন্থ অধ্যয়নেৰে এক পৰিপক্ক মনৰ অধিকাৰী হোৱা প্ৰাশ্চুৰ্য্য প্ৰাণ এতিয়া প্ৰাণৰ মমতাত আত্মগোপন কৰিব লগা হৈছে। ইতিমধ্যে এই ফেচবুক লাইভ দিয়াৰ বাবে দুখনকৈ এজাহাৰ দাখিল কৰা হৈছে আৰক্ষীৰ ওচৰত।\nপ্ৰাশ্চুৰ্য্য প্ৰাণে জনালে- এতিয়া তেওঁ পলাই থাকিব লগা অৱস্থা। ধৰ্মীয় ৰক্ষণশীলতাৰ মাজত নিজক আৱদ্ধ কৰিব নোৱাৰাতো ভুল। উত্তৰপ্ৰদেশৰ হাথৰছৰ ঘটনাই তেওঁক উদ্বিগ্ন কৰিছিল। সমাজৰ চাৰিওফালে ঘটি থকা এনে উগ্ৰ ধৰ্মীয়ে চেতনাৰে পুষ্ট কাৰ্য দেখিলে তেওঁ সদায় উদ্বিগ্ন হৈ পৰে।\nসেইদিনাও তেওঁ ইয়াৰ বাবে যথেষ্ট উদ্বিগ্ন হৈছে। বাঘৰ খাদ্য ৰূপে ব্যৱহাৰ কৰা গো মাংসক লৈও এচামে ৰাজনীতি কৰাত তেওঁৰ ক্ষোভৰ বহিঃপ্ৰকাশ ঘটিছিল। তাৰপাছত তেওঁ প্ৰতীকি অৰ্থত ক্ষোভ প্ৰকাশ কৰিবলৈকে এই ফেচবুক লাইভ কৰিছিল। যাক লৈ সৃষ্টি হ’ল নতুন বিতৰ্ক।\nএজন লোকৰ খাদ্যাভ্যাস কি হ’ব পাৰে তাক আন এজনে কেনেকৈ ঠিক কৰি দিব? তেওঁৰ যুক্তি- গৰুক হিন্দী সকলে ভগৱান ৰূপত কেতিয়াৰ পৰা পূজা কৰিছিল? যদি সেয়াই হয় তেনেহ’লে তেওঁলোকে ভগৱানৰ অৱতাৰ বুলি ধৰা মৎস আৰু বৰাহ অৰ্থাৎ গাহৰি কিয় খায়?\nভগৱানৰ এই দুই অৱতাৰ খোৱা মানেই জানো ভগৱানকে ভক্ষণ কৰা নহয়? কিন্তু সেয়া যুক্তিগত দৃষ্টিভংগীৰে বিচাৰ কৰাৰ প্ৰয়োজন। এই কথা ঠিক যে, ক্ষোভৰ বহিঃপ্ৰকাশ ঘটনাই প্ৰাশ্চুৰ্য্য প্ৰাণে গো মাংস খোৱাৰ কথা ক’লেও তেওঁ আছিল সম্পূৰ্ণ নিৰামিষ ভোজী।\nনিৰামিষ ভোজী হোৱাৰ বাবেই ঘৰৰ মানুহে মাছ মাংস খাবলৈ প্ৰাশ্চুৰ্য্য প্ৰাণক জোৰ কৰিছিল। কিন্তু গুৱাহাটী বিশ্ববিদ্যালয়ৰ হোষ্টেললৈ অহা তেওঁ মাছ মাংস খোৱা নাছিল। স্বাস্থ্যৰ অৱনতি দেখি লগৰ বোৰে তেওঁক জোৰ কৰিছিল মাছ মাংস খাবলৈ। এতিয়া তেওঁৰ এটাই কথা – যিবোৰ খাদ্য হজম কৰিব পাৰি সেইবোৰ খোৱাত আপত্তি কিহৰ?\nধৰ্মীয় চেতনাৰে অসমৰ ক্ষুদ্ৰ জাতি জনগোষ্ঠীবোৰক নিঃশেষ কৰিব খোজা এনে এচাম লোকৰ স্ববিৰোধী মন্তব্যৰেৰে তেওঁক আঘাত দিয়ে। সেই আঘাতৰ বহিঃপ্ৰকাশ ঘটা এইবোৰ মন্তব্যত লুকাই থকা ব্যাংগাত্মক প্ৰতি ভাষা নুবুজাসকলে তাক আন ধৰণে বিশ্লেষণ কৰে।\nঘৰত গৈ ভাবুকি দিয়া সেই সকল লোকৰ প্ৰতি আৰু উগ্ৰ ধৰ্মীয় চেতনাৰে মানুহৰ মাজত ধৰ্মৰ প্ৰকৃত মূল্যবোধক বিকৃতৰূপত উপস্থাপন কৰা সকলৰ প্ৰতি প্ৰাশ্চুৰ্য্য প্ৰাণৰ প্ৰশ্ন- আপোনালোকে যদি সঁচাকৈয়ে মানুহৰ মাজত ভেদা ভেদ নোহোৱাটো বিচাৰে তেনেহ’লে এটা কাম কৰক, সত্ৰাধিকাৰৰ সৈতে নিম্নশ্ৰেণীৰ লোকসকলক একেলগে বহিবলৈ অনুপ্ৰাণিত কৰক। মই বনাই দিয়া ভাত সাজ তেওঁলোকে গ্ৰহণ কৰাৰ ব্যৱস্থা কৰক।\nপ্ৰাশ্চুৰ্য্য প্ৰাণ প্ৰতীকি অৰ্থত সেই ৰক্ষণশীল ধৰ্মীয় চিন্তা চৰ্চাৰে আমাৰ সমাজখনত বিভেদৰ বীজ সিঁচিব খোজা আৰু ধৰ্মীয় গৌড়ামীৰে মানুহক সংকীৰ্ণ চিন্তাৰ পৰিধিৰ মাজত বন্দী কৰি থ’ব খোজাসকলে এক প্ৰত্যাহ্বান হৈ ধৰা দিছে। সেই সকলৰ বিৰুদ্ধে থিয় দি এতিয়া জীৱনৰ প্ৰতি তেওঁৰ ভাবুকি আহিছে। কিন্তু তেওঁ নিজকে এতিয়া প্রশ্ন কৰিছে এখন গণতান্ত্ৰিক দেশত বাস কৰি ইয়াৰ প্ৰতিবাদ কৰাতো কেনেকৈ তেওঁৰ ভুল হ’ল?\nনতুন সমস্যাত অভিনেত্ৰী কংগনা, বান্দ্ৰা আদালতে দিলে ৰাণাৱটৰ বিৰুদ্ধে এফআইআৰ দাখিলৰ নিৰ্দেশ…


মুখ্যমন্ত্ৰীয়ে প্ৰকৃতাৰ্থত কি কৈছিল ? মুখ্যমন্ত্ৰী বিপ্লৱ কুমাৰ দেৱ পুনৰ ‘বিতৰ্কিত’ মন্তব্য কৰি সমালোচনাৰ সন্মুখীন হৈছে - অসম newsbazar24\nHome » মুখ্যমন্ত্ৰীয়ে প্ৰকৃতাৰ্থত কি কৈছিল ? মুখ্যমন্ত্ৰী বিপ্লৱ কুমাৰ দেৱ পুনৰ ‘বিতৰ্কিত’ মন্তব্য কৰি সমালোচনাৰ সন্মুখীন হৈছে\nnews bazar24: ত্ৰিপুৰাৰ মুখ্যমন্ত্ৰী বিপ্লৱ কুমাৰ দেৱ পুনৰ ‘বিতৰ্কিত’ মন্তব্য কৰি সমালোচনাৰ সন্মুখীন হৈছে । এইবাৰ তেওঁ তেনে মন্তব্য কৰিলে ত্ৰিপুৰা প্ৰশাসনিক সেৱা বিষয়া সংস্থাৰ ২৬সংখ্যক দ্বিবাৰ্ষিক অধিৱেশনত। তেওঁ ভাষণত বিষয়া সকলক ৰাইজৰ স্বাৰ্থত আদালতলৈ কোনো ভয় নকৰাকৈ কাম কৰি যাবলৈ নিৰ্দেশ দিয়া পৰিলক্ষিত হৈছে। তেওঁ লগতে কয় – “আমাৰ চৰকাৰ আদালতৰ চৰকাৰ নহয়; আমাৰ চৰকাৰ ৰাইজৰ চৰকাৰ। মুখ্যমন্ত্ৰীগৰাকীৰ এই মন্তব্যৰ পোন প্রথমে সোমালোচনা কৰিছে তৃণমূল কংগ্ৰেছে। TMCয়ে দেশৰ উচ্চতম ন্যায়ালয়ক সমগ্ৰ ঘটনাটো দৃষ্টিগোচৰ কৰে।\nঅন্যহাতেদি মুখ্যমন্ত্ৰীৰ মেডিয়া উপদেষ্টাগৰাকীয়ে সমালোচক সকলক তেনে “ভুৱা বাতৰি” প্ৰচাৰ কৰাৰ পূৰ্বে সম্পূৰ্ণ ভাষণটো শুনিবলৈ আহ্বান জনায়। তেওঁ কয়– “মুখ্যমন্ত্ৰীগৰাকীয়ে কোনোপধ্যেই আদালতৰ অৱমাননা কৰিবলৈ উদগনি জনোৱা নাই ।“\nমুখ্যমন্ত্ৰীয়ে প্ৰকৃতাৰ্থত কি কৈছিল ?\nটুইটাৰত ভাইৰেল হৈ পৰা ভিডিঅ’টোত মুখ্যমন্ত্ৰীয়ে এনেদৰে কোৱা পৰিলক্ষিত হৈছে – “বিষয়াসকলে সততে কয়; চাৰ ব্যৱস্থাত কিছু সমস্যাৰ সৃষ্টি হ’ব; আদালতক অৱমাননা কৰি পদক্ষেপ ল’ব পৰা নাযায়…. আদালতক অৱমাননা কৰি কোন জে’ললৈ যাব; মই আছো। আপোনালোক যদি যায়; আপোনালোকৰ আগত মই যাম।“\nতেওঁ পুনৰ কয় – “আপোনালোকক জে’ললৈ লৈ যোৱা ইমান সহজ নহয়। জে’ললৈ নিবলৈ হ’লে গ্ৰেপ্তাৰ কোনে কৰিব ? আৰক্ষীয়ে কৰিব । কিন্তু আৰক্ষী মুখ্যমন্ত্ৰীৰ অধীনত। পুলিচে ক’ব – একো প্ৰমাণ পোৱা নগ’ল; তেতিয়া তেওঁলোকে কি কৰিব ।“\nতৃণমূলৰ সাধাৰণ সম্পাদক অভিষেক বেনাৰ্জীয়ে মুখ্যমন্ত্ৰীৰ ভাষণৰ সম্পূৰ্ণ ভিডিঅ’টো টুইট কৰি কয় – বিপ্লৱ দেৱে গণতন্ত্ৰৰ অন্যতম স্তম্ভ ন্যায়পালিকাক উপলুঙা কৰিছে । তেওঁ উচ্চতম ন্যায়ালয়ক পদক্ষেপ ল’বলৈ আহ্বান জনায় ।


শিল্পী দিৱসত এদিন-ৰঞ্জিত কুমাৰ শৰ্মা – ফটাঢোল\nJune 5, 2022 লটিঘটি\nশিল্পী দিৱসত এদিন-ৰঞ্জিত কুমাৰ শৰ্মা\nকেইবছৰমান আগৰ কথা৷ সেইদিনা আছিল শিল্পী দিৱস৷ ঘটনাটো সেইদিনাৰেই৷ ঘটনা মানে একো মাৰপিট, খেদা-খেদি, পলাই যোৱা, পলুৱাই নিয়া আদি একো ঘটা নাছিল৷ ঘটনা মানে লটিঘটিৰ কথাহে ক’বলৈ বিচৰা হৈছে৷ লটিঘটি খুওৱা মানুহ এই অমুকা নহয়, খোৱা মানুহহে৷ গতিকে লটিঘটিটো নিজৰেই৷ বাৰু, তেতিয়াহ’লে ভি ডি অ’টো আৰম্ভ কৰোঁ৷ অহ্, কিবাহে কৈছোঁ৷ লটিঘটি আখ্যানটো আৰম্ভ কৰোঁ৷\nশিল্পী দিৱসৰ এসপ্তাহমান আগতে এটা সংগঠনৰ জিলা পৰ্যায়ৰ নেতা এজনে এখন নিমন্ত্ৰণী পত্ৰ লৈ মোৰ ওচৰলৈ আহিল৷ বয়সত তেওঁ মোতকৈ দুবছৰমান সৰু হ’ব৷ ছাত্ৰনেতাই আগবঢ়াই দিয়া লেফাফাটো খুলি তাৰ ভিতৰত যিখন পত্ৰ আৱিষ্কাৰ কৰিলোঁ সেই পত্ৰখনৰ মতে শিল্পী দিৱসৰ অনুষ্ঠান এটাত শ্ৰীযুত শৰ্মা মুখ্য অতিথি হ’ব লাগে৷ তেতিয়ালৈকে অমুকাই আমন্ত্ৰিত অতিথিৰূপে বা বক্তাৰূপে জিলাৰ বাহিৰলৈ যোৱাতো দূৰৰ কথা, চহৰৰ বাহিৰলৈকে গৈ পোৱা নাই৷ নিজৰ চহৰতে ঠায়ে ঠায়ে মেলে-মিটিঙে অৱশ্যে দুই-চাৰি আষাৰ কৈ এই শৰ্মাই ভাষণ দিয়াৰ অভ্যাসটো গঢ় দিয়াৰ চেষ্টা নকৰাকৈ থকা নাই, কৰিছোঁ৷ তাৰেই ফলশ্ৰুতিত হয়তো এই নিমন্ত্ৰণী পত্ৰখন আহি পালে৷ হওক বাৰু, ছাত্ৰনেতাজনে যে ৰত্ন চিনি পালে, সেইটোৱেই ভাল লগা কথা৷ মনটো প্ৰফুল্লিত হ’ল যদিও গহীন হোৱাৰ চেষ্টা কৰি ছাত্ৰনেতাজনক ক’লোঁ,\n: মোক কিয় মাতিব লাগে হে? আন কাৰোবাক ক’ব পাৰিলা হয়৷\n: ল’ৰাবোৰে বিচাৰিছে৷\n: ঠিক আছে, যাম দিয়া৷ কিন্তু যাম কেনেকৈ?\nসন্মতি জনাই সুধিলোঁ৷\n: মোৰ গাড়ীতে যাম৷ দুই বজাত সভা৷ আমি ডেৰ মান বজাত ইয়াৰ পৰা ওলাই যাম৷ ওলাই থাকিলেই হ’ল৷ মই ঘৰৰ পৰাই আপোনাক লৈ যাম, চিন্তা নাই৷\nশিল্পী দিৱসৰ অনুষ্ঠান হ’ব লগা গাঁওখন দুখন জিলাৰ সীমামূৰীয়া৷ আমি চহৰৰ সদৰৰ পৰা তালৈ যাবলৈ ত্ৰিশ মিনিটমান লাগিব, গতিকে যোৱা সময়টো ঠিকেই আছে বুলি ভাবিলোঁ৷ এনেও অসম মূলুকত নিৰ্ধাৰিত সময়মতে সভা আৰম্ভ হোৱাৰ নজিৰ নাই৷ আমি ৩০-৪০ মিনিট পলমকৈ গ’লেও হ’ব যেন লাগিল যদিও এইবিষয়ে একো নক’লোঁ৷ ছাত্ৰনেতাজনৰ গাড়ীতেই যাম যেতিয়া সঠিক সময়ত যোৱাটোৱেই ভাল হ’ব বুলিলেই ভাবিলোঁ৷ তেওঁ হয়তো সময়মতে যাবই লাগিব৷\nসভা দীঘলীয়া হ’ব নেকি বুলি ছাত্ৰনেতাজনক সোধাত তেওঁ জনালে যে সভা বেছি দীঘলীয়া নহয়, ডেৰঘণ্টামানতে শেষ হ’ব৷ তেওঁ এইবুলিও জনালে যে সন্ধিয়া সাংস্কৃতিক অনুষ্ঠান আছে, গতিকে তেওঁ মোক আনি থৈ পুনৰ তালৈ যাব লাগিব৷ তেওঁৰ কথা-বতৰাৰ পৰা নিশ্চিত হ’লোঁ যে মোক অনা-নিয়াৰ সম্পূৰ্ণ দায়িত্ব তেওঁকেই দিয়া হৈছে৷ নিমন্ত্ৰণী পত্ৰখন মই গ্ৰহণ কৰাত আৰু অহা-যোৱাৰ কথাখিনি থিৰাং হোৱাত সেইদিনা ছাত্ৰনেতাজন গ’লগৈ৷\nশিল্পী দিৱসৰ আগনিশা অলপ পঢ়াশুনা কৰিলোঁ৷ পঢ়াশুনা মানে ঘৰত থকা জ্যোতিপ্ৰসাদ সম্পৰ্কীয় দুখনমান গ্ৰন্থত চকু ফুৰালোঁ৷ (তেতিয়াতো আৰু আজিৰ দৰে হাততে পাব পৰাকৈ এণ্ডৰ’ইড ম’বাইল ফোন, আই ফোন বা ইণ্টাৰনেটৰ সুবিধা নাছিল নহয়৷) পঢ়াশুনা নকৰাকৈও যাব নোৱাৰি৷ গাঁৱত যদি জনা মানুহ ওলায়? বিশেষকৈ শিক্ষক শ্ৰেণীটোকে ভয় লাগে৷ এটুকুৰা কাগজত কিছু কথা সৰু সৰুকৈ লিখিও ল’লোঁ৷\nশিল্পী দিৱসৰ দিনা ডেৰমান বজাত সভালৈ যাবলৈ সাজু হ’লোঁ৷ পিচে ছাত্ৰনেতাজন হাজিৰ হ’ল দুইমান বজাতহে৷ দুই-এপদ বস্তু গোটাবলগা হোৱাৰ বাবে পলম হোৱা বুলি তেওঁ জনালে৷ তেওঁ এইবুলিও জনালে যে সভা আৰম্ভ হোৱাত কিছু পলম হ’ব, গতিকে আমি সময়মতেই গৈ পাম৷ খুৱ বেছি বিয়লি চাৰিমান বজাত তাৰপৰা উভতিব পাৰিম বুলি সময় গণনা কৰি মই বিশেষ চিন্তা নকৰি ছুৱেটাৰ এটাকে ল’লোঁ৷ চাৰিচকীয়া গাড়ীতেই অহা-যোৱা কৰিম যেতিয়া ঠাণ্ডা লগাৰ বিশেষ চিন্তাও নকৰিলোঁ৷ মাঘবিহুৰ পাছত ৰ’দটো দিনটোত প্ৰথমবাৰৰ বাবে ভালকৈ ওলাইছে৷ দুই বাজি পাঁচ মিনিটত আমাৰ যাত্ৰা আৰম্ভ হ’ল৷ যাওঁতে ক্ষন্তেক সময় ছাত্ৰনেতাজনে এবাৰ পথৰ কাষত এটা স্থানত গাড়ীখন ৰখাই আলু-পিঁয়াজৰ পাইকাৰী ব্যৱসায়িক প্ৰতিষ্ঠান এটাত ভূমুকি মাৰি আহিল৷\nআবেলি ২ বাজি ৪৫ মিনিটত আমি গন্তব্যস্থান পালোঁ৷ কিন্তু তাত উপস্থিত হৈহে আচৰিত হ’লোঁ৷ হাজাৰ হাজাৰ মানুহ, সময়মতে আৰম্ভ হোৱা সভাৰ মঞ্চত কেইবাগৰাকী বিশিষ্ট ব্যক্তি, মঞ্চত সমবেত কণ্ঠত জ্যোতিসংগীত…৷ ৰ’ব ৰ’ব, আচৰিত নহ’ব, এইবোৰ একোৱেই দেখা নাপালোঁ৷ এইখিনিৰ দহ শতাংশও যদি দেখিলোঁহেঁতেন! খালী মঞ্চ এখন, দুজনমান কৰ্মকৰ্তা, এডাল দীঘল দণ্ডৰ ওপৰত উৰি থকা এখন পতাকা, এখন জ্যোতিপ্ৰসাদ আগৰৱালাৰ ফটো, ফটোখনৰ সন্মুখত নুমাই থকা এগচি চাকি, জ্বলি শেষ হোৱা ধূপকাঠি কেইডালমান…, এইবোৰহে প্ৰত্যক্ষ হ’ল৷ মঞ্চখনৰ পাছফালে থকা বিদ্যালয় এখনৰ কোঠা এটাত আমাক বহিবলৈ দিয়া হ’ল৷\nসময় আগবাঢ়িল৷ সভা আৰম্ভ হোৱাৰ নাম-গন্ধই নাই৷ লগত যোৱা ছাত্ৰনেতাজনে কোঠাটোলৈ মাজে-সময়ে অহা-যোৱা কৰি থাকিল৷ গাঁৱতে পোৰা পিঠা-লাড়ুৰে দুবাৰ চাহো খালোঁ৷ সভা কেতিয়ালৈ আৰম্ভ হ’ব বুলি দুবাৰমান সোধাৰ পাছত পিছলৈ সেয়াও নোসোধা হ’লোঁ৷ অস্বস্তি, বিৰক্তি, অশান্তি আদিয়ে দেহ-মনক ঘেৰি ধৰিলে৷ দুবাৰমান বাহিৰলৈও ওলাই গ’লোঁ, নাই এজনো সমজুৱা নাই৷ সভালৈ আন কোনো অতিথি মতা নাই নেকি সেয়া জানিব বিচৰাত সংগঠনটোৰ কৰ্মকৰ্তা এজনে ক’লে যে তেনেকৈ কাকো মতা নাই, গাঁও পঞ্চায়তৰ সভাপতি আৰু স্থানীয় হাইস্কুলৰ অধ্যক্ষগৰাকীক মতা হৈছে৷ বাকী সংগঠনটোৰ দুজনমান জিলা আৰু আঞ্চলিক পৰ্যায়ৰ নেতাতো থাকিবই৷ কৰ্মকৰ্তাজনৰ শেষৰ বাক্যটো আছিল এনেধৰণৰ,\n‘আৰু আপুনিতো আছেই৷’\nএইখিনি শুনাৰ পাছত এই অমুকাই গৰ্বই কৰিব নে ৰুমালেৰে নাকেই ঢাকিব সেয়া থিৰাং কৰাও টান হৈ পৰিল৷ এনেদৰে দুঘণ্টা পাৰ হ’ল৷ অ’ ইয়াৰ মাজতে এবাৰ বিদ্যালয়খনৰে শিক্ষয়িত্ৰী এগৰাকীৰ অনুৰোধমৰ্মে তেওঁৰ ঘৰৰ পৰা ফুৰিও আহিলোঁ৷ পাঁচ বজাৰ পাছতহে আঠ-দহজনমান লোক সভাস্থলীত গোট খালে৷ মোক লৈ যোৱা ছাত্ৰনেতাজনক ঘৰলৈ ওভতাৰ কথা ক’লোঁ৷\n‘আৰম্ভ কৰিমেই৷ একেবাৰে চুটি প্ৰগ্ৰাম হ’ব৷ আৰু অলপ পাছত যাবই পাৰিম৷’- ভাৱলেশহীন ধৰণে তেওঁ উত্তৰ দিলে৷\nইতিমধ্যে শিল্পী দিৱস উদ্‌যাপন সমিতিয়ে কাৰ্যসূচী কিছু সলাই পেলালে৷ সভালৈ মানুহ যিহেতু অহা নাই, গতিকে সংস্কৃতিক সন্ধিয়া আৰু সভা একেলগে পতাৰ সিদ্ধান্ত লোৱা হ’ল৷ সভা মানে সভাপতিয়ে আসন গ্ৰহণ কৰাৰ পাছত এটি সমবেত সংগীত থাকিব আৰু তাৰ পাছতে এগৰাকী অতিথি মুখ্য অতিথিয়ে চমু ভাষণ দিব৷ ইয়াৰ পাছতে সভাপতিয়ে চমু বক্তব্যৰে সভা সামৰিব৷ সভা শেষ হোৱাৰ পাছতেই সাংস্কৃতিক সন্ধিয়া আৰম্ভ হ’ব৷ কথাখিনি মুখ্য অতিথি মানে শ্ৰীযুক্ত শৰ্মাকো জনোৱা হ’ল৷\nঅৱশেষত দীঘলীয়া অপেক্ষাৰ অন্তত জীৱনৰ প্ৰথম মুখ্য অতিথি হোৱা বহু প্ৰত্যাশিত সভাখন আৰম্ভ হ’ল৷ হাতৰ ঘড়ীটোলৈ চালোঁ, সন্ধিয়া ছয় বাজিবলৈ কেইছেকেণ্ডমানহে আছেগৈ৷ জীৱনত প্ৰথমবাৰৰ বাবে সভাৰ মুখ্য অতিথি হৈ মঞ্চত উঠিলোঁ৷ পিচে মঞ্চত উঠিহে মনৰ ভিতৰত ফুলি থকা গৰ্বৰ বেলুনটো থুচ…কৈ পাম্প গৈ একেবাৰে লেৰেলা হৈ পৰিল৷ মঞ্চৰ সন্মুখত দহ-বাৰজনমানহে মানুহ গোট খাইছে৷ মঞ্চত সভাপতি, আমন্ত্ৰিত শিক্ষকগৰাকী, মোক লৈ অহা ছাত্ৰনেতাজন আৰু মুখ্য অতিথিকে ধৰি চাৰিজন ব্যক্তি৷ মঞ্চত আসন গ্ৰহণ কৰাৰ পাছত কৰ্মকৰ্তা এজনে কাণৰ কাষত ফুচফুচাই ক’লে,\n‘বেয়া নাপাব দাদা৷ মানুহবোৰ একেবাৰে কালচাৰেল ফাংচন চাবলৈকে আহিব বোধকৰো৷ কিন্তু মিটিংখন নাপাতিলেও নহয়৷ চমুকৈ কিবা অলপ ক’ব আৰু৷ ফাংচনলৈ সময়টো কিছু কাটি গ’লেই হ’ব৷’\nসম্বৰ্দ্ধনা পৰ্বৰ পাছত সমবেত সংগীত আৰু উদ্দেশ্য ব্যাখ্যা শেষ হ’ল৷ ইয়াৰ পাছতে মঞ্চত বহি থকা তৃতীয়জন ব্যক্তিয়ে দুৱাষাৰমান বক্তব্য দাঙি ধৰিলে৷\nদিনত ৰ’দ ভালকৈয়ে ওলাইছিল যদিও গধূলি হৈ অহাৰ লগে লগে ক’ৰপৰা যে চেঁচা বতাহৰ আগমণ হ’ল ঐ! বতাহ ডাঙৰ নহয়, মলয়াৰ দৰেই৷ গ্ৰীষ্মকালত হ’লে গা জুৰ পেলালেহেঁতেন, কিন্তু এতিয়া জাৰ লগাইছে৷ সভাস্থলীৰ ওচৰতে ডাঙৰ বিল এখন আছে৷ বোধহয় সেইবাবেই গধূলি সময়ত চেঁচা বতাহে বাও দিছে৷ চেঁচা বতাহে মুখ্য অতিথিৰ দেহত কঁপনি তুলিলে৷ পাতল চুৱেটাৰটোৱে ঠাণ্ডা আঁতৰ কৰিব পৰা নাই৷ মাজে-সময়ে দাঁত দুপাৰিয়ে ট ট ট টকৈ পৰস্পৰে পৰস্পৰক টোকৰ দিয়াৰ উপক্ৰম হ’ল৷ খোলা মঞ্চ বাবেই ঠাণ্ডা বেছি লাগিল৷ বাকীসকলৰো নিশ্চয় ঠাণ্ডা লাগিছে! কিন্তু নিজকেই চম্ভালা টান হৈ পৰিছে, আনৰ কথা কি ভাবিম? তদুপৰি মঞ্চত আসন গ্ৰহণ কৰা আনসকলে ঠাণ্ডাৰ সৈতে মোকাবিলা কৰিবলৈ মোতকৈ অধিক সাজু হৈও আহিছে৷ সন্মুখত বহি থকা মুষ্টিমেয় দৰ্শকসকলৰো একাংশই ঠাণ্ডাৰ বিৰুদ্ধে যুঁজিবলৈ সাজু হৈ উঠিছে৷ তেনে অৱস্থাতে সভাপতিৰ অনুৰোধত ‘ভাষণ’ দিবলৈ উঠিলোঁ৷ দহ-বাৰজন দৰ্শকৰ সন্মুখত ভাষণনো কি দিম? আৰু সাৰগৰ্ভ ভাষণ বকিলোঁৱেই যেনিবা, কিনো হ’ব? এইবোৰ ভাবি-চিন্তি আগদিনা নিশা লিখা কাগজৰ টুকুৰাটোক জেপৰ পৰাই নুলিয়ালোঁ৷ থাকক বেচেৰা জেপতে, বাহিৰলৈ আহি ঠাণ্ডা খাব নালাগে৷ ৭-৮ মিনিটমান কিবাকিবি কৈ জ্যোতি আখ্যান সিমানতে সামৰিলোঁ৷ সভাপতিৰ চমু বক্তব্যৰ পাছত শিল্পী দিৱস উদ্‌যাপন সমিতিৰ সম্পাদকে শলাগৰ শৰাই আগবঢ়োৱাৰ অন্তত সভা ভংগ হ’ল৷ ৬.৪০ মান বজাত সভা শেষ হ’ল৷ মঞ্চৰ পৰা নামি অহাৰ সময়তে কৰ্মকৰ্তা এজনে কোৱা বাক্য এষাৰি কাণত পৰিল,\n‘সময়টো ভালদৰে ‘মেকাপ’ হ’ল৷ আধাঘণ্টামান পাছত কালচাৰেল প্ৰগ্ৰেম আৰম্ভ কৰিব পৰা যাব৷’\nদুজনমান কৰ্মকৰ্তা আৰু মোক অনা-নিয়াৰ দায়িত্ব লোৱা ছাত্ৰনেতাজনে কিছুসময় সাংস্কৃতিক অনুষ্ঠান চাই যোৱাৰ কথা ক’লে৷ কিন্তু একো চোৱা বা খোৱাৰ কোনো ইচ্ছা তেতিয়ালৈকে দেহ-মনত নাছিল৷ ‘নাই নাই বহুত পলম হ’ল, সোনকালে ঘৰ পাব লাগে৷ ঠাণ্ডাও লাগিছে’ বুলি তেওঁলোকক বুজাই উভতিবলৈ সাজু হ’লোঁ৷ ছাত্ৰনেতাজনে গাড়ী সাজু কৰিলে৷ উদ্যোক্তা আৰু উপস্থিত অতিথিসকলৰ পৰা বিদায় লৈ গাড়ীত উঠিলোঁ৷ ইতিমধ্যে সাংস্কৃতিক অনুষ্ঠানৰ উদ্বোধকো আহি পাইছে৷ দুই-এগৰাকীকৈ শিল্পীৰো আগমণ ঘটিছে৷\nসভাস্থলীৰ পৰা ওলাই অহাৰ সময়ত দেখিলোঁ, সভাস্থলীলৈ মানুহ আহিবলৈ লৈছে৷ পিচে, বুজাত আমাৰ অসুবিধা নহ’ল, তেওঁলোক আহিছে ‘ফাংচন’লৈ৷ তেওঁলোক আহিছে ‘কালচাৰেল নাইট’ চাবলৈ৷\n« চুলিৰ মহিমা-ড০ মৃদুস্মিতা ফুকন\nমূল: গৰমৰ বিৰুদ্ধে বতৰ বিজ্ঞান মন্ত্ৰীৰ বক্তব্য ,বীৰেন্দ্ৰ জৈন :অনুবাদ-দিম্পল কলিতা »\nভাষণ শুনি সময় নষ্ট নকৰে ৰাইজে। নাচ-গানহে ভাল পায়। শিল্পীজনৰ প্ৰতি শ্ৰদ্ধাভাৱ নায়েই…!\nঠিকেই৷ ধন্যবাদ জনালোঁ আপোনাক৷


বাছচালকৰ কন্যাই বাট বুলিলে অলিম্পিকলৈ! - Olympia Sports\nHomeNewsবাছচালকৰ কন্যাই বাট বুলিলে অলিম্পিকলৈ!\nবাছচালকৰ কন্যাই বাট বুলিলে অলিম্পিকলৈ!\nটকিঅ’ অলিম্পিকৰ খেলুৱৈৰ তালিকাত অন্তৰ্ভূক্ত হ’ল আন এগৰাকী ভাৰতীয়ৰ নাম৷ প্ৰণতি নায়ক৷ ২০১৯ত মংগোলিয়াত অনুষ্ঠিত হৈছিল এছিয়ান আৰ্টিষ্টিক জিমনাষ্টিকছ চেম্পিয়নশ্বিপ৷ ইয়াত প্ৰণতিয়ে লাভ কৰিছিল ব্ৰঞ্জৰ পদক৷ এতিয়া সেই সফলতাই বাট মুকলি কৰি দিলে প্ৰণতিৰ৷\nটকিঅ’ অলিম্পিকৰ বাবে যোগ্যতা নিৰ্ণায়ক এছিয়ান আৰ্টিষ্টিক জিমনাষ্টিকছ চেম্পিয়নশ্বিপ ক’ৰণা মহামাৰীৰ বাবে বাতিল হোৱাত ২০১৯ বৰ্ষৰ প্ৰদৰ্শনৰ ভিত্তিতে টকিঅ’ অলিম্পিকৰ বাবে যোগ্যতা অৰ্জন কৰে প্ৰণতিয়ে৷ আন্তৰ্জাতিক জিমনাষ্টিকছ ফেডাৰেচনে এই সম্পৰ্কত কোনো স্পষ্ট ঘোষণা নকৰিলেও প্ৰণতিৰ টকিঅ’ অলিম্পিকৰ টিকট নিশ্চিত৷ ইয়াৰ জৰিয়তে প্ৰণতি টকিঅ’ৰ বাবে যোগ্যতা অৰ্জন কৰা দ্বিতীয় গৰাকী জিমনাষ্টিক হিচাবে পৰিগণিত হয়৷\nএখন অতি সাধাৰণ ঘৰৰ পৰা আহি টকিঅ’ অলিম্পিক এই যাত্ৰা মুঠেও সহজ নাছিল প্ৰণতিৰ৷ পৰিয়ালক ভৰণ পোষণ দিয়াৰ বাবে বাচ চালকৰ চাকৰি কৰা পিতৃয়ে কিন্তু প্ৰণতিৰ সপোন পুৰণৰ ৰাস্তাত আগুৱাই যোৱাৰ বাবে সকলো ধৰণৰ সহযোগিতাই আগবঢ়াইছিল৷ প্ৰণতিৰ মাতৃয়ে গৃহস্থী চম্ভালে৷\nপশ্চিম বংগৰ ঝাৰগাম অঞ্চলৰ বাসিন্দা নায়ক পৰিয়ালৰ সন্তান প্ৰণতিৰ জিমনাষ্টিকছত ৰাপ সৰুৰে পৰাই৷ বিদ্যালয়ৰ ক্ৰীড়া শিক্ষকৰ পৰামৰ্শমতে ন বছৰ বয়স অতিক্ৰম কৰোতেই কলকাতালৈ গুছি অহা প্ৰণতিয়ে প্ৰথমে কিছু অসুবিধা পালেও অতি কম সময়ত চহৰখনৰ ক্ৰীড়া ক্ষেত্ৰখনৰ সৈতে মিলি গ’ল৷ দক্ষ প্ৰশিক্ষক মিনাৰা বেগমৰ পৰা ক্ষীপ্ৰতাৰে প্ৰণতি আয়ত্ব কৰিলে ললে জিমনাষ্টিকৰ কৌশলসমূহ৷ আচলতে প্ৰশিক্ষক মিনাৰা বেগমৰ সৈতে হোৱা সংযোগেই প্ৰণতিৰ কেৰিয়াৰৰ টাণিং পইণ্ট৷ প্ৰণতিৰ বাবে মিনাৰা ঈশ্বৰৰ দুতৰ দৰে৷ ক’বলৈ গলে নায়কৰ পৰিয়ালটোৰ বাবেও এক ডাঙৰ সকাহৰ নাম আছিল প্ৰশিক্ষক বেগম। প্ৰণতিৰ পঢ়া-শুনা, খোৱা-বোৱাৰ লগতে পকেট খৰচ দিয়া পৰ্যন্ত দায়িত্ব লৈছিল মিনাৰাই৷ প্ৰশিক্ষকৰ তত্ত্বাবধানত প্ৰণতিয়ে কঠোৰ শ্ৰম আৰু একনিষ্ঠতাৰ বলত দেশীয় জিমনাষ্টিকছৰ বাবে সোণকালেই নিজৰ বাবে এখন সুকীয়া আসন লবলৈ সক্ষম হয়৷\nউন্নত প্ৰদৰ্শনৰ ধাৰাবাহিকতা ৰক্ষাৰ সুবাদত ভাৰতীয় ৰেলৱেত চাকৰি এটাৰ যোগাৰ কৰিলে প্ৰণতিয়ে৷ ২০১৯ এছিয়ান আৰ্টিষ্টিক জিমনাষ্টিকছৰ সেই পদকটোৱে প্ৰণতিক কেৱল ৰাষ্ট্ৰীয় স্বীকৃতি দিয়াই নহয় টকিঅ’ অলিম্পিকৰ বাটো মুকলাই দিলে৷ ইয়াকেই হয়তো ভাগ্য উদয় হোৱা বুলি কয়৷ যি নহওক প্ৰণতি টকিঅ’লৈ গলে দীপা কৰ্মকাৰৰ পিছতে অলিম্পিকত অংশ গ্ৰহণ কৰা দেশৰ দ্বিতীয় গৰাকী জিমনাষ্টি হিচাপে পৰিগণিত হব প্ৰণতি৷\nPrevious articleটকিঅ’ অলিম্পিকলৈ যোগ্যতা অর্জন দুগৰাকীকৈ ভাৰতীয় ৰোৱিং খেলুৱৈৰ\nNext articleঅনিশ্চয়তা: ক’ত হ’ব চেম্পিয়নছ লীগৰ ফাইনেল?\nঅলিম্পিকলৈ মাজত ৬ টা দিন; কিদৰে সাজু হৈছে টকিঅ’?\nঅসমত শীঘ্ৰে আন্তঃবিশ্ববিদ্যালয় ক্ৰীড়া, যুৱ অলিম্পিক


অসমীয়া আ-অলংকাৰ - পুৰণি অসমীয়া আ- অলংকাৰ - 10 বিধ\nহাত আৰু আঙুলিৰ অলংকাৰ\nFAQs on অসমীয়া-আ-অলংকাৰ\nঅসমীয়া গহনাৰ নাম | অসমীয়া পৰম্পৰাগত অলংকাৰ | অসমীয়া অলংকাৰ | অলংকাৰ | অসমীয়া আ অলংকাৰ | আহোম যুগৰ আ অলংকাৰ | অসমীয়া অলংকাৰ কেৰু | ডুগডুগি অলংকাৰ | অলংকাৰ বুলিলে কি বুজা | অসমীয়া গহণা | মুঠি খাৰু | পোৱাল মণি | অলংকাৰৰ ভাগ | অসমীয়া অলংকাৰ জোনবিৰি | জোনবিৰি অলংকাৰ | কেৰু | আঙঠি | অসমীয়া গহনা ডিজাইন | বড়ো সকলৰ আ অলংকাৰ\nঅসমীয়া মানুহৰ সাজ-পোছাক গহীন আৰু জাকজমকীয়া। এই সাজ-পোছাকতেই অসমীয়া জাতিৰ পৰিচয় পোৱা যায়।\nঅসমীয়া পুৰুষ আৰু মহিলা উভয়ে অলংকাৰ পৰিধান কৰিছিল। পুৰুষে পিন্ধা অলংকাৰৰ ভিতৰত লোকাপাৰ, মতামণি, কেৰু, আঙঠি, বিৰি, মগৰদানা আৰু গামখাৰু উল্লেখযোগ্য।\nএইবিধ অলংকাৰ পুৰুষে কাণত পিন্ধিছিল। ইয়াৰ মূল চানেকি হ’ল চাৰিটা পাৰ চৰাই আৰু ইহঁত সাৰনাথৰ সিংহৰ দৰে চাৰিওফালে মুখ কৰা।\nপাৰ চৰাই চাৰিটাৰ পিছফালবোৰ এডাল হাকোটাৰে সংযুক্তি লগোৱা। লোকাপাৰ সাধাৰণতে সোণৰ আৰু বাখৰ-পতোৱা থাকে। ৰজা আৰু ডা-ডাঙৰীয়াসকলেহে ইয়াক ঘাইকৈ ব্যৱহাৰ কৰিছিল।\nপুৰুষে ডিঙিত মতামণি পিন্ধিছিল। মতামণিবোৰ সোণৰ বাখৰ-পতোৱা মণি; ভিতৰি ফোপোলা। ভিতৰত লা বা মাটি ভৰোৱা থাকে।\nপুৰষে পিন্ধা কেৰু সৰু আৰু পাতল আছিল। এই কেৰুক লং-কেৰু বুলিছিল। ইয়াৰ চানেকি ফুলি থকা পদুম বা বকুল ফুল।\nপুৰুষে সাধাৰণতে আঙুলিত মোহৰৰ আঙুঠি পিন্ধিছিল। মোহৰবোৰ টকাৰপৰা আৰম্ভ কৰি চৰতীয়ালৈকে আছিল। সোণৰ আৰু ৰূপৰ দুয়োবিধ মোহৰ অৱস্থা অনুসৰি ব্যৱহাৰ কৰা হৈছিল।\nডিঙিত পুৰুষে বিৰিও পিন্ধিছিল। বিৰিবোৰ কেতিয়াবা মতামণিত ওলোমাই পিন্ধিছিল।\nএইবিধ অসমীয়া পুৰুষৰ চকুত লগা অলংকাৰ। মগৰদানা ধাৰৰ দুয়োমূৰে মগৰৰ ফটিক আছে। মাজডোখৰ মাছ বা মগৰৰ বাকলিৰ দৰে।\nকিছুমানৰ মতে এই মগৰ ফটিক মংগোলীয় [চীনা] ড্ৰেগনৰ ৰূপান্তৰ মাত্ৰ।\nপুৰুষসকলে হাতত সাধাৰণতে ৰূপৰ আৰু বিশেষ ক্ষেত্ৰত সোণৰ গামখাৰু পিন্ধিছিল। গামখাৰুত লতা, ফুল আদিও খোদিত থাকে। সোণৰ গামখাৰুত বাখৰ পতোৱাও আছিল।\nমহিলাসকলে মূৰৰপৰা ভৰিলৈকে নানা ধৰণৰ অলংকাৰ পৰিধান কৰিছিল। মূৰৰ খোপাত অসমীয়া মহিলাসকলে ৰূপৰ ফুল আৰু বনকৰা কাকৈ [ফণি] পিন্ধিছিল।\nৰূপৰ ফুলবোৰ মুকলি ফুলৰ ফটিকেৰে সজা। মহিলাৰ কেতবোৰ অলংকাৰ তলত উল্লেখ কৰা হ’ল।\nঅসমীয়া মহিলাই ডিঙিত গলপতা পিন্ধিছিল। গলপতা ডিঙিত কপকপীয়াকৈ লাগি থাকে। গলপতাডালৰ দুয়োকাষে দুডাল মণি বা শিকলি থাকে।\nতাৰ মাজত শেৱালি বা গুটিমালী ফুলৰ ফটিকেৰে গাত লগালগিকৈ সোণৰ ফুল থাকে। এই ফুলবোৰ বাখৰ-পতোৱাও হ’ব পাৰে।\nডিঙিত ওলোমাই পিন্ধা আনবোৰ অলংকাৰ হৈছে– হাৰ, ডুগডুগি, মণি, চিপামণি, মটৰমণি, সাতসৰী ইত্যাদি।\nই হৈছে খাৰুৰ মাজৰ উঠঙা অংশ অলপ চেপেটা আৰু জোনবিৰিৰ দৰে উভয় মূৰ ঘোৰ খোৱা আৰু গাত বাখৰ পতা অসমীয়া মহিলাৰ ডিঙিৰ অলংকাৰ।\nডিঙিৰ পৰা বুকুলৈ পিন্ধা এবিধ সোণৰ অলংকাৰ। ই দেখিবলৈ পাণ এখিলাৰ দৰে৷ সোণত খচিত ডালিমগুটীয়া বাখৰেৰে ইয়াৰ লটকনটো তৈয়াৰ কৰা হয়৷\nইয়াৰ সৈতে চেইন বা হাৰ লগাই পৰিধান কৰা হয়৷ অসমীয়া গীত-মাতত ইয়াৰ উল্লেখ অনেক ঠাইত পোৱা যায়-\nনাচোতে নলৰে বুকু৷”\nআগৰ মহিলাসকলে ঢোলবিৰিও পিন্ধিছিল। মালামণি হ’ল সোণৰ মণি। মালামণিবোৰ বাখৰ-পতোৱা। মালামণিত পোৱাল মণিও থাকিব পাৰে। মটৰমণি মটৰমাহৰ দৰে সোণৰ মণিৰ মালা।\nঅসমীয়া মহিলাসকলে কাণত কাণফুল, কেৰু, সোণা বা মাকৰি পিন্ধিছিল। কাণফুল সৰু ছোৱালীকহে পিন্ধোৱা হৈছিল।\nঅসমীয়া মহিলাসকলে লা-জাতীয় জাংফাই কেৰুও পিন্ধিছিল। জাংফাই কেৰুৰ দুয়োমূৰে সোণ খটোৱা আৰু বাখৰ-পতোৱা থাকে। অলপ সৰু কেৰুবোৰক থুৰীয়া বুলিছিল।\nই এবিধ জ্লমলীয়া সৌৰ বৰণীয়া গোটমৰা গছৰ আঠাৰ পৰা তৈয়াৰ কৰা অলংকাৰ।\nচিতি-পাতি চুলিৰ তলত কপালত পিন্ধা অলংকাৰ। পোনকৈ সেওঁতা ফলা মূৰত, সেওঁতাৰে এধাৰ আৰু দুয়োকাষে দুধাৰ হাৰৰ সমষ্টিয়েই চিতি-পাতি।\nচিতি-পাতিৰপৰা মাজ কপালত এটা লটকণ থাকে। তিনিও ধাৰ খোপাত বন্ধা হয়।\nঅসমীয়া তিৰোতাই হাতত মুঠি খাৰু বা খুচুৰীয়া খাৰু পিন্ধিছিল। মুঠিখাৰুৰ নিচিনা দীঘলীয়া অনেক প্ৰকাৰৰ হাতৰ অলংকাৰ পুৰণি ভাস্কৰ্যত পোৱা যায়।\nআৰ্থিক সামৰ্থ অনুসৰি মুঠিখাৰু সোণ আৰু ৰূপেৰে সজোৱাই লৈছিল। সোণৰ মুঠি খাৰুত বাখৰ-পতোৱাও আছিল।\nমুঠি খাৰুৰ বাহিৰে অসমীয়া মহিলাই হাতত গামখাৰু, পটীয়াখাৰু, শলীয়া আৰু গোটা খাৰু পিন্ধিছিল।\nহাতৰ আঙুলিত মহিলাসকলে মোহৰপতা, বাখৰপতা, জেঠীনেজীয়া, শেনপতা, মৰাপহীয়া, পাৰচকুৱা, পদুমকলি, মাছবাকলীয়া, বাবৰিবছা আঙঠি পিন্ধিছিল।\nঅসমীয়া তিৰোতাই বাঙুত বাজু পিন্ধিছিল। বাজু এচটা চেপেটা সোণ বা ৰূপেৰে সজা হয়। কিছুমান বাজুৰ ভিতৰটো ফোপোলা আৰু তাৰ ভিতৰত লা বা মাটি ভৰোৱা থাকে। বাজুৰ দুয়োমূৰ সাধাৰণতে মগৰমুখীয়া।\nঅসমীয়া মহিলাই কঁকালত কৰধনি পিন্ধিছিল। এসময়ত বিয়াৰ কইনাইহে এইপদ অলংকাৰ ব্যৱহাৰ কৰা দেখা গৈছিল। কৰধনি ৰূপৰ তিনিডাল বা চাৰিডাল হাৰেৰে গঁথা থাকে।\nঅসমীয়া মহিলাই ভৰিত খাৰু আৰু পাজোপ পিন্ধিছিল। ভৰিৰ অলংকাৰ সাধাৰণতে ৰূপৰ।\nসোণ ভৰিত নিপিন্ধিছিল। ভৰিত পিন্ধা খাৰুবোৰ ফোপোলা আৰু তাৰ ভিতৰত শিলগুটি ভৰোৱা আছিল। এইবিধ খাৰু ভৰিৰ সৰু গাঁঠিত পিন্ধিছিল। খাৰু পিন্ধি খোজ কাঢ়িলে জুনুকাৰ দৰে শব্দ হৈছিল।\nঅসমীয়া অলংকাৰৰ এক স্বকীয় বৈশিষ্ট্য আছিল। বৰ্তমান এই অলংকাৰসমূহৰ বহুবিলাক লোপ পালে।\n— চন্দ্ৰমা গগৈ\nঅসমীয়া গহনাৰ নাম কি কি ?\nলোকাপাৰ, মতামণি, কেৰু, আঙঠি, বিৰি, মগৰদানা, গামখাৰু, গেজেৰা, ডুগডুগি, জাংফাই কেৰু, চিতি-পাতি আদি।\nঅসমীয়া পৰম্পৰাগত অলংকাৰবোৰ কি কি ?\nঅসমীয়া পুৰুষ আৰু মহিলা উভয়ে অলংকাৰ পৰিধান কৰিছিল। পুৰুষে পিন্ধা অলংকাৰৰ ভিতৰত লোকাপাৰ, মতামণি, কেৰু, আঙঠি, বিৰি, মগৰদানা আৰু গামখাৰু উল্লেখযোগ্য …\nCategories প্ৰবন্ধ Tags অলংকাৰ, অলংকাৰ বুলিলে কি বুজা, অলংকাৰৰ ভাগ, অসমীয়া অলংকাৰ, অসমীয়া আ অলংকাৰ, অসমীয়া গহণা, অসমীয়া গহনা ডিজাইন, অসমীয়া গহনাৰ নাম, অসমীয়া নাৰীৰ সাজপাৰ, অসমীয়া পৰম্পৰাগত অলংকাৰ, অসমীয়া পৰম্পৰাগত সাজ পাৰ, অসমীয়া মুঠি খাৰু, অসমীয়া সাজপাৰ, অসমীয়া সাহিত্যত অলংকাৰ, আঙঠি, আহোম যুগৰ আ অলংকাৰ, কেৰু, গামখাৰু, জোনবিৰি, ডুগডুগি, পোৱাল মণি, বড়ো সকলৰ আ অলংকাৰ, মুঠি খাৰু Post navigation


অসমৰ বুৰঞ্জী-(৫) – Mahabahoo\nHome/ Assam News & Articles/অসমৰ বুৰঞ্জী-(৫)\nমূল: সঞ্জয় মিত্ৰ--অনুবাদ: অঞ্জন শৰ্মা\nএই কথা পৰিষ্কাৰ যে বুৰঞ্জীৰ পৰিধি খুব বিশাল। বিভিন্ন সময়ৰ বিভিন্ন লেখক – যেনে কোনোবা ৰাজপুৰুষ, কোনোবা প্ৰধান অমাত্য বা ৰাজদূত, বেছিভাগ সম্ভৱতঃ পেশাদাৰী লিপিকাৰ, যিসকলে ৰজাৰ আজ্ঞানুসাৰে মহাফেজখানাত বিশেষভাৱে প্ৰৱেশৰ অধিকাৰ পাইছিল।\nবুৰঞ্জী আচলতে বাৰু কিমান ঐতিহাসিক? স্ব-জাতীয়তাবোধৰ পৰা কিছু কিছু অংশ আধুনিক যুগলৈ প্ৰক্ষিপ্ত বা প্ৰৱিষ্ট কৰোৱা হৈছে নেকি? তথ্যৰ ব্যপক গোলমাল বা বিৰাট বিসংগতি আছে নে নাই?\nঅসমীয়া ইতিহাসৰ পন্ডিতসকল বুৰঞ্জীৰ ঐতিহাসিক মূল্য সম্পৰ্কে ভালদৰেই অৱগত। তেওঁলোকে বাৰম্বাৰ বুৰঞ্জীৰ দিন, বছৰ, ৰাজ্যাভিষেক, যুদ্ধ বিগ্ৰহ আদিৰ মিল বিচাৰিছে অন্য সূত্ৰৰ পৰা। সোণ-ৰূপৰ মুদ্ৰা, তামৰ ফলি, দেৱোত্তৰ বা নিষ্কৰ ভূমিদানৰ চৰকাৰী আদেশ আৰু সমসাময়িক অন্য ইতিহাসবিদৰ গ্ৰন্থ আদিৰ পৰাও মিল বিচাৰিছে। মিল বিচাৰিঐ পাইছে, বহুত মিল। পন্ডিত নগেন্দ্ৰনাথ আচাৰ্যই তেওঁৰ “History of Medieval Assam” গ্ৰন্থত ঐতিহাসিক প্ৰমাণৰ চেষ্টা কৰি সফল হৈছে।\nযিদৰে দেওধাই বুৰঞ্জীত আংশিক সূৰ্যগ্ৰহণৰ বিষয়ে উল্লেখ আছে – ৰজা চুচেনফাৰ আমোলত ১৪৮৬ চনত। শ্ৰী আচাৰ্যই গ্ৰীণহাউচ মানমন্দিৰৰ পৰা তথ্য লৈ এই বিশেষ সময়খিনি মিলাবলৈ সক্ষম হৈছে।\nশ্বান বংশৰ ইতিহাসৰ পৰাও এইসম্পৰ্কে পৰিপূৰক তথ্য লাভ কৰা সম্ভৱ হৈছে। এন. ইলিয়াছ-এ ১৮৭৬ চনত কলকাতাৰ পৰা “History of the Shans” কৰে। প্ৰথম আহোম ৰজা চুকাফাৰ শ্বান পূৰ্বপুৰুষৰ নাম প্ৰায় হুবহু মিলি যায় – অৱশ্যে উচ্চাৰণৰ পাৰ্থক্য পৰিহাৰ কৰিলে। যেনে আহোম বুৰঞ্জীৰ “তাওখুনমিং”। ই শ্বান গ্ৰন্থত “ছাওখুনমিং”। বুৰঞ্জীৰ “তাওখুনকুম” শ্বান ভাষাত “ছাওখুনকুম” ।\nশ্বান ৰজাসকলৰ লগত “ভাইৰজা” সম্বন্ধ, দূত বিনিময়, বৈবাহিক আদান-প্ৰদান আৰু মাজে মাজে যুদ্ধ – সকলোবোৰেই মিলে।\nমুছলমান লেখকৰ বিৱৰণৰ সৈতেও প্ৰচুৰ মিল পোৱা যায়। মীৰ্জা নাথনৰ বাহাৰিস্থান -এ- গায়েবী, মীৰজুমলাৰ ওৱাকিয়ানবীশ, চিহাবুদ্দিন তালিশৰ ফাতিয়া-ই-ইব্ৰিয়া, আব্দুল হামিদ লাহোৰীৰ পাদশ্যাহ-নামা, গোলাম হুছেইন খানৰ ৰিয়াজ-উস্- চালাতিন আদি এইবোৰৰ মাজত উল্লেখযোগ্য। ১৮১৭ চনত মানৰ আক্ৰমণৰ সময়ত চাং-আং ওৰফে মুং আং নামৰ ব্ৰহ্মদেশৰ সেনাধ্যক্ষই তাই ভাষাত লিখা ওৱেছালি-হুকং আৰু ওৱেছালি-মুং-দুন-চুন-খাম-অত থকা নানা ধৰণৰ বিৱৰণৰ সৈতেও অসমৰ বুৰঞ্জীৰ মিল পোৱা সম্ভৱ।\nৰাজবংশৰ ইতিহাসত সাধাৰণতে আত্মগৌৰৱৰ প্ৰাধান্য থাকে। পৰাজয়ক তুচ্ছ কৰি ক্ষুদ্ৰ বিজয়ক ‘বিৰাট বিজয়”লৈ পৰিণত কৰা হয়। অসম বুৰঞ্জীৰ পৃষ্ঠাত কিন্তু এইবোৰ নাই। যুদ্ধত পৰাজিত হৈ পলায়ন কৰা ৰজা জয়ধ্বজ সিংহক “ভগনীয়া ৰজা” নাম দিছিল আহোম ৰাজপুৰুষ কাশীনাথ তামুলী ফুকনে। আহোমৰ অন্তেষপুৰৰ নাৰীয়ে মোগলৰ হাৰেমত প্ৰৱেশ কৰাৰ দৰে ঘটনাও পোনপটীয়াকৈ অসমৰ বুৰঞ্জীত কোৱা হৈছে। আহোমৰ দ্বাৰা লিখা বুৰঞ্জীৰ তথ্যই মোটামুটি যথাযথভাবে সমকালীন ঘটনাৱলী ডাঙি ধৰিছে।


সাগৰৰ তীৰৰ মুখৰোচক ষ্ট্রীট্ ফুড্ – Aaina Jibonor | Assamese Magazine\nAina Jibonor -\nসাগৰৰ তীৰৰ মুখৰোচক ষ্ট্রীট্ ফুড্\nBy Aainawebdesk\t Last updated Sep 21, 2020 76 0\nষ্ট্রীট্ ফুড্ বুলিলে সকলো বয়সৰ লোকৰে সাধাৰণতে মুখলৈ লোভৰ পানী আহে৷ অস্থায়ীভাৱে ৰাস্তাৰ কাষত ঠেলাত অথবা গাডীত বেচা নানাতৰহৰ ৰং–বিৰঙৰ ষ্ট্রীট্ ফুডৰে যেন পথচাৰীক মাতি থাকে মোক খা মোক খা কৰি৷ বহু ঠাইত সেই অঞ্চলৰ বিখ্যাত মুখৰোচক খাদ্যবোৰ ৰাস্তাৰ দাঁতিত সজাই থোৱা থাকে যদিও বেছিভাগ ষ্ট্রীট্ ফুডেই কিন্তু ফাষ্ট ফুড্৷ ২০০৭ চনৰ খাদ্য আৰু কৃষি সংস্থাৰ সমীক্ষা অনুসৰি প্রতিদিনে ২.৫ বিলিয়ন লোকে ষ্ট্রীট্ ফুডৰ জুতি লয়৷ প্রাচীন গ্রীচত সৰু মাছ ভজা আছিল এক বিশেষ ফাষ্ট ফুড্৷ সেয়াই বোধহয় ষ্ট্রীট্ ফুডৰ আৰম্ভণি৷ বর্তমান সময়ত প্রতিটো অঞ্চল, চহৰ–নগৰৰ দাঁতিত গঢ় লৈ উঠিছে নানাতৰহৰ ষ্ট্রীট্ ফুডৰ দোকান৷\nপ্রতিখন ঠাইত ষ্ট্রীড ফুডসমূহৰ উপৰি ঠাই অনুসৰি কিছুমান বিশেষ ষ্ট্রীট্ ফুড পোৱা যায়৷ যাৰ জুতি ভ্রমণকাৰীসকলে লয় আৰু সেই খাদ্যৰ বাবে কেতিয়াবা ঠাইখনো বিখ্যাত হয়৷ সাগৰৰ পাৰতো বিভিন্ন ধৰণৰ ষ্ট্রীট্ফুডৰ দোকানে পোহাৰ মেলে৷ পর্যটকসকলক আকর্ষণ কৰিবলৈ তৈয়াৰ কৰে নানাধৰণৰ মুখৰোচক খাদ্য তথা পানীয়৷ ভাৰতবর্ষৰো সাগৰৰ পাৰত থকা অঞ্চলসমূহ বহু দেশী–বিদেশী পর্যটকৰ সমাগম হয়৷ সাগৰৰ পাৰৰ নৈসর্গিক দৃশ্য চোৱাৰ লগতে জুতি লয় সুস্বাদু ষ্ট্রীট্ ফুডৰ৷ আৰু কিছুমান বিশেষ খাদ্যৰ বাবে বিখ্যাত হৈ পৰে বিশেষ বীচ্চসমূহ৷ ভাৰতৰ তেনেকেইখনমান বিখ্যাত বীচ্চৰ ষ্ট্রীট্ ফুডৰ কথা জানো আহকচোন\nদীঘা বীচ্চ, কলকাতাঃ\nভাৰতৰ অন্যতম প্রধান বিখ্যাত বীচ্চ হৈছে দীঘা৷ সাগৰৰ পাৰৰ সাগৰীয় খাদ্যৰ সুস্বাদু ৰেচিপি দীঘা বীচ্চৰ ষ্ট্রীট্ ফুডমূহত উপলব্ধ৷ বিভিন্ন ধৰণৰ মাছ যেনে- পমফ্রেট, ইলিছ, ৰৌ, ভেটকী, টাইগাৰ, নানাতৰহৰ সুস্বাদু ব্যঞ্জন ইয়াৰ ষ্ট্রীট্ ফুডৰ দোকানসমূহত উপলব্ধ৷\nবীচ্চৰ কিছুমান ষ্টলত মিক্সড চাট, দহী চাট, বাটাটা পুৰী, ঝাল মুডী, মচালা মুডী, ভেলপুৰী আদি বিভিন্ন মুখৰোচক দেশীয় খাদ্য উপলব্ধ৷ তদুপৰি বিভিন্ন ফাষ্ট ফুড্ এগ ৰল, চাওমিন, মম, পুৰী, চবজী ব্রেড, অমলেট, বাটাৰ টষ্ট, চিকেন পকৰা ইত্যাদি পোৱা যায়৷ ইয়াৰ উপৰি দীঘা বীচ্চত কম দামত নাৰিকল পোৱাৰ উপৰি সুস্বাদু ডাবৰ পানীও বিখ্যাত৷\nজুহু বীচ্চ, মুম্বাইঃ\nমুম্বাইৰ এখন বিখ্যাত বীচ্চ জুহু৷ অৱসৰ বিনোদন কৰিবলৈ প্রায়সংখ্যক লোক এই বীচ্চলৈ আহে আৰু সোৱাদ লয় নানা ষ্ট্রীট্ ফুডৰ৷ জুহু বীচ্চত পোৱা তেনে কিছুমান সুস্বাদু খাদ্য হল চিল্লী চীজ পৰাঠা, কোমল চীজৰ পৰাঠাৰ লগত তেওঁলোকে আগববাই মচুৰ দাল, ৰাইটা আৰু আমৰ টেঙা–মিঠা আচাৰ৷ সুস্বাদু বাটাৰত ভজা মছালা ডোচা, যাৰ লগত পৰিৱেশন কৰে চাম্বাৰ, বিলাহী আৰু নাৰিকলৰ চাট্নি৷ বিলাহীৰ টেঙা–মিঠা চাট্নিয়ে গ্রাহকক এক অনন্য সোৱাদ প্রদান কৰে৷ মুম্বাইৰ বিখ্যাত পাৱ ভাজি অবিহনে যেন বীচ্চৰ মনোৰঞ্জন আধৰুৱা৷ খুব সুন্দৰকৈ বনোৱা পাৱ ভাজিৰ সোৱাদ লবলৈ সকলোৰে হেতা–ওপৰা৷ পদিনা, তেঁতেলিৰ পানী, আলু পিটিকাৰে লোভৰ পানী পৰা পানীপুৰি জুহু বীচ্চৰ আন এক মুখৰোচক খাদ্য৷ তদুপৰি ফাষ্ট ফুড্ নুডল্ছ, চিকেন ললীপপ, স্পেচিয়েল তাৱা পোলাও, দহী কচুৰী, চকলেট ডোচা, চিকেন তণ্ডুৰী, ৰুমালী ৰল, গৰম মছালা, চিকেন তণ্ডুৰী, মমো ইত্যাদি নানা খাদ্য সম্ভাৰে সকলোকে আকর্ষিত কৰি আহিছে৷ পানীয়ৰ ভিতৰত আছে কোকাম কুলম, পদিনা আৰু নেমুৰ মিশ্রণৰ এক সুস্বাদু শীতল পানীয়, বাব্ৰি মালাই ফালুদা, চুইট লচিচ, চুৰট কাল খাট্টা, মিক্স গোলা ইত্যাদি৷\nমেৰিনা বীচ্চ, চেন্নাইঃ\nমেৰিনা বীচ্চৰ ষ্ট্রীট্ ফুডৰ এক অন্যতম আকর্ষণ হল মিলাগা ভাজ্জি মিলাগা মানে তামিল ভাষাত জলকীয়া৷ বেচনত লেটিওৱা জলকীয়াৰ ডীপ ফ্রাই গ্রাহকৰ খুব পছন্দৰ৷ জুইত সেকা গোমধান, তাৰ ওপৰত নেমু আৰু বাটাৰৰ এক প্রলেপ এক সুন্দৰ খাদ্য৷ নেথিলি ফ্রাই আন এক সুন্দৰ খাদ্য মেৰিনা বীচ্চত উপলব্ধ৷ নেথিলি মানে এক প্রকাৰৰ মাছ৷ বিভিন্ন মছলা, কণী, নেমুৰ ৰসত ডুবাই কাঢ়াকৈ ভজা নেথিলি সকলো সাগৰীয়া খাদ্য ভালপোৱা লোকৰে প্রিয়৷ বেচন লেটিওৱা পিঁয়াজৰ ভাজি, বাদামৰ লগত বিলাহী, পিঁয়াজ, আম আৰু মছলাত টেঙা–বলা চালাডখন, বিভিন্ন সাগৰীয় মাছৰ ভজা প্লানটাইন ভাজ্জি, দিল্লী এপ্পালাম, প্রন মাছালা, ফুলকবিৰ পকোৰা, প্রিং পটেট, কেঁচা মটৰ, বুটৰ ব্যঞ্জন, বাদাম ভজা, কুলফি, কীন কেঙি, চন পাপডি ইত্যাদি সুন্দৰ সুস্বাদু খাদ্যৰে ভৰপূৰ মেৰিনা বীচ্চ৷\nগোৱাৰ বীচ্চবোৰত এক অন্যতম সুস্বাদু ষ্ট্রীট্ ফুড্ হৈছে ৰছ অমলেট৷ মাংস, ধনীয়া পিঁয়াজ আৰু গোৱাৰ বিশেষ ব্রেডৰে সৈতে তৈয়াৰী ৰছ অমলেটৰ সোৱাদ খুবেই সুন্দৰ৷ উত্তৰ ভাৰতৰ বিবিন্ন ধৰণৰ চচ্, ছেভ পুৰী, টিক্কি, পাও ভাজি উপলব্ধ গোৱাৰ বীচ্চসমূহত৷ গোৱাৰ আন ষ্ট্রীট্ ফুড্ হৈছে কাটলেট পাও৷ ফ্রুইড প্রন, বীফ চামছা, চীজ কাটলেট, প্রিং ৰোল, বীফ চিল্লী ফ্রাই, পক্ট চপ ইত্যাদি৷ কালচাৰ নামৰ এক সুন্দৰ সাগৰীয় খাদ্য প্রনৰ বিভিন্ন আইটেম, তিলৰ সৈতে গ্রীল টুনামাছ, চকলেট থালী, কেশৰৰ সৈতে গ্রীল্ড প্রন, স্পাইচী গ্রীল্ড চিকেন, মাছৰ ব্যঞ্জন থালী ইত্যাদি বহুতো খাদ্যসম্ভাৰেৰে ভৰপূৰ হৈ থাকে গোৱাৰ সাগৰৰ পাৰ৷ পানীয়ৰ ভিতৰত কাজু ফেনী, লিমকা ইত্যাদি গোৱাৰ বিখ্যাত সুস্বাদু পানীয়৷\nপুৰী বীচ্চ, ওডিশাঃ\nবছৰৰ প্রায় প্রতিটো সময়তে দেশী–বিদেশী পর্যটকৰে ভৰি থাকে পুৰী বীচ্চ৷ সাগৰৰ পাৰৰ জলকেলি কৰাৰ উপৰি জুতি লয় নানা খাদ্যৰ৷ বিভিন্ন ধৰণৰ সাগৰীয় খাদ্যৰ উপৰি তাত পোৱা যায় খাজা, চেনাপডা, ৰাৱডি, চেনা ঝিলি, ৰছবাল্লি, ৰসগোল্লা, মীৰা ইত্যাদি বিভিন্ন ধৰণৰ মিঠাই৷ খাজা পুৰীৰ আটাইতকৈ জনপ্রিয় মিঠাই৷ মিঠাইৰ বাহিৰে পুৰীৰ অতিকৈ জনপ্রিয় খাদ্যৰ আন এক হৈছে ডালমা৷ কিছুমান বিশেষ পাচলি আৰু ৰহৰ দাইলেৰে ডালমা প্রস্তুত কৰা হয়৷ পথৰ কাষৰ সৰু সৰু দোকানবোৰত বিভিন্ন সাগৰীয় খাদ্য যেনে প্রন, বিভিন্ন মাছ ইত্যাদি তৈয়াৰ কৰি পর্যটকৰ বাবে সুন্দৰকৈ সজাই থোৱা দেখিবলৈ পোৱা যায়৷\nভাৰতৰ বাহিৰে বিশ্বৰ বিভিন্ন বীচ্চৰ বিখ্যাত কেইবিধমান ষ্ট্রীট্ ফুডৰ কথা জানো আহকচোন\nব্রাজিলৰ বিভিন্ন বীচ্চত পোৱা এবিধ সুস্বাদু খাদ্য হল ক্কুয়েজ কোলহ৷ ভজা চীজক বাৰবিকিউত দি তৈয়াৰ কৰা এবিধ সুন্দৰ খাদ্য৷ ইয়াক মিঠা চচৰ লগত পৰিৱেশন কৰা হয়৷\nফিলিপাইনছৰ বীচ্চত পোৱা এবিধা মিঠা খাদ্য হাল হাল৷ বৰফ, আইচক্রীম, নাৰিকলৰ গাখীৰ, ববা, বিভিন্ন সোৱাদৰ জেলী, বিভিন্ন ফল, কেৰাখেল কল, মিঠা ৰঙা বীন আৰু কর্ন ফ্লেকছৰে তৈয়াৰী এইবিধ সুস্বাদু খাদ্য পর্যটকসকলৰ মাজত অতি জনপ্রিয়৷\nবাহামাছ বীচ্চৰ অতি জনপ্রিয় এবিধ ষ্ট্রীট ফুড হল কঞ্চ ফ্রিটর্ছ৷ ইয়াক সাধাৰণতে মেইনিজ, চচ ইত্যাদিৰ লগত পৰিৱেশন কৰা হয়৷\nজামাইকাৰ বীচ্চত পোৱা এবিধ খাদ্য জার্ক চিকেন৷ গ্রীল কৰা চিকেনৰ লগত ভাত, বীন আৰু মধুৰীআমৰ জুচৰ সোৱাদ অনন্য৷\nমেংগ এণ্ড ষ্টিকি ৰাইচ, থাইলেণ্ডঃ সমগ্র থাইলেণ্ডৰ বীচ্চসমূহৰ অতিকৈ জনপ্রিয় খাদ্য হৈছে মেংগ এণ্ড ষ্টিকি ৰাইচ৷ এঠা ভাতৰ সৈতে মিঠা নাৰিকলৰ গাখীৰ আৰু আমৰ মিঠা সোৱাদেৰে পূর্ণ এটি সুস্বাদু খাদ্য৷\nসোৱাদৰ নানা জুতি লৈ অলিয়ে–গলিয়ে গগ লয় ষ্ট্রীট্ ফুডৰ দোকান৷ পথৰ দাঁতিত সাগৰৰ পাৰ, বজাৰ সকলো যেন ষ্ট্রীট্ ফুডৰ দোকান অবিহনে আধৰুৱা৷ এই লেখাত বিভিন্ন বীচ্চৰ ভিতৰত দুই–চাৰিখন বীচ্চৰ কিঞ্চিত খাদ্যৰ আভাস দিয়া হল, যাতে অৱসৰৰ সময়ত সেই বীচ্চসমূহলৈ গলে এনেধৰণৰ নানা সোৱাদ লগা খাদ্যৰ জুতি পাঠকসকলে লব পাৰে৷\nপথ ব্যৱসায়ী সম্পর্কে দুআষাৰ\nMost Popular\tঅক্টোবৰ সংখ্যাত\tডিচেম্বৰ মাহৰ সংখ্যাত\tনবেম্বৰ মাহত\nক্রিকেটৰ মক্কাত ক্রিকেটৰ বিশ্বজয়\nবৈবাহিক অশান্তি, ডিভর্চ ইত্যাদি\nশিক্ষা জীৱন আৰু শিক্ষাগুৰু\nআকর্ষণীয় ব্যক্তিত্বৰ অধিকাৰী হবলৈ কিটিপ\nমিচিকি হাঁহিৰ যাদুকৰী প্রভাৱৰ বৈজ্ঞানিক ভিত্তি\nবলীউডত তাৰকা দম্পতী\nবন্ধ পানীৰ মাছ\nহেৰোৱা শব্দৰ সন্ধানত\nআধুনিক জীৱনশৈলীৰ অভিশাপ মবাইল নির্ভৰশীলতা\n''আইনা জীৱনৰ'' প্ৰাইড ইষ্ট এন্টাৰটেইনমেন্ট প্ৰাইভেট্ লিমিটেডৰ দ্বাৰা প্ৰকাশিত জীৱন শৈলী বিষয়ক অসমীয়া মাহেকীয়া আলোচনী। মননশীল জীৱনৰ প্ৰায় সকলো বিষয় সামৰি সামগ্ৰিক প্ৰাত্যহিক জীৱনৰ সমস্ত ৰেহ-ৰূপক একেলগে অনুভৱশীল জীৱনপ্ৰেমী প্ৰতিগৰাকী ব্যক্তিৰ অৱশ্যেই পঠনীয় এই আলোচনীখনিয়ে সামৰি লৈছে জীৱন শৈলী বিষয়ক প্ৰায় কুৰিটা শিতান ।\nডিচেম্বৰ মাহৰ সংখ্যাত\nছেপ্তেম্বৰ মাহৰ সংখ্যাত\nমে’ ৰ সংখ্য়াত\nএপ্ৰিল ৰ সংখ্য়াত\n© 2020 - Aaina Jibonor | Assamese Magazine. All Rights Reserved.\nWebsite Design: Web.com India Pvt. Ltd.


Atorfirst F in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Atorfirst F ar byavahar, ppali, parshwakriya, upkaar, kriya-pratikriya aaru satarkatabani\nAtorfirst F की जानकारी\nAtorfirst F ৰ লাভ আৰু ব্যৱহাৰসমূহ- Atorfirst F Benefits & Uses in Assamese- Atorfirst F ar laabh aaru byavaharsamuh\nAtorfirst F ৰ পালি আৰু সেয়া কেনেদৰে ল'ব- Atorfirst F Dosage & How to Take in Assamese - Atorfirst F ar paali aaru xeya kenedore lobo\nAtorfirst F ৰ পাৰ্শ্চক্ৰিয়াসমূহ- Atorfirst F Side Effects in Assamese- Atorfirst F ar parshwakriyasamuh\nAtorfirst F সংক্ৰান্ত সতৰ্কতাবাণীসমূহ- Atorfirst F Related Warnings in Assamese- Atorfirst F xonkranta xatarkatabanisamuh\nঅইন দৰৱৰ সৈতে Atorfirst Fৰ গুৰুতৰ ক্ৰিয়া-প্ৰতিক্ৰিয়া- Severe Interaction of Atorfirst F with Other Drugs in Assamese- Oinor xoite Atorfirst F ar gurutor kriya-pratikriya\nAtorfirst F মতভেদসমূহ- Atorfirst F Contraindications in Assamese- Atorfirst F nishedhsamuh\nAtorfirst F ৰ বিষয়ে সততে সোধা প্ৰশ্নসমূহ- Frequently asked Questions about Atorfirst F in Assamese- Atorfirst F ar bikhoye satate xodha prashnasamuh\nখাদ্য আৰু মদৰ সৈতে Atorfirst F ক্ৰিয়া-প্ৰতিক্ৰিয়া- Atorfirst F Interactions with Food and Alcohol in Assamese- khadya aaru modor xoite Atorfirst F kriya-pratikriya\nAtorfirst F ৰ লাভ আৰু ব্যৱহাৰসমূহ - Atorfirst F Benefits & Uses in Assamese - Atorfirst F ar laabh aaru byavaharsamuh\nAtorfirst F তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAtorfirst F ৰ পালি আৰু সেয়া কেনেদৰে ল'ব - Atorfirst F Dosage & How to Take in Assamese - Atorfirst F ar paali aaru xeya kenedore lobo\nAtorfirst F-ৰ উপাদানসমূহ - Atorfirst F Active Ingredients in Assamese - Atorfirst F-ar upadaansamuh\nAtorfirst F ৰ পাৰ্শ্চক্ৰিয়াসমূহ - Atorfirst F Side Effects in Assamese - Atorfirst F ar parshwakriyasamuh\nগৱেষণাৰ ভিত্তিত, Atorfirst F ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAtorfirst F সংক্ৰান্ত সতৰ্কতাবাণীসমূহ - Atorfirst F Related Warnings in Assamese - Atorfirst F xonkranta xatarkatabanisamuh\nAtorfirst F-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAtorfirst Fৰ গৰ্ভৱতী মহিলাৰ ক্ষেত্ৰত ক্ষতিকৰ প্ৰভাব থাকিব পাৰে। আপোনাৰ যদি এনেকুৱা অনুভৱ হৈছে, তেন্তে Atorfirst F নাখাব আৰু আপোনাৰ চিকিতসকৰ পৰামৰ্শ লওক।\nAtorfirst F-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Atorfirst Fৰ পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই Atorfirst F গ্ৰহণ কৰা লগে লগে বন্ধ কৰক। আপোনাৰ চিকিতসকৰ সৈতে কথা পাতক আৰু আপোনাৰ চিকিতসকৰ পৰামৰ্শ লৈহে পিছত ব্যৱহাৰ কৰিব।\nবৃক্কত Atorfirst F কি প্ৰভাৱ দেখা গৈছে?\nবৃক্ক can be affected by Atorfirst Fৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Atorfirst F কি প্ৰভাৱ দেখা গৈছে?\nAtorfirst Fৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Atorfirst F ৰ কি প্ৰভাৱ দেখা গৈছে?\nহৃদয় ৰ বাবে Atorfirst Fৰ সুৰক্ষাৰ বিষয়ে কোনো তথ্য উপলব্ধ নহয় কাৰণ এইটো বিষয়ৰ ওপৰত এতিয়ালৈকে কোনো বৈজ্ঞানিক গৱেষনা কৰা হোৱা নাই।\nঅইন দৰৱৰ সৈতে Atorfirst Fৰ গুৰুতৰ ক্ৰিয়া-প্ৰতিক্ৰিয়া - Severe Interaction of Atorfirst F with Other Drugs in Assamese - Oinor xoite Atorfirst F ar gurutor kriya-pratikriya\nAtorfirst F তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAtorfirst F মতভেদসমূহ - Atorfirst F Contraindications in Assamese - Atorfirst F nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Atorfirst F লোৱা অনুচিত যাতে -\nAtorfirst F ৰ বিষয়ে সততে সোধা প্ৰশ্নসমূহ - Frequently asked Questions about Atorfirst F in Assamese - Atorfirst F ar bikhoye satate xodha prashnasamuh\nএই Atorfirst F-এ অভ্য়াস বা নিচাৰ সৃষ্টি কৰে নেকি?\nAtorfirst Fৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Atorfirst F লোৱাৰ পিছত ই আপোনাৰ টোপনি ভাৱ নানে।\nহয়, চিকিত্সা পৰামৰ্শ অনুসাৰেহে Atorfirst F লওক।\nAtorfirst F য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Atorfirst F ক্ৰিয়া-প্ৰতিক্ৰিয়া - Atorfirst F Interactions with Food and Alcohol in Assamese - khadya aaru modor xoite Atorfirst F kriya-pratikriya\nখাদ্য আৰু Atorfirst Fৰ ক্ৰিয়া-প্ৰতিক্ৰিয়া\nখাদ্যৰ সৈতে Atorfirst F লোৱাট নিৰাপদ।\nমদ আৰু Atorfirst Fৰ মাজৰ প্ৰতিক্ৰিয়া\nAtorfirst F আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।


Punjab National Bankৰ গ্ৰাহকৰ বাবে গুৰুত্বপূৰ্ণ খবৰ– News18 Assam\nআপোনাৰ পঞ্জাৱ নেচনেল বেংকত একাউণ্ট আছে নেকি ? PNBৰ গ্ৰাহকসকলৰ বাবে কি সতৰ্কবাণী জাৰি কৰা হৈছে ?\nUpdated:June 10, 2021, 4:07 PM IST\nপিএনবি গ্ৰাহকসকলে অনলাইন বেঙ্কিং, ইউ.পি.আই.(UPI)ৰ জৰিয়তে ধনৰ লেনদেনত অসুবিধাৰ সন্মুখীন হৈছে। বেংকে এতিয়া এই সন্দৰ্ভত সতৰ্কবাণী জাৰি কৰিছে।\nLast Updated: June 10, 2021, 4:07 PM IST\nযদি আপুনি পঞ্জাৱ নেচনেল বেঙ্কৰ (PNB) গ্ৰাহক আৰু ইণ্টাৰনেট বেঙ্কিং ব্যৱহাৰ কৰে, ই আপোনাৰ বাবে অতি গুৰুত্বপূৰ্ণ খবৰ। পিএনবি গ্ৰাহকসকলে অনলাইন বেঙ্কিং, ইউ.পি.আই.(UPI)ৰ জৰিয়তে ধনৰ লেনদেনত অসুবিধাৰ সন্মুখীন হৈছে। বেংকে এতিয়া এই সন্দৰ্ভত সতৰ্কবাণী জাৰি কৰিছে। পিএনবিয়ে গ্ৰাহকসকলে সন্মুখীন হোৱা অসুবিধাৰ বাবে ক্ষমা বিচাৰিছে। একে সময়তে, বেঙ্কে ইয়াৰ গ্ৰাহকসকলক আশ্বাস দিছে যে সমাধানৰ বাবে চেষ্টা কৰা হৈছে।\nপিএনবিয়ে কি কৈছিল জানি লওক?\nদৰাচলতে, টুইটাৰত, পিএনবিৰ গ্ৰাহকে বেংকবোৰক টেগ কৰি কৈছিল যে তেওঁলোকৰ নেট বেংকিঙে কাম কৰা নাই। গ্ৰাহকৰ টুইটটোৰ উত্তৰ পিএনবিৰ অফিচিয়েল একাউণ্টৰ পৰা দিয়া হৈছে। বেঙ্কে ইয়াক কাৰিকৰী সমস্যা বুলি অভিহিত কৰি কৈছে, 'মৰমৰ গ্ৰাহক, আপোনাৰ অসুবিধাৰ বাবে আমি দুঃখিত। আমাৰ (Internet banking,UPI, APP) সেৱাবোৰে কিছুমান কাৰিকৰী কাৰণত অসুবিধাৰ সন্মুখীন হৈছে। আমাৰ দলে ইয়াক ভাল কৰাৰ চেষ্টা চলাই আছে।\nপিএনবিয়ে সঞ্চয় একাউণ্টত মোটা ৰিটাৰ্ণ প্ৰদান কৰিছে\nযদি আপুনি সুৰক্ষিতভাৱে টকা উপাৰ্জন কৰাৰ পৰিকল্পনা কৰি আছে, আপুনি সঞ্চয় একাউণ্টত (Savings Accounts) টকা উপাৰ্জন কৰিব পাৰে। পঞ্জাৱ নেচনেল বেঙ্কে বৰ্তমান সঞ্চয় একাউণ্টৰ ওপৰত সৰ্বাধিক সুত পৰিশোধ কৰি আছে। পিএনবিৰ সুতৰ হাৰ হৈছে ৩% ৰ পৰা ৩.৫%, নিম্নতম বেলেন্স ৰখাৰ সীমা হৈছে ৫০০ ৰ পৰা ২০০০ টকা।\nFirst published: June 10, 2021, 4:07 PM IST


শাওনৰ পথাৰত বোকা-পানীৰে লুতুৰি-পুতুৰি কৃষক-ৰোৱনী !– News18 assam\nHome » photogallery » lifestyle »শাওনৰ পথাৰত বোকা-পানীৰে লুতুৰি-পুতুৰি কৃষক-ৰোৱনী ! যান্ত্ৰিকতাৰ মহানগৰীৰ সমীপৰ অঞ্চলত ৰ'দ-বৰষুণ নেওচি নাচি-বাগি কঠীয়া ৰোৱাত ব্যস্ত এওলোক...\nশাওনৰ পথাৰত বোকা-পানীৰে লুতুৰি-পুতুৰি কৃষক-ৰোৱনী ! যান্ত্ৰিকতাৰ মহানগৰীৰ সমীপৰ অঞ্চলত ৰ'দ-বৰষুণ নেওচি নাচি-বাগি কঠীয়া ৰোৱাত ব্যস্ত এওলোক...\nআঘোণত সোণ গুটি চপাবলৈ শাওনৰ পথাৰত ব্যস্ত এতিয়া কৃষক। ৰাণীৰ আন্ধেৰিজুলীত ৰোৱনী সকলে পথাৰত নাচি বাগি বোকাৰে লুতুৰি পুতৰি হৈ পালন কৰিলে গোছা ৰোৱা উৎসৱ।\n| July 19, 2021, 17:17 IST\nআঘোণত সোণ গুটি চপাবলৈ শাওনৰ পথাৰত ব্যস্ত এতিয়া কৃষক। ৰাণীৰ আন্ধেৰিজুলীত ৰোৱনী সকলে পথাৰত নাচি বাগি বোকাৰে লুতুৰি পুতৰি হৈ পালন কৰিলে গোছা ৰোৱা উৎসৱ। তাৰ মাজতে ভূঁই ৰোৱাত ব্যস্ত হৈ পৰিছে আজাৰা গাওঁ পঞ্চায়তৰ সভানেত্ৰী কবিতা ৰিংপি ।\nবিগত দু বছৰ ধৰি অব্যাহত আছে মহামাৰী কৰ'ণাৰ সন্ত্ৰাস। এইবোৰৰ মাজতে আঘোনৰ পথাৰত সোণগুটি বুটলিবলৈ সেউজ সছ সিচাঁত ব্যস্ত হৈ পৰিছে চহা ৰাণী, দ্বীপৰ বিলৰ পাৰৰ কৃষকসকল ।\nবৰ্তমান সময়ত খেতিপথাৰত আংশিকভাৱে আধুনিকতাৰ পৰস পৰিছে যদিও ম্লান কৰিব পৰা নাই চহা কৃষকৰ কেচাঁ ঘামৰ গোন্ধ । মন কৰক এই সমুহ দৃশ্য । শাওনৰ প্ৰখৰ ৰ'দকো নেওচি পথাৰৰ আলিত ইশ্বৰক সেৱা জনাই কোনোৱে সছ উভালিছে আন কোনোৱে আকৌ পাৱাৰটিলাৰেৰে পথাৰত বাইছে হাল ।\nআনহাতে ৰোৱনী সকলোও প্ৰখৰ ৰ'দ নতুবা বৰষুণকো নেওচি গান গাই নাচি বাগি বোকাৰে লুতুৰি পুতুৰি হৈ সোণগুটি সছ ৰোৱাত ব্যস্ত হৈ পৰিছে । এই দৃশ্য হৈছে যান্ত্ৰিকতাৰ মহানগৰীৰ সমীপৰ ৰাণীৰ কাৰ্বি জনজাতীয় অধ্যুষিত অঞ্চলৰ ।\nক'ৰোণাৰ ভয়াৱহতা, প্ৰখৰ ৰ'দকো নেওচি আহিব লগীয়া বছৰটিৰ বাবে ৰোৱনীসকলে কৰিছে পৰিশ্ৰম । ইয়াৰ মাজতে জিৰণীৰ সময়ত ৰোৱনী সকলে পথাৰৰ মাজৰ আলিত বহি খাইছে জলপান । মুঠৰ ওপৰত এক দৃষ্টিনন্দন পৰিৱেশ শাওনৰ খেতিপথাৰত ।\nশাওন মানে যদিও বা বাৰিষা তথাপিও এইবাৰ বৰষুণৰ মাত্ৰ হ্ৰাস পোৱাৰ বাবে পানীৰ নাটনিত ভুগিছে খেতিয়ক সকলে। তাৰপিছত বিভিন্ন পদ্ধতিৰে পথাৰত পানী যোগান ধৰি ৰাণীৰ কৃষকসকলে এইদৰে নামি পৰিছে কৃষিভুমি সমুহত সেউজ সছ সিঁচি আঘোনত সপোনৰ সোণগুটি চপাবলৈ।


চৰকাৰী কামত উত্তৰ-পূবলৈ আহি বিহাৰৰ বিজেপি বিধায়কৰ নিৰ্লজ কাণ্ড!\nউত্তৰ-পূব বিহাৰৰ বিজেপি বিধায়কৰ বাবে এক্ট ইষ্ট পলিচিৰ নামত শাৰিৰীক ক্ষুধা নিবাৰণৰ দুৱাৰমুখ?\nইম্ফল , June 10, 2019 4:05 pm\nফটো : ইম্ফল টাইমছৰ সৌজন্যত\nচৰকাৰীৰ কামত মণিপুৰলৈ অহা বিহাৰৰ বিধায়ক এগৰাকী মণিপুৰৰ ভাৰত-ম্যানমাৰ সীমান্তৰ সৈতে সংলগ্ন ম’ৰে চহৰত একাংশ কিশোৰীৰ সৈতে যৌন উত্তেজক নৃত্য উপভোগ কৰি থকা দৃশ্য কেমেৰাত বন্দী হোৱাৰ ঘটনাই তীব্ৰ চাঞ্চল্যৰ সৃষ্টি কৰিছে।\nইম্ফল টাইমছত প্ৰকাশিত বাতৰি অনুসৰি বিধায়কগৰাকীক সীমান্ত চহৰখনৰ ম্যানমাৰৰ দিশত অৱস্থিত এটা কোঠাত ছোৱালীকেইজনীৰ সৈতে নৃত্যত মচগুল হৈ থকা দেখা যায়।\nবিহাৰ বিধানসভাৰ আভ্যন্তৰীণ সম্পদ তথা কেন্দ্ৰীয় সাহায্য বিষয়ক সমিতিৰ সদস্য বিধায়কগৰাকীয়ে বিগত সপ্তাহত মণিপুৰলৈ আহিছিল।\nউক্ত সমিতিখনত বিজেপি বিধায়ক শচীন প্ৰসাদ সিং, জে ডি (য়ু) বিধায়ক ৰাজ কুমাৰ ৰাই, আৰ জে ডি বিধায়ক শিৱচন্দ্ৰ ৰাম সদস্য হিচাপে আছে। দলটোক নেতৃত্ব দিছিল এগৰাকী আৰ জে ডি বিধায়ক যদুবংশ কুমাৰ যাদবে।\nএই ৰাজনীতিক কেইজনে যোৱা ১ জুনত ম’ৰে ভ্ৰমণ কৰিছিল। তেওঁলোকে ভাৰত চৰকাৰৰ এক্ট ইষ্ট পলিচিৰ অধীনত ৰূপায়িত কামৰ পৰ্যালোচনা কৰিবলৈ সীমান্ত চহৰখনত উপস্থিত হৈছিল।\nঅৱশ্যে, প্ৰকৃত সত্যটো হ’ল যে ভ্ৰমণ তথা থকা খোৱাৰ বাবে বিহাৰৰ ৰাজ্যিক কোষাগাৰৰ ধন ব্যয় কৰি বিহাৰৰ পৰা মণিপুৰলৈ এক চৰকাৰী ভ্ৰমণসূচী লৈ অহা ৰাজনীতিক কেইজনে তেওঁলোকৰ আচল কামৰ পৰিৱৰ্তে নিকৃষ্ট কামত প্ৰবৃত্ত হোৱাহে দেখা পোৱা গ’ল।\nতদুপৰি, বিহাৰৰ বিধায়ক কেইগৰাকীকো মণিপুৰ বিধানসভাৰ কৰ্মচাৰীয়েই পথ নিৰ্দেশনা দেখুৱাইছিল।\nদেশখনৰ বিখ্যাত ৰাজনৈতিক নেতা এনেধৰণৰ বহু নিকৃষ্ট কাণ্ডত বহু বছৰৰ পৰা জড়িত হৈ আহিছে।


ক’ভিড সংক্ৰমণ, অনাকাংক্ষিত অভিলেখ ডিব্ৰুগড় জিলাৰ -\nHomeআঞ্চলিকক’ভিড সংক্ৰমণ, অনাকাংক্ষিত অভিলেখ ডিব্ৰুগড় জিলাৰ\nক’ভিড সংক্ৰমণ, অনাকাংক্ষিত অভিলেখ ডিব্ৰুগড় জিলাৰ\nডিব্ৰুগড় : ৰাজ্যৰ ভিতৰতে দ্বিতীয় সৰ্বাধিক ক’ভিড আক্ৰান্ত জিলাত পৰিণত হৈছে ডিব্ৰুগড়। বিগত দহ দিনত প্ৰতিদিনে দৈনিক ২০০ পৰা ৩০০জন ব্যক্তি আক্ৰান্ত হৈছে ক’ভিড-১৯ত। সোমবাৰে ডিব্ৰুগড়ত নতুনকৈ সৰ্বাধিক ৩৭১গৰাকী কৰ’না ৰোগী চিনাক্ত হয়। এপ্ৰিল মাহতে জিলাখনত ২৭২২গৰাকীলৈ বৃদ্ধি ক’ভিড ৰোগী পায়। বৰ্তমান চিকিৎসাধীন হৈ আছে ১,৯৩৫ জন ৰোগী।\nআৰু পঢ়িব পাৰিব : স্থগিত হ’ল উচ্চতৰ মাধ্যমিক চূড়ান্ত পৰীক্ষা আৰু হাইস্কুল শিক্ষান্ত পৰীক্ষা !\nতদুপৰি হোম আইছ’লেচনত আছে ১,৭০৪ জন লোক। হোম আইছ’লেচনত থকা ৩গৰাকী ৰোগী মৃত্যু হোৱাৰ পাছতে বিষয়টো গুৰুত্ব সহকাৰে লৈছে ডিব্ৰুগড় জিলা প্ৰশাসন আৰু স্বাস্থ্য বিভাগে। উল্লেখ্য যে, ক’ভিড পৰীক্ষাৰ অন্তত বহুলোকে ক’ভিড চেণ্টাৰলৈ যোৱাৰ পৰিৱৰ্তে হোম আইছ’লেচনত থকাৰ ইচ্ছা প্ৰকাশ কৰে।\nহোম আইছ’লেচনত থকাৰ সময়ত উন্নত চিকিৎসা আৰু অক্সিজেনৰ যোগান বহুতৰ বাবে সম্ভৱপৰ হৈ নুঠাৰ বাবেই শোকাৱহ মৃত্যুক আঁকোৱালি লৈছে। এনে সময়ত ডিব্ৰুগড়ৰ প্ৰতিশ্ৰুতি কেঞ্চাৰ পেলিয়েটিভ ট্ৰাষ্টে আইছ’লেছনত থকা ক’ভিড ৰোগীসকলক চিকিৎসা সেৱা আগবঢ়াইছে।\nআৰু পঢ়িব পাৰিব : নিৰ্বাচনৰ ফলাফল ওলাল, পুনৰ বৃদ্ধি পালে পেট্ৰ’ল-ডিজেলৰ দাম…\nআনহাতে ডিব্ৰুগড় জিলাত ক’ভিড ভেকচিন লোৱাৰ পাছতো বহুলোক আক্ৰান্ত হৈছে মহামাৰী কৰ’নাত। অৱশ্যে ভেকচিন লোৱা মৃত্যু ঘটা নাই বুলি উল্লেখ কৰিছে অসম চিকিৎসা মহাবিদ্যালয় চিকিৎসালয়ৰ জ্যেষ্ঠ অধ্যাপিকা ডাঃ গায়ত্ৰী গগৈয়ে।\nPrevious articleস্থগিত হ’ল উচ্চতৰ মাধ্যমিক চূড়ান্ত পৰীক্ষা আৰু হাইস্কুল শিক্ষান্ত পৰীক্ষা !\nNext articleলকডাউনৰ দেশেই আগবাঢ়িছে দেশ! পুনৰ কোনে জনালে দাবী?\nৰাজ্যত ৯৮হাজাৰ কোটিৰ ঋণৰ বোজা; মহিলাৰ ধাৰ মাৰিবলৈও লৈছে ঋণ ! কিদৰে চলিছে চৰকাৰ?


লাহৰী কাই - মল্লিকা বৰুৱা - সাহিত্য ডট অৰ্গ\nসৰু চহৰখনৰ দাঁতিকাষৰীয়া অঞ্চলত থকা চহৰ খনৰ আটাইতকৈ উন্নত মহাবিদ্যালয় খনলৈ প্ৰত্যেক বছৰে হাজাৰটা পাৰভঙা যৌৱনৰ স্বপ্ন আহে আৰু যায়৷ পৰিৱৰ্তনে চুই যায় সকলোকে, মহাবিদ্যালয় খনৰ আশে পাশে থকা দোকান কেইখনো সৰু ডাঙৰ হয়৷ একে থাকে মাথো মহাবিদ্যালয় খনক কেন্দ্ৰ কৰি নাম পোৱা কলেজ তিনি আলিটো আৰু মহাবিদ্যালয় খনৰ ছোৱালী আৰু লৰা উভয়ৰ হোষ্টেলকেইটা, তাত নিয়োজিত স্থায়ী অস্থায়ী কৰ্মচাৰী সকল…\nমহাবিদ্যালয় খনৰ এসময়ৰ এৰাব নোৱাৰা অস্থায়ী কৰ্মী অলপ অঁকৰা প্ৰকৃতিৰ লাহৰী কাই, কিমানযে কাম আছিল তাৰ, গগৈ চাৰে কৈ যায় –লাহৰী ছোৱালী হোষ্টেলত আজি টুনিক সহায় কৰি দিবি, হাজৰিকা ছাৰে কয় –লাহৰী কলেজখনৰ ফিল্ডত কালি ৰাতি গৰুৱে হাগি থৈ গ’ল চাফা কৰি দিবি, শইকীয়া চাৰে কয়- কমনৰোমত পানী নাই দু ভাৰ আনি ভৰাই থবি৷ ঘৰলৈ যাবলৈকে সময় নাই! ইমান কাম.. তথাপি কিন্তুু তাৰ নিশকতীয়া জীয়েক তৰালৈ বিস্কুটৰ পেকেট এটা কিনিবলৈও পইচা নোজোৰেগৈ৷ হোষ্টেলৰ ৰান্ধনী তাৰ ওচৰ চুবুৰীয়া টুনিয়ে, হোষ্টেলৰ ছোৱালীহঁতে খোৱাৰ পাছত ৰাহি হোৱা ভাত কেইটা খাবলৈ দি, তাক প্ৰায়ে গালি পাৰে হিচাব নিকাছ নজনাৰ কাৰণে৷ সি তাৰ অঁকৰা হাঁহিটোৰে দুখবোৰ সামৰি থয় .. নবাগত আদৰণি বুলি লৰাহঁতে আনন্দ কৰে তিনিবাৰ মান, এবাৰ মহাবিদ্যালয়ত সকলোৱে আৰু এবাৰ ছোৱালী হোষ্টেলত থকাখিনিয়ে, এবাৰ লৰা হোষ্টেলৰ খিনিয়ে, লাহৰিৰো কাম এটাই প্ৰত্যেকবাৰে, খাই পেলাই থৈ যোৱা পাতবোৰ চাফা কৰা আৰু বাচন বৰ্তন চাফা কৰা৷ বিনিময়ত সি সেই তিনিদিন ঘৈণীয়েক আঘোনী আৰু জীয়েক তৰাসহ খাবলৈ পায়৷ লৰাহঁতে, ছোৱালীহঁতে ধুনীয়া ধুনীয়া কাপোৰ পিন্ধি মাজে মাজে সেই বিশেষ দিনকেইটাত তাক সোধেও কিবা লাগিব নেকি লাহৰী কাই … তাৰ বুকুখন হাত পৰি যায়, ঘৈণীয়েক আঘোনীৰ আগত এহাত মান ফুলি উঠা যেন পায়৷ ঠাণ্ডা দিনৰ মাজেতে আকৌ বছৰত এবাৰ লৰাহঁতে তাক বাছত উঠাই ফুৰিবলৈ নিয়ে, কিবা বোলে পিকনিক… আঘোনী আৰু তৰাক নিব নোৱাৰি তাৰ বেয়া লাগে, সিহঁতকযে সি কতো নিয়েই পোৱা নাই …ইমান পইচা লাগে ….\nকিমান বছৰ যে পাৰ হৈ গল চকুৰ প্চাৰতে .. হোষ্টেলত থকা ছোৱালী বোৰৰ বয়স বাঢ়িল, সিহঁতৰ জীয়েক বোৰে সিহঁতৰ ঠাই ললেহি৷ লাহৰি কাইৰ কাম কিন্তুু একে থাকিল.. কেতিয়াবাতে কলেজৰ পাছফালৰ মাটিখিনিত সি টুনিহঁতৰ লগতে আহি ঘৰ বান্ধি থাকিবলৈ লৈছিল, তাৰ দৰে আকৰি আঘোনী কেতিয়ানো তাৰ ঘৈণীয়েক হল সেয়াও সি পাহৰিলে, বাপেকে তাক দিয়া জীৱেশ্বৰ নামটো পাহৰাৰ দৰেই, এদিন লৰাবোৰে নচোৱাইহে তাৰ নাম লাহৰী কৰিলে৷ জীয়েক তৰা, তাইও সিহঁতৰ দৰেই হৈছে ..আজলী৷ আজিকালি লাহৰি কাইৰ হাতদুখনে কাম নকৰা হৈছে, বিষ এটাই অনবৰতে হাত দুখন চেপি থাকে, জাৱৰবোৰ গোটাব নোৱাৰা হৈছে, সেয়েহে পিকনিকলৈও আজিকালি তাক লৰাহঁতে লৈ নাযায়, নতুন ছাৰ হঁতেও তাক আজি কালি কাম নাপাচে, কলেজৰ চোতাল লেতেৰা হলেও আজি কালি হৰিধনে সাৰি নিয়ে৷\nতাৰ কামেই নাই আজি কালি.. দুদিন মান ধৰি জীয়েক তৰাই বিস্কুট এটাৰ কথা কৈ আছে তাক, তাইকনো কোনে বুজাই চাউলৰ মূল্য বিস্কুটতকৈ কিমান বেছি, সেয়েহে আজি সি চহৰখনৰ ফালে উলাই আহিছে …. কি কৰিব ভাবি নাপাই চহৰখনৰ মাজৰ অফিচ ঘৰ থকা তিনিলিটোতে সি ৰৈ দিলে, বহুত দিনৰ আগতে এদিন টুনিৰ লগত হোষ্টেলৰ বজাৰ কৰিবলৈ আহোঁতে সি এইখিনি অফিচ থকা জেগা বুলি তাক কৈছিল৷ হঠাৎ তাৰ এসময়ত হোষ্টেলত থকা এটা চিনাকি চেহেৰা কলা চোলা পিন্ধি সন্মুখেৰে পাৰ হৈ, বহুত কলা চোলা পিন্ধা মানুহ বহি থকা ঘৰ এটাৰ ফালে সোমাই গল৷ সিও পাছে পাছে গৈ থাকিল এবাৰ চিনাকি চেহেৰাটোৰ সন্মুখত তাৰ বিষাই থকা হাত খন তুলি ধৰিলে, পাৰ হৈ গল চেহেৰাটোৰ সন্মুখেৰে পোন্ধৰটা বছৰ.. টকা দহটা তুলি দিলে লাহৰীৰ হাতত আৰু লগত থকা সকলক কোৱা শুনিলে সি, এইটো লাহৰী কাই আমাৰ হোষ্টেলৰ জীৱনৰ এজন এৰাব নোৱাৰা মানুহ ….. কেইবাটাও দহটকীয়া নোট লাহৰীৰ হাতত পৰিলহি.. তাৰ চকুত দোলা দিলে মাত্ৰ কলেজ তিনি আলিৰ দিপুৰ দোকানৰ আইনাৰ বাকচত থকা, এটা ৰঙা নীলা পেকেটৰ বিস্কুট….\n← চিঠি – অনন্যা দত্ত\nচুৱেটাৰ – সুনীল দত্ত →


Ketoplast in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Ketoplast ar byavahar, ppali, parshwakriya, upkaar, kriya-pratikriya aaru satarkatabani\nKetoplast ৰ মূল্য আৰু পেকৰ চাইজ - Ketoplast Price and Pack Size in Assamese\nKetoplast की जानकारी\nKetoplast ৰ লাভ আৰু ব্যৱহাৰসমূহ- Ketoplast Benefits & Uses in Assamese\nKetoplast ৰ পালি আৰু সেয়া কেনেদৰে ল'ব- Ketoplast Dosage & How to Take in Assamese\nKetoplast-ৰ উপাদানসমূহ- Ketoplast Active Ingredients in Assamese\nKetoplast ৰ পাৰ্শ্চক্ৰিয়াসমূহ- Ketoplast Side Effects in Assamese\nKetoplast সংক্ৰান্ত সতৰ্কতাবাণীসমূহ- Ketoplast Related Warnings in Assamese\nঅইন দৰৱৰ সৈতে Ketoplastৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ketoplast with Other Drugs in Assamese\nKetoplast মতভেদসমূহ- Ketoplast Contraindications in Assamese\nKetoplast ৰ বিষয়ে সততে সোধা প্ৰশ্নসমূহ- Frequently asked Questions about Ketoplast in Assamese\nখাদ্য আৰু মদৰ সৈতে Ketoplast ক্ৰিয়া-প্ৰতিক্ৰিয়া- Ketoplast Interactions with Food and Alcohol in Assamese\nKetoplast ৰ লাভ আৰু ব্যৱহাৰসমূহ - Ketoplast Benefits & Uses in Assamese\nKetoplast তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nKetoplast ৰ পালি আৰু সেয়া কেনেদৰে ল'ব - Ketoplast Dosage & How to Take in Assamese\nKetoplast-ৰ উপাদানসমূহ - Ketoplast Active Ingredients in Assamese\nKetoplast ৰ পাৰ্শ্চক্ৰিয়াসমূহ - Ketoplast Side Effects in Assamese\nগৱেষণাৰ ভিত্তিত, Ketoplast ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nKetoplast সংক্ৰান্ত সতৰ্কতাবাণীসমূহ - Ketoplast Related Warnings in Assamese\nKetoplast-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Ketoplast লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nKetoplast-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nKetoplast গ্ৰহণ কৰাৰ পিছত স্তন্যপায়ী মহিলাসকলে গম্ভীৰ সমস্যাত ভূগিব পাৰে। গতিকে প্ৰথমে আপোনাৰ চিকিতসকৰ পৰামৰ্শ নোলোৱাকৈ এই ঔষধটো গ্ৰহণ নকৰিব, নহলে এইটো আপোনাৰ বাবে বিপদজনক হব পাৰে।\nবৃক্কত Ketoplast কি প্ৰভাৱ দেখা গৈছে?\nবৃক্ক can be affected by Ketoplastৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Ketoplast কি প্ৰভাৱ দেখা গৈছে?\nKetoplastৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Ketoplast ৰ কি প্ৰভাৱ দেখা গৈছে?\nKetoplastৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Ketoplastৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ketoplast with Other Drugs in Assamese\nKetoplast তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nKetoplast মতভেদসমূহ - Ketoplast Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ketoplast লোৱা অনুচিত যাতে -\nKetoplast ৰ বিষয়ে সততে সোধা প্ৰশ্নসমূহ - Frequently asked Questions about Ketoplast in Assamese\nএই Ketoplast-এ অভ্য়াস বা নিচাৰ সৃষ্টি কৰে নেকি?\nনহয়, আপনি Ketoplastৰ প্ৰতি আসক্ত নহয়।\nKetoplast য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Ketoplast লোৱা উচিত।\nনহয়, Ketoplastয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Ketoplast ক্ৰিয়া-প্ৰতিক্ৰিয়া - Ketoplast Interactions with Food and Alcohol in Assamese\nখাদ্য আৰু Ketoplastৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Ketoplast আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Ketoplastৰ মাজৰ প্ৰতিক্ৰিয়া\nমদৰ সৈতে Ketoplast সেৱন কৰাটো বিপজ্জনক হ'ব পাৰে।\nKetoplast ৰ অনুকল্প - Substitutes for Ketoplast in Assamese\nআপুনি বা আপোনাৰ পৰিয়ালৰ কোনোবাই Ketoplast লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Ketoplast ব্যৱহাৰ কৰিছিল নেকি?\nআপুনি কিমান পৰিমাণে Ketoplast সেৱন কৰিছিল?\nআপুনি Ketoplast ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Ketoplast সেৱন কৰে?


ভাতৃ-ভগ্নী একেলগে হ’ল চাৰ্টাৰ্ড একাউণ্টেণ্ট, দেশৰ ভিতৰত শীৰ্ষ স্থান লাভ ভগ্নীৰ - NEWS8 NE\nনিউজ ডেস্ক। বাণিজ্য শাখাত অধ্যয়ন কৰা ছাত্ৰ-ছাত্ৰী সকলৰ বেছি ভাগৰেই সপোন থাকে চাৰ্টাৰ্ড একাউণ্টেণ্ট (CA) হোৱাৰ। সেই সফলতা লাভৰ বাবে বহুতেই কৰে বহুতো কষ্ট।\nকোনোৱে যদি তেনে সফলতা লাভ কৰে, তেতিয়া ঘৰ, পৰিয়াল তথা আত্মীয় সকলোৱে গৌৰৱ অনুভৱ কৰে। কিন্তু এখন ঘৰৰ দুই সন্তানে যদি একেলগে তেনে সফলতা লাভ কৰে, তেন্তে সেইয়া কিমান আনন্দদায়ক হ’ব পাৰে পোৱাজনেহে বুজিব পাৰিব।\nএইবাৰ তেনে এক সফলতাই লাভ কৰিলে দুই ভাতৃ-ভগ্নীয়ে।\nসৰ্বভাৰতীয় চাৰ্টাৰ্ড একাউণ্টেণ্টছ পৰীক্ষাত প্ৰথম প্ৰচেষ্টাতে সুখ্যাতিৰে উত্তীৰ্ণ হল দুয়ো। এই সফলতা লাভ কৰিলে মধ্য প্ৰদেশৰ মোৰেনাৰ দুই সন্তানে। তেওঁলোক হল ক্ৰমে নন্দিনী আগৰৱালা আৰু শচীন আগৰৱালা।\nজানিব পৰা মতে, চিএ চূড়ান্ত পৰীক্ষাত নন্দিনীয়ে লাভ কৰিলে দেশৰ ভিতৰতে শীৰ্ষ স্থান। অৰ্থাৎ এই পৰীক্ষাত নন্দিনীয়ে সমগ্ৰ দেশৰ ভিতৰতে প্ৰথম স্থান লাভ কৰে। আনহাতে তেওঁৰ ভাতৃ শচীনে দেশৰ ভিতৰতে লাভ কৰে ১৮ সংখ্যক স্থান।\nদৰাচলতে ইনষ্টিটিউট অফ চাৰ্টাৰ্ড একাউণ্টেণ্টছ অৱ ইণ্ডিয়াই সোমবাৰে প্ৰকাশ কৰে চিএ ফাইনেল আৰু ফাউণ্ডেচনৰ ফলাফল। সেই পৰীক্ষাতেই দুয়ো উত্তীৰ্ণ হয় সুখ্যাতিৰে।\nতেওঁলোক সৰুৰে পৰা মোৰেনাৰ ভিক্টৰ কনভেন্ট স্কুলত অধ্যয়ন কৰিছিল আৰু দুয়োৱে একেলগে পৰীক্ষাৰ বাবে প্ৰস্তুতি আৰম্ভ কৰিছিল। নন্দিনীয়ে ৮০০ ৰ ভিতৰত ৬১৪ নম্বৰ লাভ কৰি দেশৰ ভিতৰতে প্ৰথম হ’বলৈ সক্ষম হয়।\nনন্দিনী আৰু শচীনে কয় যে তেওঁলোক দুয়োজনে একেলগে প্ৰস্তুতি চলাইছিল। তেওঁলোকে অধ্যয়নত যথেষ্ট গুৰুত্ব দিছিল। দুয়োজনে নিজৰ নিজৰ প্ৰশ্নকাকত সমাধান কৰাৰ পিছত ইজনে সিজনৰ প্ৰতিলিপি পৰীক্ষা কৰিছিল।\nনন্দিনীয়ে কয় যে, তেওঁ আৰু ভাতৃ ভাগ্যৱান আছিল যে তেওঁলোকে প্ৰথম প্ৰচেষ্টাত সফল হ’বলৈ সক্ষম হয়।\nMorena's Nandini Agarwal on securing first position in CA's final exam & her brother Sachin Agrawal on securing 18th position.\nWe all are proud of you both.\nCongratulations. 💐💐@ZeeMPCG @ChouhanShivraj @GovernorMP @DrMohanYadav51 pic.twitter.com/GjXPIENtCD\n— कुलदीप नागेश्वर पवार Kuldeep Nageshwar Pawar (@A_Nationalist07) September 13, 2021\nসাধাৰণতে যেতিয়া এনে পৰীক্ষা দুই বা তিনিবাৰ চেষ্টা কৰাৰ পিছত সফল নহয়, তেতিয়া পৰিয়াল আৰু বন্ধুবৰ্গৰ চাপ থাকে। কিন্তু তেওঁলোকৰ সৈতে তেনে একো হোৱা নাছিল। নন্দিনীয়ে প্ৰকাশ কৰে যে তেওঁৰ পিতৃ-মাতৃয়ে তেওঁ প্ৰস্তুতি কৰোতে সম্পূৰ্ণ শ্ৰেষ্ঠতা লাভ কৰাত সহায় কৰিছিল আৰু সদায় তেওঁক উৎসাহিত কৰিছিল।\nভাতৃ শচীনে কয় যে, তেওঁ সুখী যে তেওঁ আৰু তেওঁৰ ভগ্নী দুয়োৱে এক ভাল সফলতা লাভ কৰিছে। তেওঁ ৭০% নম্বৰ লাভ কৰিছে আৰু তাৰ বাবে তেওঁ সন্তুষ্ট। তেওঁ জানিছিল যে তেওঁৰ ভগ্নী নন্দিনীয়ে ভাল প্ৰদৰ্শন কৰিব। কঠোৰ পৰিশ্ৰমৰ বাবে নন্দিনীয়ে প্ৰথম স্থান লাভ কৰিছে।\nউল্লেখ্য যে তেওঁলোক দুয়োজন সাধাৰণ পৰিয়ালৰ সন্তান। তেওঁলোকৰ পিতৃ-মাতৃ ক্ৰমে নৰেশ চন্দ্ৰ গুপ্তা আৰু ডিম্পল গুপ্তা। পিতৃ এজন আয়কৰ পৰামৰ্শদাতা হোৱাৰ বিপৰীতে মাতৃ এগৰাকী গৃহিনী।\nতেওঁলোকৰ এই সফলতাত দুয়োকে শুভেচ্ছা জনায় মধ্য প্ৰদেশৰ মুখ্যমন্ত্ৰী শিৱৰাজ সিং চৌহানে।\nমুখ্যমন্ত্ৰীয়ে টুইট কৰি কয় যে “পৰীক্ষাত সৰ্বভাৰতীয় পৰ্যায়ত প্ৰথম স্থান লাভ কৰাৰ বাবে নন্দিনী আগৰৱালাক আন্তৰিক অভিনন্দন আৰু সৰ্বভাৰতীয় পৰ্যায়ত ১৮ সংখ্যক স্থান লাভ কৰাৰ বাবে তেওঁৰ ভাতৃ শচীনক শুভেচ্ছা জনাইছো। আমি তোমালোকক লৈ গৌৰৱান্বিত।”


কলীয়া বনাম বগাই - কৃষ্ণা বৰা ফুকন - সাহিত্য ডট অৰ্গ\nকলীয়া বনাম বগাই\n— কৃষ্ণা বৰা ফুকন\nমায়ে কয়, মই হেনো জন্মতে ইমান ক’লা নাছিলো৷ আমি ক’হিমাত থাকোতে মাদ্ৰাজী পৰিয়াল এটা আৰু বিহাৰী পৰিয়াল এটা হেনো আমাৰ চুবুৰীয়া আছিল আৰু তেওঁলোকৰ ঘৰতো মোৰ বয়সৰ ল’ৰা ছোৱালী আছিল৷ সেয়ে প্ৰতিদিনেই কোনোবা নহয় কোনোবা এগৰাকী আণ্টীয়ে আটাইকেইটা ল’ৰা ছোৱালীক নাঙঠ পিঙঠ কৰি তেল মালিচ কৰি ৰ’দত দিছিল গা টনটনীয়া হ’বলৈ আৰু এইদৰে টনটনীয়া কৰোঁতে কৰোঁতে মোৰ ছাল চটা দেই গৈ হেনো কণকণীয়া মাৰিছিল আৰু তাৰে ফলতে আমাৰ পৰিয়ালত মই “কলি” নামেৰে সমাদৃত হৈছিলো৷\nঅৱশ্যে আমাৰ সমাজে কৰা গাৰ ৰঙৰ শ্ৰেণীবিভাজন অনুসৰি মই মিঠা বা মাগুৰ বৰণীয়াহে আছিলো যদিও মিতিৰ কুটুমৰ মাইকী মানুহবোৰে “ইমান বগী চগী মাকৰ কলি জীয়েক” বুলিহে মোক কৈছিল৷ কেতিয়াবা মাৰ লগত কৰবালৈ ফুৰিবলৈ গ’লে বাটে পথে লগ পোৱা মানুহে মোক “মাৰ জীয়েক” বুলি গম পালে প্ৰায়ে কোৱা শুনো, “ তোৰ ছোৱালী বুলি নকয় আকৌ পাই”৷ তেনেতে কোনোবাই আকৌ কোৱা শুনো, “ভালহে বাপেক গঢ়ী ছোৱালী, ৰঙে কি কৰে, গুণেহে তৰে৷ মাজনী তই ভালদৰে পঢ়ি শুনি ভাল মানুহ হবি দেই”৷ এই পিছৰ কথাষাৰ কোৱা মানুহগৰাকীক তেতিয়া মোৰ ত্ৰাণকৰ্তা যেন লাগিছিল৷ চুমা এটা যেন খাই দিম আৰু কলি হোৱাৰ বাবে মোৰ বুকুৰ ভিতৰত জমা হৈ ৰোৱা দুখ বেদনা আৰু ক্ষোভৰ জোলোঙাটো খুলি দেখুৱাই, ক’লা মানুহৰ যেন ঢেৰ সফলতাৰ কাহিনী তেওঁৰ মুখেৰে শুনিম, এনে লাগিছিল৷ মানুহগৰাকীক তেতিয়া পৃথিৱীৰ সবাতোকৈ ধুনীয়া মানুহগৰাকী যেন লাগিছিল৷ পিছে ইয়াৰ এটাও মই কৰা নাছিলো বৰং অভঙৰ দৰে ক’লা হোৱাৰ বাবে হীনমন্যতা বাঢ়ি গৈছিল৷ ঘৰলৈ আলহী আহিলে চিনাকি হ’বলৈ টান পাইছিলোঁ৷ মাৰ লগত ফুৰিবলৈ যাবলৈও আনকি বাদ দিছিলো, সেই কথাষাৰ শুনাৰ ভয়ত৷ কাণত বাজিছিল প্ৰায়ে “তোৰ ছোৱালী বুলি নকয় আকৌ পাই”৷ দেউতা ঘৰত থাকিলে ভাল লাগিছিল, কাৰণ দেউতা আৰু মোৰ ৰং একেই৷\nএদিন দেউতাক মই সুধিছিলো, “মই বাৰু আপোনালোকৰ ছোৱালী হয়নে নহয়? নে মই আপোনালোকৰ তোলনীয়া ছোৱালীহে? ? ইমান কিয় ক’লা মই, মা যে ইমান বগা.! ! ” দেউতাই একো নকৈ দুদিনমান পিছত মোক এটা ভজন শুনিবলৈ দিলে…\n“যশোমতী মাইয়া সে ব’লে নন্দ লালা\nৰাধা কিউ গৌৰী মে কিউ কালা…”\nমোক সুধিলে, “কি বুজিলি?”\n“কিনো বুজিম আৰু ৰাধা বগা, কৃষ্ণ ক’লা৷ “\n-“কৃষ্ণ মানে কোন, আমাৰ আৰাধ্য ভগৱান, সকলোতকৈ সুন্দৰ পুৰুষ, যি আমাক স্ৰজিলে, যাৰ ইচাৰাত সমস্ত বিশ্বব্ৰহ্মাণ্ড চলি থাকে, সেইজন ভগৱান নিজেই ক’লা৷ তই ভালহে পাব লাগে যে তোক ভগৱানে নিজৰ দৰে বনালে৷ তাত দুখ কৰিবলগা কি আছে? ?”\nদেউতাৰ কথা শুনি মনটো বৰ ভাল লাগিল, হয়তো আকৌ ভগৱান নিজেই চোন শ্যামবৰণীয়া! সৰু আছিলো, সেয়ে সোনকালে পতিয়ন গৈছিলো৷ কিন্তুু দিন যোৱাৰ লগে দেউতাৰ কথাৰ ওজন কমিছিল৷ মই মন কৰিছিলো যে আমাৰ দৰে গাৰ ৰঙৰ মানুহক লৈ কোনো কবিতা বা গান নাই৷ চিনেমাবোৰতো চোন কেৱল“ চান্দ চি মুখৰা” বা “জোন যেন মুখনি”ৰ হে গুণ গৰিমা..! ! আকৌ ভাব হৈছিল ক’লা বৰণৰ মানুহ মানেই অস্পৃশ্য নেকি৷ বগা বগা ছোৱালীবোৰলৈ তধা লাগি চাওঁ, আয়ৈ দেহি, কিমান যে সৌভাগ্যবান ইহঁতবোৰ, সকলো ৰঙৰে কাপোৰ পিন্ধিব পাৰে..! আৰু মই পিন্ধো, বগা বা ক্ৰীম ৰঙৰ, মানে মদৰুৱা ৰঙৰ৷ ৰঙীণ ৰ ভিতৰত খুউব বেছি পাতল গুলপীয়া বা সেউজীয়া, বাকী ৰঙবোৰ প্ৰায় বৰ্জনীয় আছিল৷ পিন্ধিবলৈ মন যায়, কিন্তুু নোৱাৰো পিন্ধিব, কিজানি কোনোবাই ফিচিঙা ফিচিঙি কৰে..! !\nকলেজৰ দিনবোৰ এইকেইটা ৰঙেই পাৰ কৰিলো৷ তেনেতে শুনিলো নহয় জুবিনৰ সেই বিখ্যাত বিহু গীত,\n“পৰ্বতৰ ঢেক ঢেকীয়া….”\nগীতটোৰ শেষৰফালৰ দুশাৰী যেন মোৰ দৰে মানুহৰ বাবেই গাইছে এনেকুৱা লাগিল,\n“ছোৱালী ধুনীয়া মাগুৰ বৰণীয়া\nকঁকাল খামুচীয়া হ’লে..”\nকঁকালৰ চোৱা গুলী মাৰা, মাগুৰ বৰণীয়ালৈকে শুনাৰ পাছতে মোৰ কলিজা একেবাৰে ঠাণ্ডা পৰি যায়৷ কিমান অপেক্ষাৰ অন্তত ক’লা মানুহৰ পৰা কোপদৃষ্টি যে আঁতৰিল ঠিক নাই..!\nআমাৰ ঘৰৰ কাষৰ গাওঁ খনত কেইবাজনো “কলীয়া” নামৰ ব্যক্তি আছিল৷ আটাইকেইজনেই ক’লা, সেয়ে সৰুতেই চাগৈ তেওঁলোকক এনেদৰে নামকৰণ কৰা হৈছিল৷ কিন্তুু লাহে লাহে কলীয়াৰ সংখ্যা বাঢ়ি যোৱাত বুজাৰ সুবিধাৰ বাবে কোনোবা গুণী জ্ঞানীয়ে তেওঁলোকক আৰু মাইক্ৰ’ লেবেলত ভাগ কৰি পেলাইছিল আৰু সেয়ে কালক্ৰমত তেওঁলোক হৈ পৰিছিল\nমচোৱা কলীয়া(বেছিকৈ চিকমিকোৱাজন)\nদেৱাই কলীয়া(গাঁৱলীয়া ঔষধ দিছিল)\nবেজ কলীয়া(বেজালী কৰাজন)\nকিন্তুু ইয়াৰ বিপৰীতে বগাসকলৰ ধুনীয়া ধুনীয়া নাম আছিল আৰু গাৰ ৰঙেৰে হোৱা কেৱল দুটাহে নাম আছিল “বগাই” আৰু “বগাধৰ”..! !\n← ইতিবাচক চিন্তা আৰু সমাজত ইয়াৰ প্ৰভাৱ — ইন্দ্ৰনীল গায়ন\nমাষ্টৰ — মণ্টু কুমাৰ ডেকা →